
     Бұл оқу қолданбада қазақ тiлi стилистикасын қарастыратын теориялық мәселелердi тiл бiлiмi салаларымен байланыстыра отырып студенттерге тәжiрибе жүзiнде игерту мақсаты көзделген. 
      Оқу қолданбада жоғары оқу орындары студенттерiнiң қазақ тiлi стилистикасы сабағында жазу мәдениетiн жетiлдiру мақсаты көзделдi. Стильдiк қателердi орфографиялық қателерден ажырата және оларды дұрыс түзете бiлу жағдайы да ескерiлдi.

Стилистика –это учебное пособие, которое предусматривает теоритеческие знания казахского языка.
Этой целю рассматривается усвоение студентами знаний в виде опота. В этих учебных пособиях для студентов Высшых учебных заведений предусмотрена цель усвоения культуры письма на уроке стилистики казакского языка. Учитываются также различия между стилистическими и орфографическими ошибками, как различать и исправлять их.


   Stylistick – is the educational aid which considers theoretical khowledge of kazak language.
   It is scrutinized with the aim, students will de able to assimilate the knowledge in the shape of experience.
   Training aids assume the definite purpose- it is assimilation bu the students of higher educational institutions the skills of writing culture during the stilistics lessons of Kazakh language
    Also it takes into account the difference between stylistic and orfhography mistakes, how to discern them and correct mistakes in the right way.

      Стилистика пән ретiнде жоғары оқу орындарының қазақ филологиясы студенттерiне оқытылып келедi. Қазақ тiлi стилистикасы тiл бiлiмiнiң  өзге –фонетика, лексика, грамматика (морфология, синтаксис) салаларымен тығыз байланысты.
     Бұл оқу қолданбада  көп жылдардан берi қолданып жүрген «Қазақ тiлi стилистикасы» (Балақаев М., Жанпейiсов Е., Томанов М., Манасбаев Б. 1997) оқулығанан пайдаланылды.
       Қазақ тiлi стилистикасы оқулығы болсын, оқу құралы болсын оқу бағдарламасына сәйкес, жүйелi түрде, толыққанды қазақ материалдарының негiзiнде қазiргi заман талабына сай, жалпы қазақ тiлiндегi жаңалықтармен қамтылып отыр.
      Бұл оқу кұралы тiл бiлiмiнiң салалары мен стилистика пәнiнiң мiндеттерi мен олардың байланысын нақты түсiндiрiп, тiлдiң қарым-қатынастық қызметi мен әрлiлiк қасиетiн, тiлдiк арналармен стильдiк түрлерiн, олардың әрқайсысының өзiндiк ерекшелiгiн айыра бiлуге, студенттердiң бұл пәннен жан-жақты терең бiлiм алуына көмектеседi.
      Стилистика – стиль туралы ғылым. Стиль деген сөздiң ұғымы өте кең. Ал тiлге қатысты стильдi тiл бiлiмiнiң салалары- фонетика, лексика, грамматика (морфология, синтаксис) қарастыратын тiл заңдылықтарымен, оларды қолданысқа түсiру принциптерiмен байланыста түсiнемiз. Себебi, тiлдiк заңдылықтарды дұрыс, ережеге сай етiп жұмсай бiлу бар да, белгiлi бiр көңiлдегi көрiктi ойды көркем етiп жеткiзу мақсатында тiлдiң дұрыс қолданылудың әр қилы техникаларының сөйлеу, жазу барысында үстiне жамылатын ерекшелiктер бар. 
     Стилистикада тiл мен әдебиет заңдылықтары түйiседi, сондықтан лингвистикалық заңдылықтар мен әдебиеттану теориясын жетiк бiлу стилистика үшiн өте қажет. Олай болса 
стилистика бар жерде стиль деген ұғым бар.Бұлардың қарастыратын мәселелерi – тiл мен әдебиет танудағы тiл көркемдiлiгi, тiл икемдiлiгi, оны қолдана бiлу шеберлiгi.
     Оқу қолданбада жоғары оқу студенттерiнiң қазақ тiлi стилистикасы сабағында жазу мәдениетiн жетiлдiру мақсаты көзделедi. Стильдiк қателердi орфографиялық қателерден ажырата және оларды дұрыс түзете бiлу жағдайы да ескерiлдi.
Стилистика пәнiнiң зерттейтiн объектiсi

Стилистика – тiл бiлiмiнiң бiр саласы. Оның тарихы әрiден басталғанмен, қазақ тiл бiлiмiнде стилистика мәселелерiн зерттеуге жаңа-жаңа көнiл бөлiне бастады. Соңғы жылдары ғана жоғары оқу орындарында өз алдына жеке пән ретiнде оқытылатын болды. Қазақ тiлi стилистикасының мәселелерiнiң арнайы зерттеу объектiсi бола алмай келдi. Сонда да қазiргi қазақ оқулықтары мен оқу құралдарында және көркем шығарма тiлi жайында жазылған мақалаларда тiлiмiздiң кейбiр стильдiк құбылыстары жайында жазылған азын-аулақ пiкiрлердi кездестiруге болады. Орыс тiл бiлiмiнде стилистика мәселелерiнiң  зерттелуi көптен берi қолға алынып, бұл саладан бiраз еңбектер жарияланды. Солардың iшiнен А.М,Пешковский, Л.В.Щерба, В.В.Виноградов, Г.В.Бинокур, А.Н.Гвоздев, А.И.Ефимов, В.П.Мурат сияқты зерттеушiлердiң еңбегiн атауға болады. Стилистиканың бiрқатар проблемалық 1954 жылы «Вопросы языкознания» журналы ұйымдастыр¬ан дискуссия материалдарында да қамтылған.
Журналда көтерiлген негiзгi мәселелер: стилистиканың мақсаты мен мiндетi, тiлдiк құбылыстардың стилистикаға қатысы, функционалды стильдер, тiл бiлiмiнде стилистиканың алатын орны т.б. Ондағы сөз болған мәселелердi қорыту ретiнде академик В.В.Виноградовтың мақаласы жарияланды. Осы дискуссиядан кейiн стилистика мәселелерiн зерттеу жұмысы жандана бастады.
Стилистикадағы негiзгi ұғымдардың бiрi – стиль. Оны осы күнге дейiн әркiм әр түрлi түсiнедi. Себебi, стиль терминiнiң мазмұны кең, оның жұмсалатын орны көп. «Стиль» терминi әдебиеттану, бейнелеу өнерi, музыка тағы басқа бiлiм салаларында да кеңiнен қолданылады. Стиль – латынша «стилос» (жазу құралы) деген сөзiнен алынған. Латын тiлiнде кейiннен стиль сөзi «жазу мәнерi» деген мағынада қолданылатын болған. Оның осы ма¬ынасы Европа бiлiмпаздарының арасына көп тараған. Орта ғасырларда Грецияда, Римде, стиль – сөзге сендiру, нандыру тәсiлi, стилистика – риторика (шешендiк) өнерi болып саналған. Үндi оқымыстылары стильдi мәнерлеп сөйлеу, ал стилистиканы мәнерлеу туралы ғылым деп есептеген. Кейiн, ұлттық әдеби тiлдiң қалыптасу дәуiрiнде, кейбiр елдерде стиль белгiлi бiр әдеби жанрға тән тiлдiк құрал деген ұғымда қолданылады. 
Сөйтiп, лингвистикада «стиль» жазу мәнерi, сөзге сендiру тәсiлi, мәнерлi сөйлеу және белгiлi бiр әдебиет жанрға тән тiлдiк құралдар жүйесi деген сияқты көптеген мағынада қолданылған. Ал стилистика көбiнесе шешендiк өнерi туралы ғылым ретiнде танылған. Ал тек ХХ ғасырдың бас кездерiнде ғана шешендiк өнерiнен бөлiне бастайды. В.Г.Белинский былай дейдi: «Сөйлеу өнерiнiң, әсiресе, жазу өнерiнiң зерттеудi өте қажет ететiн өзiнiң техникалық жақтары бар». Белинскийдiң пiкiрiнше, тiл өнерiнiң осы «техникалық жақтары», яғни тiлдiң қолдану тәсiлдерi мен заңдылықтарын зерттеу мәселесi, стилистиканың үлесiне тиедi. Бiрақ стильдiң жалпыға танылған белгiлi анықтамасы әзiрге жоқ. Стиль терминiнiң алғашқы мағыналары қазiр де жойылмағандықтан сол ұғымдар негiзiнде стилистиканы тiл бiлiмiнiң маңызды мәселелi, маңызды саласының бiрi деп тануға болады: стилистиканы дербес пән ретiнде оқытудың мәнi зор.
Стилистика – ең алдымен стиль туралы ұғым. Стиль деп белгiлi бiр тiлдегi лексикалық, грамматикалық және фонетикалық тәсiлдерiн қолданылу принциптерiн айтамыз. Бiр ұғымды айтып, не жазып жеткiзу үшiн қажеттi тiлдiк тәсiлдердi сұрыптап қолдануға болады. Бұл ретте әсiресе тiлiмiздегi синонимдер мен оның варианттары көбiрек пайдаланылады. Мұндай синонимдердiң түрi әр алуан: лексикалық синонимдер мен фразеологиялық синонимдер, морфологиялық синонимдер мен синтаксистiк синонимдер. Лексикалық синонимдерге мына тәрiздi сөздер жатады:
1) айту                                     1) мылжыңдау
2) сөйлеу                                  2) көпiру
3) мiңгiрлеу                              3) көку 
4) күмiлжу                                4) оттау
5) мыңқылдау                           5) бөсу 
Бұл синоним сөздердiң бәрi сөйлеудiң әр түрлi сипатын бiлдiредi. Әр түрлi жағдайда қолданылады. Сондықтан олардың мағыналық реңдерi бiркелкi емес. Бiрi жағымды, бiрi жағымсыз, бiрi кескiндi, бiрi тұрпайы реңде қолданылатынын аңғару қиын емес. Бiреудiң сөзiн сөйлеп, бiреудi жақтау деген ұғымды тұрақты сөз тiркестерi арқылы беруге болады.
Сойылын соғу
Жыртысын жырту
Шашбауын көтеру
сияқты синонимдес фразелогизмдер бiздiң тiлiмiзде көп кездеседi. Сөздердiң лексикалық және грамматикалық мағыналарынан басқа олардың әр түрлi қосымша реңдерi болады.
1. Ол сөйледi.
2. Ол көп сөйледi.
3. Ол мылжыңдады.
4. Ол көпiрдi.
5. Ол көкiдi.
6. Ол көк езу болды.
Бұл сөйлемдердегi сөздердiң лексикалық мағыналары сөйле, мылжыңдап көпiр, көкi болса, ал грамматикалық мағынлары – -ды, -дi арқылы берiлген. Сөйледi, көп сөйледi, мылжыңдады, көпiрдi, көкiдi, көк езу болды деп қолдануда айырмашылықтары жоқ емес. Соңғыларының қосымша реңдерi басым сезiледi.
Тiлiмiздегi сөздердiң лексикалық және грамматикалық мағыналарынан басқа осындай қосымша реңiн эмоционалды-экспрессивтi бояу дейдi. Оларды сондай-ақ тiлдiң стильдiк сапасы немесе мәнерлi тәсiлдерi деп те атайды. Стильдiк сапа немесе мәнерлегiштiк сипат тек лексика мен фразеологияға ғана тән құбылыс емес. Стильдiк сапа – тiлдiк единицалардың қай-қайсысына да тән құбылыс.  Морфологиялық тұлғалар мен синтаксистiк құбылыстардың да мәнерлегiштiк сипатын дәлелдейтiн көптеген мысалдар келтiруге болады: сөйлегiш, сөйлемпаз, сөзшең, сөзуар, сөз құмар т.б.
Сөздердiң сөйлемдегi орын тәртiбiнiң қалай орналасуының айрықша стильдiк мәнi бар. Ахмет бүгiн лекцияға келген жоқ деген сөйлемдi алайық. Егер лекцияға келмеген Ахмет екенiне бас көңiл бөлгiмiз келсе, онда сөйлемдi былай құрамыз. Бүгiн лекцияға Ахмет келген жоқ. Ал Ахметтiң лекцияға келмей қалғаны тек бүгiн ғана дегiмiз келсе, Ахмет лекцияға бүгiн келген жоқ дер едiк.
Сөздердiң орын тәртiбi жеке-жеке сөздердiң мағыналарының өзгеруiне ғана әсерiн тигiзiп қоймайды, сонымен бiрге бүкiл сөйлемге ықпал жасайды. Оны, тiптi, да-де, та-те арқылы келетiн сөйлемдерден аңгаруға болады. Мысалы: Бұл сұрақ Омаров сияқты студентке де қиын болар (мұның мағынасы: Бұл сұрақ Омаровтай жақсы студентке де қиын). Бұл сұрақ та Омаров сияқты студентке қиын болар (мұндағы мағына: Омаровтай нашар студентке бұл сұрақ та қиын). 
Сөйлеуде сөз бен сөйлем құрылысының дұрыс және айқындығының үстiне, дыбыс үйлесiмдiлiгi болуы да шарт. Дыбыс үйлесiмдiлiгi, бiрiншiден, бiркелкi дыбыстардың бiр жерге жиналуынан сақтандырса, екiншiден, сөйлеудiң мәнерлiлiгiн арттырады. Сондықтан дыбыс үйлесiмдiлiгi оқуға және тыңдаушының қабылдауына үлкен жеңiлдi туғызады. Бұл фонетикалық тәсiлдердiң практикалық мәнi. 
Әр түрлi стильдiк сапа, мәнерлегiштiк сипат тiлдiк единицалардың барлығында да болады. Сондықтан стилистиканың объектiсi – лексикология, семасиология, грамматика және фонетика зерттейтiн единицалар. Бiрақ тiл бiлiмiнiң бұл салалары тiлдiк единицалардың стильдiк сапасын қарастырмайды.
Лексикология және стилистика. Лексикология сөздердiң шығу тегiн, сөз құрамын,оның баю жолдарын қарастырса, стилистика сөздердiң қолданылу заңдылықтарын, сөздер мен сөз тiркестерiн экспрессивтiк тұрғыдан дұрыс пайдалану принциптерiн зерттейдi.
Семасиология және стилистика. Семасиология – тiлiмiздегi бейнелегiш тәсiлдердiң мағынасын, оның өзгеру заңдылықтарын зерттейтiн ғылым. Семасиологиялық стилистиканың мiндетi – тiлiмiздегi бейнелегiш құрамдарды топтастырып, олардың стильдiк қызметiн, қолданылу заңдылықтарын көрсету.
Грамматика және стилистика. Стилистика грамматиканы да өзiнiң зерттеу объектiсi етiп алады. Ол грамматикалық құбылыстарға стильдiк талдау жасайды. Бiрақ грамматикалық талдау мен стильдiк талдау тәсiлдерi бiрдей емес. 1. Морфология сөздердiң тұлғалық көрiнiсiн және грамматикалық мағынасын, яғни сөздердiң  құрылысын, өзгерiлуiн және құрамын талдап топтастырады. Стилистика ойды мәнерлi жеткiзу үшiн морфологиялық формаларды қандай жағдайда қалай болатындығын қарастырады. Яғни морфологиялық тұлғадағы сөздердiң, олардың варианттарының iшiнен сөйлеу не жазу арқылы жеткiзiлетiн ойдың эмоционалды-экспрессивтi реңiн бiлдiре алатындарын сұрыптап қолдану принциптерiн зерттейдi. 2. Синтаксис сөйлемнiң құрылысын, сөздердiң тiркесу заңдылықтарын қарастырады. Ал ойды бiлдiретiн сөйлемдердiң айтылуына, қолдану тәсiлiне қарай әр түрлi реңдерi болады. Ол қосымша мағыналар көбiнесе сөздердiң орын тәртiбi мен сөйлемнiң құрылысы арқылы берiледi. Ойды мәнерлеп жеткiзуде синтаксистiк бұл тәсiлдердiң маңызы зор. Стилистика синтаксистiк құралдардың мәнерлiлiгiн, оны дұрыс пайдалану заңдылықтарын зерттейдi.
Фонетика және стилистика. Фонетика тiлдегi дыбыстардың жасалуын, жүйеленуiн зерттесе, стилистика дыбыстарды, оларға тән белгi, интонация, қайталау, дыбыс үйлесiмдiлiгi сияқты фонетикалық ерекшелiктердi белгiлi мақсатқа икемдеп, қайткенде мәнерлi құрал ретiнде пайдалану жағын көздейдi. Стилистика фонетикалық единицалардың мәнерлi қолдану заңдылықтарын зерттейдi.
Бiз бұл салыстырудан тiл бiлiмiнiң әр саласының зерттеу объектiлерi де, мақсаттары да бiр-бiрiнен өзгеше екендiгiн байқаймыз. Сөйтiп фонетика, грамматика, семасиология тiлдiң құрылысын қарастырса, стилистика тiлдiк единицалардың қолданылу заңдылықтарын зерттейдi.
Стилистика жалпы халық тiлiнiң стильдiк жүйелелерiн, жалпы халықтық тiлдiң ауызекi және жазба түрлерi, олардың өздерiне тәң ерекшелiктерi, әдеби тiлдiң стильдерiн тегiс қамтиды.
Сөйтiп, стилистика тiлдiк единицалардың мәнерлегiштiк мүмкiншiлiктерi мен олардың қандай формада және стильдiң қай түрiнде қалай қолданылатыны туралы мәселелердi қарастырады.
Тексеру сұрақтары:
1. Стилистика пәнi ненi қарастырады?
2. Стилистика пәнiнiң зерттейтiн объектiсi не?
3. Стиль дегенiмiз не?
4. Стилистика пәнiнiң зерттейтiн салалары қайсылар?

Тiрек ұғымдар:
Стилистика – стиль туралы ғылым. Стиль – белгiлi бiр тiлдегi лексикалық, грамматикалық және фонетикалық тәсiлдердiң қолданылу принциптерi.

Жалпы халықтық тiл және оның формалары

 Тiл - қоғамдық құбылыс. Тiлдiң даму тарихы қоғамдық өмiрмен тығыз байланысты. Тiл қоғам өмiрiмен  бiрге жасап, бiрге дамиды. Қатынас құралы болып саналатын тiлдiң адам қоғамында алатын орны ерекше зор. 
 Қоғам мүшелерiнiң бiр-бiрiмен қатынасы олардың бәрiне бiрдей түсiнiктi ортақ тiл арқылы жасалады. Ол ортақ тiл жалпы халықтық тiл деп аталады. 
Қолдану ерекшелiгiне қарай жалпы халықтық тiлдiң ауызша және жазбаша түрлерi болады. Мұнда ескеретiн бiр жай: «ауызша», «сөйлеу тiлi» мен «жазбаша» және «кiтаби» дегендердi бiр-бiрiмен мағыналас деп қарауға болмайды. Сондай-ақ тiл мен сөздiң де өз алдына жеке ұғымдар екенiн ескерген жөн. 
Тiл мен сөз әрқашанда диалектикалық бiрлiкте қаралады. 
Тiл мен сөздi бiр-бiрiнен бөлiп ажырату үшiн, ең алдымен тiлдiң қандай элементтерден тұратынына көңiл аударған дұрыс. Тiл құрайтын элементтер: морфема, сөз, сөз тiркесi және сөйлем. Бұларды тiл жүйесi деп те атайды. 
Тiл жүйесiнсiз сөйлеу болмайды. Солай болғанымен оның iшкi мазмұны мен сыртқы формасы болады.
Сөз ауызша және жазбаша болып бөлiнедi. Ауызша сөйлеуде әр түрлi сазды үн шығады, яғни адамдар айтайын деген ойын бiр-бiрiне үндi тiл арқылы жеткiзедi. Сөйтiп, бiрiнiң айтқанын бiрi естидi. Сөйлеуде есту сезiмi қатысады. Ауызша сөйлеу интонациялық құбылмалылыққа өте бейiм тұрады. Ол тiлге әр түрлi мәнерлiк, әуездiлiк сипат бередi. Интонация деген ұғымға сөйлеу темпi, сөйлеу сазы, дауыстың құбылуы, екпiн т.б. сияқтылар енедi.
Сөйлеу өзiнен-өзi болмайды. Сөйлесу үшiн, екi не одан да көп адам қатысуы шарт.
Жазбашада бұл көрсетiлген ерекшелiктер болмайды. Өйткенi, ондай ой қағазға жазылып жеткiзiледi. Яғни жазу тiлдiң көзге көрiнетiн белгiлерi арқылы адам ойын жеткiзу тәсiлi ғана.
Жазбашада ой тiлдiң көзге көрiнетiн белгiлерi қағазға жазылып бол¬андықтан, онда ауызша сөйлеудегiдей әңгiмелесушiнiң қатысып отыруы шарт емес.
Сонымен жазу – ол белгiлi бiр мәтiн. Бұл түрлi мәтiндер әр жай, күйдi бiлдiрiп хабарлайды. Ал, хабар – тiл фактiсi. Мысалы, Абайдың шығармасы – жалпы тiл фактiсi.
Бiрiншiден, мұнда Абайдын поэзия тiлiмен сөйлеуiнiң нәтижесiнде тiл жүйесi белгiлi бiр қалыпқа түскен.
Екiншiден, Абайдың тiлi – ол қазақ тiлiнiң фактiсi. Ал сөйлеуде, жазуда да тiл жүйесi пайдаланылады. Оларға дыбыс құрамы, сөз тiркесi және сөйлем жатады. Сондықтан сөйлеуде де, жазуда да – тiл фактiсi болып есептелiнедi.
Сөйлеуде де, жазуда да сөз қолдану заңдылығына сүйенедi. Жалпы халықтық тiлдi жұмсаудың дәстүрлi үлгiсi болады.
            Сөйлеу бiлмес жаманның,
            Сөзi өтпес бiр пышақ:
            Сөз бiлетiн адамның
             Әр сөзiне бiр тұзақ.
Осы мақалдың қай кезде, қай ғасырда қалыптасып нақыл сөзге айналғанын бiлу қиын. Бiрақ оның мазмұнын бiркелкi түсiнемiз. Өйткенi мақалада сөз қолдану туралы айтылады. Сонымен, тiл нормасы деп адамдардың бiр-бiрiмен қатынас жасау нәтижесiнде қалыптасып бекiген, жалпы халыққа тегiс танылған тiлдiк құбылыстарды айтамыз.
Тiл нормасы – тарихи құбылыс. Ол сөйлеу және жазу арқылы қалыптасып, адамдардың санасында сақталып, ұрпақтан-ұрпаққа ұласып, дамып, жетiлiп отырады. Соған орай, әр кезде тiл қолдану заңдылықтарын бiлдiретiн ұғымдар да өзгеше болады. Мысалы, белгiлi бiр тарихи кезең үшiн «дәстүр» деп қолдану орынды болса, қазiр «тiл нормасы», «әдеби тiл» терминдерi қалыптасты.
Әдеби тiл ұғымын дұрыс түсiну үшiн, алдымен «әдеби» сөзiнiң терминiне түсiнiк бере кеткен жөн. Әдебиет сөзiнiң қазақ тiлiне арабшадан ауысқаны белгiлi. Орыс тiлiнде әдебиет (литература) латынша жазу деген сөзден алынған. Ал, әдебиет тiлi, әдеби норма деп жоғары тiл нормасы мағынасында қолдану орыс тiлiнiң ықпалы екенiн аңғару қиын емес.
Әдебиет ұғымына әлеуметтiк мәнi бар жазу үлгiлерiнiң бәрi енедi, мысалы, саяси әдебиет, ғылыми әдебиет, медициналық әдебиет және көркем әдебиет. Ал, бұлардың барлығы да жалпы халықтық тiлдiң жазбаша формаларына жатады да әдеби тiлде жазылады. Сонымен бiрге, сөйлеудiң ауызша және жазбаша формалары бiр-бiрiмен ара қатынасы болады.
«Ауыз әдебиетi мен жазба әдебиетi тарихи даму үстiнде бiр-бiрiмен қарым-қатынаста болып, фольклор жазба әдебиеттiң қалыптасуына ықпал жасайды. Оны әсiресе, Орта Азия халықтарының әдебиетiнен байқауға болады. Қырғыз. қазақ жазба әдебиетiнiң дамып, қалыптасуына фольклорлық шығарманың реалистiк тенденциясы әсер еттi».
Фольклордың жазба әдебиетке, оның қалыптасуына тигiзетiн ықпалы туралы З.Кедрина: «Қазақ ауыз әдебиетi дәстүрiнiң өмiрге бейiмдiлiгi соншалықты, ол өткен ғасырдың екiншi жартысында қазақ халқының ұлы ағартушылары: Шоқан Уәлихановтың (1835-1865); қазақ мектебiнiң бiрiншi оқулығы мен хрестоматиясының және алқы көркем проза тәжiрибесiнiң авторы, педагог Ыбырай Алтынсариннiң (1841-1889) және ұлы ақын, философ, ағартушы Абай Құнанбаевтың ( 1845-1904) аттарымен байланысты пайда бола бастаған жазба әдебиет ешбiр өңдеудi қажет етпей-ақ сол табиғи қалпында ендi», -дейдi.
Әдеби тiлдiң нормасы жазба тiл арқылы қалыптасып, шыңдалып отырады. Ал оның өңделiп жетiлуi және халық арасында тарап, жалпыға танылуы ұлттық әдебиеттiң дамуымен байланысты болды. Қазақта тұңғыш жазба әдеби тiл үлгiсiн жасағандар – Абай мен Ыбырай. Олар жалпы халықтық тiл қорының тек түсiнiктi формаларын ғана шығармаларында қолданған. Фольклорлық бай мұраны шебер пайдалана бiлген. Сөйтiп, Абай мен Ыбырай шығармалары жалпы халықтық тiл қорының бай қазынасының ең тамаша қасиеттерiн бойына сiңiрген. Сондықтан да, ол шығармалар көркем сөздiң ерекше үлгiсi ретiнде мәңгi жасамақ.
Стилистиканың мiндетiн жалпы халықтық тiл мен әдеби тiлден бөлiп қарауға болмайды.
Жалпы халықтық тiл негiзгi қатынас құралы ретiнде өмiрдiң барлық саласында пайдаланылады.Осы негiзгi қатынас құралы жалпы халықтық тiлдi белгiлi бiр жүйелiлiкке, нормаға салатын әдеби тiл.
Әдеби тiл жалпы халықтық тiлдiң ауызша және жазбаша түрлерiнiң негiзiнде қалыптасады. Сондай-ақ, жалпы халықтық тiлдiң ауызша және жазбаша формалары стильдердiң де қалыптасуына негiз болады.
Стилистика жалпы халықтық тiлдiң қолдану заңдылықтарын зерттейтiн ғылым болғандықтан, тiлдiк белгiлердiң дұрыс қолданылу нормасын көздейдi. Тiлдiк құралдарды дұрыс, ұтымды қолдана бiлудiң қоғамдық үлкен мәнi бар.
Тiлдiк белгiлердi сұраптап қолдану заңдылықтары әдетте айтылатын ойдың мазмұнына байланысты. Ойлау жұмысының нәтижелерiн тiл сөз арқылы бейнелейдi. Ал сөз арқылы жеткiзiлетiн ой мен оның мазмұнының арасында тығыз байланыстылық болады. Егер ой түсiнiксiз болса, онда сөз де түсiнiксiз шығады.
Мысалы: «Палеонтолог – мамандар бұл теңiз корольдары планетамыздың дамуындағы тас көмiр дәуiрiнде болған деп топшылайды, бұдан үш жүз миллион жылдай бұрынғы ол кезде « дүние шытырының» қазiргi алып таулы аймағы орнында ұшы-қиырына көз жетпейтiн мухит шалқып жатқан» (газеттен).
Сөйлемдi түсiну өте қиын. Айтылатын ойды сауатты жеткiзе бiлмей тек сөйлеушiнiң не жазушының жалпы мәдениеттерiнiң төмендiгiн ғана бiлдiрiп қоймайды, сонымен қатар ол адамдардың бiр-бiрiмен түсiнiсуiн де қиындатады. Сондықтан ауызша не жазбаша түрде айтылатын ойдың түсiнiктi, нақтылы болуына айрықша көңiл бөлiп, оның мазмұнын дәл бере алатын тiлдiк құралдарды сұрыптап қолдана бiлудiң маңызы зор. Мына бiр газет оқушысының хатын алайық:
«Айтпағым көп ретте келiншектер от басында қалып қояды. Кейде күйеуiнiң бiр мезгiл орынсыз ашуына килiксе үндемейдi. Бiрақ әркiм де өмiрдегi, өз еншiсiндегi қызықтан, жақсылықтан құр қалмауы керек емес пе? Тұрмысқа шыққасын тоқырау керек пе? Оқ. Осыған орай әрiптестерiм, жас келiншектердiң көңлiндегiлерiн бiлгiм келетiнiн де жасырмаймын»(газеттен).
Хат қысқа жазылған. Бiрақ мұнда автордың ойы түсiнiксiз, жас келiншектердi нендей игiлiктi, жақсы iске шақыратыныны айқын, нақтылы жеткiзе алмаған. «...Күйеуiнiң бiр мезгiл орынсыз ашуына килiксе үндемейдi», «тұрмысқа шыққасын тоқырау керек пе?» – дегендердi қалай түсiнуге болады? Тiлдi бұлайша қолдану логикалық қате болып есептелiнедi.Сонымен бiрге, хатта кейбiр сөздердiң стильдiк бояуы ескерiлмей қолданыла салынған: ( айтпағым, әрiптестерiм). « Айтпағым» деп қолдану қарапайым сөйлеу тiлiнде орынды: әрiптестерiм – кiтаби лексика (коллеги), жалпы қолдануға болады, бiрақ дәл осы мәтiнде «замандастарым» десе, дұрыс болатын едi.
Стилистика әдеби нормадан ауытқымай, тiлдi тек дұрыс қолдануды үйретедi, әдеби тiлдiң стильдiк сапасын, мәнерлегiштiк қасиетiн арттыру жолын көрсетедi. Стилистика жалпы халықтық тiлдiң ауызша және жазбаша формаларын, оның әр түрлi стильдерiн зерттеп, олардың бiр-бiрiнен айырмашылықтары мен өзiндiк ерекшелiктерiн қарастырады. Стилистика тiлдiк құралдардың стильдiк белгiлерiн анықтап, оған сипаттама бередi. Стилистиканың объектiсi болатын негiзгi мәселелер – осылар.
                             
Тексеру сұрақтары:
1. Стилистиканың зерттеу объектiсi не?
2. Стилистиканың жалпы халықтық тiлге қатысы қандай?
3. Әдеби тiл дегенiмiз не?
4. Әдеби тiлдiң нормасы қандай?
5. Жалпы халықтық тiлдiң формаларына түсiнiк бер.
                                      
Стильдердi топтастыру және олардың түрлерi

Стиль ұғымы да сөйлеу және оның формаларымен байланысты қаралады. Стильдердiң негiзгi арқауы - сөйлеудiң ауызша және жазбаша формалары.
Қоғамдық өмiрде қатынастың көптеген түрiнiң болуын байланысты онда тiл бiркелкi пайдаланылмайды. Өйткенi адамдардың қатынасы әр түрлi жағдайда жасалады. Әр түрлi жағдайда, әр түрлi сөйленiп, әр түрлi жазылады. Мысалы:
«Тыңдаңыздар, Алматыдан сөйлеп тұрмыз!» бен « Әй, тыңдаңыздаршы!» дегендi салыстырсақ; бiрiншiден, әдеттегi, күнде радиодан естiп жүрген  ресми хабар түрi де, екiншiде - үйреншiктi сөйлеу тiлi бар. Формасы жағынан екеуi де – ауызша, бiрақ айтылып жеткiзiлуi әр басқа.
«Ана тiлiн құрметтей бiлудi насихаттау – басты мiндеттердiң бiрi болуға тиiстi. Ғылым мен техниканың, мәдениет пен әдебиеттiң табыстарын бiлу құралы, өмiрдiң әр саласын тани бiлу құралы, ой мен пiкiрдi бiлдiретiн қарым-қатынас құралы бола алатын ана тiлiмiздi сүйе бiлудiң айрықша мәнiн түсiндiрiп отыру қажет»(I. Кеңесбаев).
Ана тiлiн бiлмеген –
Ақылы жоқ желiкбас.
Ана тiлiн сүймеген – 
Халқын сүйiп жарытпас! 
Мысалдың екеуiнде де ана тiлi туралы сөз болған. екi мысал да  сөйлеудiң жазбаша түрiне жатады. Ал жазылу тәсiлi жағынан бiрiншiнiң публицистикалық стиль, екiншiнiң көркем сөз стилi (поэтикалық) екенiн аңғару қиын емес.
Әдеби тiл жалпы халықтық тiлдiң ауызша және жазбаша түрлерiнiң негiзiнде қалыптасады. Сондай-ақ жалпы халықтық тiлдiң ауызша және жазбаша формалы стильдердiң де қалыптасуына негiз болады.
Стилистика жалпы халықтық тiлдiң ауызша және жазбаша формалары мен оның стильдерiнiң тiлдiк белгiлерi (сөз, сөз тiркес, сөйлем) қалай қолдану қажет екендiгiн көрсетедi.
Стилистика тiлдiң қолдану заңдылықтарын зерттейтiн ғылым болғандықтан, тiлдiк белгiлердiң дұрыс қолданылу нормасын көздейдi. Тiлдiк құралдарды дұрыс, ұтымды қолдана бiлудiң қоғамдық үлкен мәнi бар.
Тiлдiк белгiлердi сұрыптап қолдану заңлықтары әдетте айтылатын ойдың мазмұнына байланысты. Ойлау жұмысының нәтижелерiн тiл сөз арқылы бейнелейдi. Ал сөз арқылы жеткiзiлетiн ой мен оның мазмұнының арасында тығыз байланыстылық болады.
Форма – ол тiл құралдарының көмегiмен болатын сөйлеудiң сыртқы көрiнiсi.
Стиль -  ол белгiлi қатынастың түрiнде тiлдiк единицаларды сұрыптап пайдалану арқылы, ойды жеткiзу мәнерiнiң көрiнiсi.
Форма – тұрақты ұғым. Мәселен, тiлдiң ауызша түрi адам қай кезден бастап сөйлесе, содан берi бiрге жасап келедi: және бұдан былай да жасай бермек. Стиль болса – ол тарихи категория. Сондықтан да тарихи бiр кезеңде кейбiр стильдердiң болмауы заңды құбылыс саналады.
Стильдер қалай қалыптасады? Стильдер жасалатын қатынастың ерекшелiгiне қарай тiлдiк единицалардың сұрыпталып қолданылу нәтижесiнде дамып жетiледi. Демек, сөйлену жағдайына байланысты, әр алуан стильдiк бояуы бар тiлдiк құралдар пайда болады.
Стиль – тiлдiң бәрiне тән құбылыс. Стильдердi таптастыру проблемасы да тiл бiлiмiнде әлi тиянақты шешiлмеген даулы мәселенiң бiрi. Стильдердi таптастырудың дәстүрлi, қалыптасқан бұрыннан белгiлi принципi жоқ. Тiл стильдерi туралы қазiрде де әр түрлi көзқарастар бар. Адам тiлдi қатынас құралы ретiнде өздерiнiң барлық жұмыс салаларында қолданған.
Сөйтiп, стиль дегенiмiз - өмiрдiң белгiлi бiр саласында қолданылып, тарихи қалыптасқан тiлдiк құраладардың жүйесi.
Басқа тiлдер сияқты қазақ тiлiнiң де әр түрлi стильдерi бар. Олар: сөйлеу стилi және кiтаби стильдер.	
 Сөйлеу стилi. Сөйлеу стилi адамдардың бiр-бiрiмен күнделiктi қатынасында пайдаланылады. Сондықтан, онда тiлдiң коммуникативтiк функциясы баса сезiледi.
Сөйлеу стилi белгiлi бiр жағдайда тiкелей жасалатын қатынас стилi болғандықтан, ол сөйлеудiң ауызша формасымен тығыз байланысты. Ауызша сөйлеуде еркiндiк басым келедi. Яғни үйреншiктi жағдайда адамдар қысылмай сөйлейдi. Өйткенi онда күнделiктi өмiрге байланысты мәселе сөз болады. Сондықтан сөйлеу тақырыбына сай тұрмыста көп жұмсалатын үйреншiктi сөздер мен сөз тiркестерi қолданылады. Бұл сөйлеу – сөйлеу стилiне тұрмыстық сипат берiп, оны қарапайымдандырады. Мысалы: 
- Денсаулық қалай, мықты ма?
- Жаман емес.
- Қайда дем аласың жазда?
- Үйде.
Жоғарыдағы мысалдардың тақырыбы да, сөйлеу жағдайы да әр басқа. Соған орай, олардың лексикалық құрамы да өзгеше болып сұрыпталған (қарапайым және тұрпайы сөздер). Тек лексикасы ғана емес, сонымен бiрге, ол сөз үлгiлерiнiң сөйлем құрылысына, ондағы сөздердiң орын тәртiбiне қарай әрқайсысының өзiне тән әуездiлiгiн және мәнерлiк қасиетiн аңғару онша қиынға соқпайды.
Сөйтiп, сөйлеу тiлiнiң өзiндiк ерекшелiлiгiн жасайтын айрықша белгiсi – жағдайға байланысты сөйлеу мәнерi. Сөйлеу мәнерiне қарай тiлдiк единицаларды қолдану өзгешелiгi болады. Ол ерекшелiк ең алдымен, ондағы лексика - фразеологиядан байқалады.
Өмiрдiң барлық саласында сөйлеу тiлi кеңiнен пайдаланылады, бiрақ оның атқаратын қызметi және тiлдiк жүйенiң пайдаланылуы бiртектi болып келмейдi. Солай болғандықтан сөйлеу тiлiн зерттегенде оның формасын, түрiн және стилiн зерттеген жөн.
Сөйлеу тiлiнiң қарапайым түрiнiң лексикасының құрамына көбiнесе қарапайым, тұрпайы сөздер және диалектизмдер мен кәсiби сөздер енедi. Бұлар, әсiресе, алдын ала дайындықсыз. кенеттен сөйлегенде қолданылады.
Сөздердiң ауыспалы мағынада қолданылу амалы сөйлеу тiлiне мәнерлегiштiк әрi бейнелегiштiк қасиет бередi.
Ауыспалы мағынадағы бейнелi сөздер, сол сөз болатын зат не құбылысқа адамдардың жағымды не жағымсыз көзқарасын бiлдiру құралы болып саналады. Сөйлеу тiлiнiң эмоционалдық қасиетi басым болғандықтан, бұл құралдар сөйлеуде жиi пайдаланылады. Сонымен бiрге, сөйлеу стилiнде әдетте, олардың көп қайталанып, тұрақталған түрлерi жұмсалады.
- Түу, ит-ай… Сонша ұмытпай жүр бәрiн…
- Алда көргенсiз ит-ай. Нәрестедей жаныма аузы қалай барды екен. Тұра тұр бәлем, ит аяқтан сары су iшкiзермiн.
Осы мысалдарда «ит» сөзi бiрiншiде жағымды эмоцияны (сүйсiну); екiншiде жағымсыз эмоцияны (жек көру) бiлдiредi. Бұлай қолдану қарапайым сөйлеу түрi үшiн орынды.
Сөйлеу тiлiнде жұмсалатын ауыспалы мағынада сөздер де құрамы жағынан әр түрлi: қарапайым, тұрпайы және жалпылама қолданылатын сөздер болып келедi. Ал жасалуы жағынан метафора, метонимия, синекдоха т.б. жiктеледi.
Тiлдi бейнелi жасайтын құралдың бiрi – фразеологизмдер. Фразеологизмдерге идиом, мақал-мәтел, нақыл сөздер енедi. Бұл тұрақты сөз тiркестерi көпшiлiк жағдайда сөйлеу тiлi ыңғайында жұмсалады.
- Шiркiн,үрiп ауызға салғандай екен (сөйлеу тiлiнен)
- Ит жанды ит тiрiлдi ғой деп қос қабаттаған қамшы бас-көзiмдi жауып кеттi.
Осы сөз үлгiлерiндегi тұрақты сөз тiркестерi эмоционалды бояуы жағынан бiртектi болып келмеген. «Үрiп ауызға салғандай» (сүйкiмдi,жақсы); «Ит жанды» (төзiмдi) дегендер жағымды эмоцияны бiлдiредi.
Сөйлеу тiлiнiң фразеологизмдерi қолдану ыңғайына қарай қарапайым, тұрпайы, жергiлiктi ерекшелiктегi және кәсiби болып жiктеледi.
Қарапайым фразеологизмдер: «ит жанды», «өзiң бiлме, бiлгеннiң тiлiн алма» т.б.
Тұрпайы фразеологизмдер: «ит жоқта шошқа үредi», «сиыр су iшсе, бұзау мұз жалайды» т.б.
Жергiлiктi ерекшелiк сипатындағы тұракты тiркестер: жедел беру – нұсқау беру, бүйiрiн шертiп шығу – тойып шығу, бой қаққан – араласпаған т.б.
Кәсiптiк сипаттағы фразеологизмдер: шопан ата таяғы, ашық сабақ, эфирге шығу, құлап қалу, тұрады да, қысқа, тұжырымды болып келедi.
Сөйлеу тiлiнiң фонетикасы мен морфологиясының да ерекшелiгi бар. Бiрақ, ол өз алдына бөлек зерттеу объектiсi. Сөйлеу тiлi диалогқа құрылады. Диалог репликалар тiзбегiнен тұрады да, қысқа, тұжырымды болып келедi.
-Бүгiн келесiң бе?
-Келем.
Мұнда сөйлемге қатысушы екi адам. Бiрi - сұрақ қоюшы, екiншiсi – жауап қайтарушы. Олар бiрiнiң айтқанын бiрi есiтiп, тез түсiнедi. Тез түсiнiсу сөйлеудiң қандай жағдайда өтуiне, дауыс ырғағы интонацияға және басқа да дене қималдарымен тiкелей байланысты.  Әciресе интонацияның маңызы ерекше. Мысалы, «бүгiн кел» дегендi басқаша да құбылтып айтуға болады: 
Бүгiн келесiң бе?
Бүгiн келмейсiңбе не?
Бүгiн келесiң ғой?
Бүгiн келсейшi..?
Диалогта айтушының көңiл күйi, сезiмi еркiн, жеңiл бейнеленiп, оңай түсiнiледi. Мысалы, «Бейiмбет Майлинның диалогқа құрылған «Ыбыраймыз», деген өлеңiнде сөйлеу тiлiнiң ерекшелiктерi өте шебер берiлген.
- Уа кiмсiз?                    Төске таққан шешенiмiз бар,
- Ыбыраймыз.                Патшаға жаққан ебiмiз бар,
- Жаймысыз?                 Құдайға шүкiр, қойдан жуас,
- Жаймыз.                      Момақан ғана елiмiз бар.

- Уа, қайдан келесiз?               Бiз – бай,
- Сайлаудан келемiз.               Бiз - құдай!
  Елге ойран сап,                    Күш-сынасса, жүн болады,
  Ойнаудан келемiз.                Кiм келедi сайма-сай.

Мiне, мұнда сайлаудан қуанышты қайтқан Ыбырай байдың көңiл күйiн ауызекi сөйлеу тiлiнiң үлгiсiнде, оған тән тәсiлдердi мәнерлi қолдану арқылы автор өте дәл бейнеленедi. 
 Сол сияқты, сөйлеу тiлiнiң ерекше бiр түрi – монолог. Монологты ету күрделi ойға құрылып, әр түрлi тәсiлмен жеткiзiледi. Мұнда кiтаби – жазба  стильдерге тән ерекшелiктер мен заңдылықтар қатал сақталады. Сондықтан монолог әдеби сөйлеу үлгiсiне жатады.
Мiне, бұл айтылғандар сөйлеу тiлiнiң жұмсалу аясы күн сайын кеңи түсiп, тұрмысқа әдеби сөйлеу үлгiсi де еркiн ене бастағандығын дәлелдейдi.
Кiтаби-жазба стильдер. Кiтаби-жазба стильдер, осының алдында талдау жасалған сөйлеу стилi сияқты, өмiрдiң белгiлi салаларында пайдаланылып танылған ұлт тiлiнiң нақтылы түрi болып саналады. Олар әр саладағы атқаратын қызметiне қарай iс қағаздар мен ресми стиль, публицистикалық стиль,  ғылыми стиль және көркем сөз стилiне бөлiнiп жiктеледi. Кiтаби-жазба стильдердiң былайша бiр-бiрiнен ажыратылып бөлiне бастауы қоғамдық ой сананың жоғарылығынан болады. Не¬ұрлым қоғамдық ой жоғары болса, со¬ұрлым ұлт тiлiнiң маңызы артады. Бұл тұста күнделiктi сөйлеу мен кiтаби-жазба стильдердiң бiр-бiрiнен ерекшелiктерi айқындала түседi. Әдеби тiлде сөйлеу, жазу талабы артады. Өйткенi тек сөйлеу тiлiнiң үлгiсiмен жазу – ол тiлдi бiлмегендiк болып саналады. Сөйлеу тiлi өзiнiң қоғамда атқаратын қызметiне қарай, белгiлi бiр шеңберде  пайдаланылуы қажет. Кiтаби-жазба стильдерде, әсiресе көркем шығғрма мен публицистикалық шығармаларда да сөйлеу тiлiнiң элементтерi тек стильдiк мақсатта жұмсалса ғана орынды.
Кiтаби жазба стильдер жалпы халықтық тiлдiң жазбаша формасының негiзiнде қалыптасады да, кiтаби сипатта болады. Бұл стильдер қатынастың жазбаша формасында жиi жұмсалатындықтан мұнда тiлдiк құралдар сұрыпталып қолданылады, кiтаби-жазба стильдер сөйлеу стилiндей тiкелей қатынас жасауда көрiнбейдi. Сондықтан, онда қаралатын ғылым, заң жобалары, iс қағаздары, ресми документтер және басқа да осылар сияқты қоғамды маңызды мәселелер жан-жақты толық қамтылып, логикалық жүйелiлiктi бұзатын қажетсiз деталь бар болмай, нақтылай, дәл жазылуы керек, мұнда талап жазба стильдердiң бәрiне бiрдей қойылады. Бiрақ ол стильдердiң өмiрдiң қай саласында жұмсалатыны, қандай қызмет атқаратыны қатал ескерiлiп, өздерiне тән сөз қолдану заңдылықтары сақталады. Мысалы, ғылымда терминдердiң қолданылуы басым болса, публицистика саяси, әлеуметтiк мәндi сөздердiң жиi пайдалануы заңды құбылыс. «Әр стильдiң өзiне тән тiлдiк құралдарды қолданудағы осындай ерекшелiктерiмен бiрге, олардың ортақ белгiлерi де болады. Мұнда ортақ белгiлер ресми, ғылыми және публицистикалық стильдерден байқалады. Ол стильдерде жалпы халықтық тiл құралдары әдеби нормаға сай қолданылады. Ал, сөйлеу тiлi мен көркем шығармада бұлай емес, оларда жалпы халықтық тiл байлығы сарқа пайдаланылады. 
Сөйлеу стилi мен кiтаби-жазба стильдер өз ара тығыз байланыста болады. Ендi қазақтан шыққан ғалымдар көбейiп, ана тiлiмiзде мақала, оқулық және монографиялық еңбектер жазатын дәрежеге жеттi. Осындай жазба еңбектердiң негiзiнде қазiр қазак тiлiнде ғылыми стиль қалыптасып дами бастады. Бiрақ қазақ тiлiндегi ғылыми стильдiң өзiндiк ерекшелiгi бар. Ол ерекшелiк - қазақ ғалымдары өздерiнiң зерттеу еңбектерiн екi тiлде; қазақша және орысша жазатындығы. Мысалы, қоғамдық ғылымдар, оның iшiнде әсiресе филология ғылымдарының: әдебиет, әдебиет тану және тiл бiлiмi салаларының зерттеулерi қазақ тiлiнде жазылады. Ал математика, физика, химия, биология т.б. осылар тәрiздi дәл ғылымдар саласы орыс тiлiнде зерттеледi. Бұл фактiлер ғылыми стильдiң әлi де жетiлiп дами түсетiнiн көрсетедi. 
Iс қағаздары мен ресми стильдiң де ғылыми стильге ұқсас жақтары байқалады. Ол ұқсастық ең алдымен тiл қолданудан аңғарылады. 
Iс қағаздары мен ресми документтер тiлiнiң ерекшелiгi, онда фактi дәл көрсетiлiп, бiр iзбен жүйелi жазуға айрықша мән берiледi. Өйткенi iс қағаздары да, ресми документтер де ерекше қатынас жасау құралы болып саналады. Жоғарыда айтылған ғылыми шығармалар сияқты, бұл қағаздардың түрлерi де екi тiлде пайдаланылып жүр. Дегенмен, кеңсеге қатысты қағаздар және ресми документтер қазiр көбiнесе орыс тiлiнде жазылады. Олардың iшiнде үкiмет хабарлары, Жоғары Совет Указы, Заң Устав, т.б. осылар тәрiздi мемлекеттiк документтер орысшадан қазақ тiлiне аударылып, газетке басылып отырады. Сондықтан, қазақ тiлiнде қолданылып жүрген қалыптасқан сөз орамдарының көпшiлiгi орыс тiлiнiң ықпалымен жасалған: қызу мақұлдау, қызу қарқын, тұрмыстық қызмет, қызмет көрсету, жүзеге асыру, қамтамасыз ету, өз күшiнде қалдыру, қол жеткен табыс, кең жол ашу, iске қосу, мәселе көтеру, алғыс жариялау, сөгiс жариялау т.б. Мұндай сөз орамдары iс қағаздары мен ресми документтерде дайын тiлдiк еденица ретiнде жұмсалып, ол қағаз үлгiлерiне кеңселiк сипат бередi. 
Қалыптасқан сөз орамды қазiр газетке басылып жүрген әкiмшiлiк орындарының есебiнде рапортта, баяндамада және газет хроникасы мен репортажда көбiрек кездеседi. Мысалы, «тракторлар күрделi жөндеуден өттi, «электор жүйесi iске қосылды», «қызу мақұлдады» т.б.  Бiрақ газеттерде қалыптасқан сөз орамдары әр уақытта дұрыс қолдануға мән берiлмейдi: қайта шамадан тыс көп қайталанылып қолданылғандықтан, олар газет тiлiн сүйреңсiздендiрiп жүр. Оған мынадай мысалдар келтiруге болады: «мектеп үйлерi күрделi жөндеуден өткiзiлдi», «өсiмдiк төрт рет судан өткiзiлдi», немесе «… тұрғын үйi iске қосылды», тiлдiк тәсiлдердiң iске қосылуы…», «ауыр жағдайды ескерген Бейсенқұл Дәулеттей, Иманқұлдай үйелмелi - сүйелмелi өрiмдей қос iнiсiн жұмысқа қосты» не болмаса «…жаңа цехта қатарға қосу көзделiп отыр», «Шардара аудандарының шаруашылықтары көзделген 37 қораның орнынан 57 қораны қатарға қосты», «Әби жөндеп қатарға қосқан трактарлардың бәрi қызу еңбек соңында жүр», « қой қызу төлдеп жатқан кез», «кiшкентей Ираның ата-анасы ер жүрек жiгiтке қызу алғыс айтты» т.б.         
Iс қағаздары стилi мен ресми стиль. Қатынас құралының бұл түрлерi де күнделiктi өмiр қажетiнен туып, өз алдына орныққан бөлек жүйе болып саналады. Iс қағаздар стилiне әр түрлi мекемелерде жүргiзiлетiн жазу үлгiлерi жатады. Iс қағаздар белгiлi бiр форма бойынша жазылады. Ол форманың түрлi үлгiлерi болады. Кеңсе iс қағаздарының үлгiлерiне арыз, өмiрбаян, тiл хат, өтiнiш, сенiм хат, қол хат, жедел хат, анықтама, мiнездеме, шақыру хат, хабарландыру, күнделiк, телефонограмма,  хаттама, қатынас қағазы, акт, рапорт, шарт, мiндеттеме, бұйрық, есеп, еңбек дәптерi, марапаттау т.б. жатады. Iс қағаздарының әр қайсысының бұрыннан белгiлi бiрыңғай сөздерi мен сөйлем үлгiлерi болады. Iс қағаздары көбiнесе, сол үлгi бойынша жазылады. Мұндай қағаздарды жазу онша қиынға соқпайды. Ол алдын ала танысып жаттығу, дағдылану арқылы меңгерiледi.
Ресми стильдiң көлем, мазмұны және жазылу формасы жағынан iс қағаздарының бiраз ерекшелiгi бар. ресми қағаз белгiлi бiр қалыпқа түсiп отырады, онда сөз қолданысы ерекше болады. Ресми стильде көбiнесе заң, устав, үкiмет органдарының қаулылары, халықаралық шарт, келiсiм, өкiмет хабарлары жазылады.
Публицистикалық стиль. Публицистика (латынша – көпшiлiк, әлеумет) қоғам өмiрi үшiн маңызды мәселелердi талқылау деген ұғымда жұмсалады. 
Публицистикалық стиль қоғамдық талапқа сай жазылған шығармалардың негiзiнде қалыптасады.    Белгiлi бiр тiлде публицистиканың өз алдына бөлек стиль болып қалыптасуы қоғамдық сананың өскенiн, артқанын көрсетедi. Тiлдiң басқа стильдерi сияқты публицистикалық стиль де бiрыңғай болып келмейдi. Бiрқатар лингвистер публицистикалық стильдiң жазбаша мақалалар, памфлет, очерк, т.б. шығармаларды, шешендiк сөздердi публицистикалық стильдiң ауызша түрiне жатқызып жүр.
Публицистикалық стильдiң жазба түрiнiң ең алғаш қалыптаса бастауы халықтық жалпы мәдениетi мен экономикасына байланысты. Мәдениетi ерте дамыған елдерде  публицистикалық жанр ерте қалыптасады. Оған орыс тiлi мысал бола алады. Россияда ХVIII ғасырда ең бiрiншi газет жарық көрдi: сықақ журналдар шыға бастады. Радищевтiң «Петербургтен Москваға саяхаты» сол кезде жалынды публицистикалық шығарма болып есептелген. 
Жазба публицистикалық баспасөз мәдениетiнiң өркендеп даму дәрежесiн көрсетедi. Қазақ баспасөзi - Қазан революциясының жемiсi. Қазақстанда төңкерiстен бұрын баспа орны атымен жоқ едi. Бiрен-саран шыққан кiтаптарда қазақ тiлi бұрмаланып басылып жүрдi. Қазақ тiлiнде ең тұңғыш басылған кiтаптың бiрi – «Қозы Көрпеш – Баян сұлу» (1816 жыл басылған). Шоқанның, Ыбырайдың, Абайдың т.б. шығармалары Петербургте, Қазан мен Уфада, Орынбор мен Ташкентте шықты. 1913 жылы басылған азын-аулақ кiтаптардың iшiнде Спандияр Көбеевтiң «Қалың мал» романы, «Айна», «Қарлығаш» деген өлеңдерi мен поэмалары Қазанда жарық көрдi.
Қазiргi кезде публицистика зор қарқынмен даму үстiнде. Публицистикалық шығармаларда елiмiздiң iшкi-сыртқы саясаты және мәдениетi пен мораль проблемалары сияқты актуальды мәселелерi сөз болады. 
Публицистикалық стильге қойылатын талап - қандай тақырыпқа жазылса да, логикалық жағынан дәлелдi, көңiлге қонымды болуы қажет. Ол – тiлдiк құралдарды қолдана бiлуден байқалады. Публицистиканың қоғам өмiрiмен тығыз байланыстылығы оған үгiт-насихаттық сипат бередi. Сондықтан публицистикалық шығарманың тақырыбына, мазмұнына сай сөздер мен сөз тiркестерiн сұрыптап қолданыла бiлудiң және қажеттi синтаксистiк құрылысты пайдалана бiлудiң үлкен мәнi бар.
Публицистикалық стильде тiлдiң эмоциянальды элементтерi және сөздi образды қолдану сияқты әдеби стильге жақындығын көрсетедi. Ал оның фактiнi толық және логикалық жүйелi баяндау тәсiлi жағынан ғылыми стильге жақын екенi байқалады.
Публицистиканың жанры әр алуан. Сол жанрлардың түрiне, өзгешелiгiне қарай оның түрлi ерекшелiгi болады. (Бас мақала, информациялық хабар, очерк, халықаралық шолу, памфлет, радио мен телевизордан берiлетiн хабарлар т.б.) 
Публицистикалық стильдiң ауызша түрi – шешендiк сөз. Публицистиканың бұл түрi өте дамыған. Бiздiн дәуiрiмiзге дейiнгi 335 жылы жазылған Аристотельдiң «Риторикасында» шешендiк сөздiң құрылысына жан-жақты талдау жасалынады. 1748 жылы Ломоносовтың «Краткое руководство к красноречью» деген кiтабы басылып шығады.
Қай халықтың болмасын шешендiк өнерi оның мәдениетiнiң бөлiнбес бiр саласы болған. Қазақ тiлiнде шешендiк өнерiнiң теориясы болмаған. Бiрақ, басқа халықтардай, қазақ халқы да шешендiк өнерге айрықша мән берген. «Көне замандарда шешендер, философтар сөздi бағалағанда, құдайға теңеп, «құдай тектi жоғары» деп көтермелейдi. Қазақтың халық арасынан шыққан шешендерi «өнер алды - қызыл тiл» деп сөздiң шын мәнiн дұрыс аңғарып, адам баласына өмiрiнен өшпес орын  тауып бередi. Сөздiң құдайда емес, өнер екендiгiне ақылдары жеткен». 
Шешендiк сөз бұрын таптық көзқарасты бiлдiру үшiн де жұмсалатын құрал саналған. Оны әр кездегi тарихтан жақсы аңғаруға болады. Қазақтың ертедегi шешендiк сөзiнiң тақырыптары: ру тартысы, барымта, жер дауы сияқты немесе тойларда айтылатын мақтау сөздер, ақыл, кеңес, бiреу өлгенде көңiл айту т.б.
   Ғылыми стиль. Ғылыми стиль - жазба стилiнiң бiр түрi. Бұған қазақ тiлiнде әр салада жазылған ғылыми шығармалар жатады. Ғылыми стильде зерттеу объектiсi болатын – зат не құбылыс ғылыми негiзде сипатталып, дәлелдеудi қажет етедi. Ал пiкiр дұрыстығын дәлелдеу үшiн мұнда логика заңына, яғни дұрыс ойлау заңына сүйену қажет. Сондықтан ғылыми стильде логиканың маңызы ерекше. Ғылыми шығармалар жалпы халықтық әдеби тiлде жазылады. Бiрақ тiлдiк тәсiлдердi пайдалануда оның өзiндiк ерекшелiгi болады.
Ғылыми стильдiң лексикасындағы ерекшелiк: сөз тек өзiнiң негiзгi мағынасында жұмсалады. Сөздiң көп мағыналылығы, образды сөздер мұнда аз кездеседi. Ғылым салаларының мұндай ерекшелiктерiне қарай әр саланың арнайы термин сөздерi болады. Мысалы: тiл бiлiмiнде лингвистика, лексика, фразеология, семасиология т.б., физикада анод, вакуум, атом, атомдық салмақ, шама т.б. Сонымен бiрге белгiлi бiр ғылымның саласында қолдану аясына байланысты жалпылама лексиканың кейбiр сөздерi термин сөзге айналады. Ғылым ылғи алға басып, дамып отыратыны белгiлi. Ғылымның дамуымен жаңа ұғымдар туып отырады. Оны белгiлейтiн жаңа сөз – неологизмдер туады. Ғылымның белгiлi бiр саласында қолдану нәтижесiнде пайда болған неологизмдердiң өмiрiнiң ұзақ, қысқа болуы ғылымның сол саласының өмiрде алатын орнына, практикалық мәнiне байланысты. Мысалы, базар саясаты сияқты терминдер қазiргi күнде  де қолданылып келедi. Сол сияқты космос, космосты игеру, жердiң жасанды серiгi сияқты сөздер өздерiнiң практикалық мәнiмен танылып, берiк қалыптасады. 
Көркем әдебиет стилi. Көркем әдебиет стилi немесе көркем сөз ойды және сезiмдi образ арқылы бейнелейтiн айрықша өнер. Тiл көркем шығармада ерекше эстетикалық қызмет атқарады.
Тiл адам баласының iс-әрекеттерiнiң барлық жақтарын тегiс қамтиды. «Тiлдiң кимыл өрiсi шексiз». Адам өз ойын жеткiзу үшiн ғана сөйлесiп қоймайды, көңiл-күйiн, эмоциясын бiлдiру арқылы басқа адамдардың да сана сезiмiне әсерiн тигiзедi. Ол әсер сөйлеу тiлiмiзде айтушының өз түсiнiгi бойынша, өз ойын тiл құралы арқылы жеткiзе бiлуiнен болса, көркем шығармалар – жазушының өмiр тануына, дүние сезiнуiне, көзқарысына сол өмiр фактiсiн жинақтап, қорытып бейнелi тiлмен жазу мәнерiнен болады. Сөйлеу тiлiмiзде сөздер бұрыннан машықталған үйреншiктi қалыпта жұмсалады, ал көркем шығармада сөздер сараланып, белгiлi стильдiк мақсатта жұмсалады. Көркем сөзбен жазылған әдеби шығарма - өмiр фактiлерiн жан-жақты терең қамтитын жанды организм. Онда адам да, аң да, құс та, табиғат та – бәрi қатысады. Тұрмыс-салт, шаруашылық, экономика салаларының қалпы, даму жолдары көрсетiледi. Көркем шығармада көптеген кейiпкерлер болады. Олар жағымды, жағымсыз образдарға бөлiнiп, топталады. Олардың әр қайсысының өз алдына жеке-дара сырт пiшiнi – портретi жасалып, iс-әрекеттерi, ой-өрiсi, өмiр тануы суреттеледi. Ол кейiпкерлердiң тiл ерекшелiктерi болады. Шығармалардағы адамдар табиғат қоршауында әрекет жасайды. Мұның бәрi шығарманың идеялық мазмұнын, көркемдiк ерекшелiгiн айқындауда маңызды роль атқарады. Шығарманың көркемдiк қасиетi ондағы қайталаусыз жасалған әр алуан образдар мен өмiр құбылыстарының картиналары бейнелеулер арқылы көрiнедi. Мысалы,
               Азуы – алмас, тiлi – у,
               Арам көңiл, ала ту,
               Кең жемсаулы, кең қарын,
               Найзадай түйреп қолдарын
               Қорқау қасқыр «жан» жүрдi.
С.Мұқанов осы шумақта бұқара халықты рақымсыз езiп, жаншып, өктемдiгiн жүргiзген қиянатшыл заманның мейiрiмсiз өкiлдерiнiң жиренiштi кескiн-кейпiн ұтымды теңеу, эпитеттер арқылы оқушының көз алдына елестетедi. 
Көркем әдебиет сөз өнерi ретiнде ғана танылмайды. Ол өмiр шындығын бiлiп тануымызға ықпал жасайтын, бiздiң өмiрiмiздiң эстетикалық жағын қамтитын қоғамдық құбылыс болып саналады. Сондықтан акд. В.В.Виноградовтың: «Көркем шығарманың тiлiн зерттеу мәселесi тiл бiлiмiнен де, әдебиет танудан да өз алдына айырмашылығы бар филология ғылымдарының айрықша бiр бөлек саласы болуға тиiс» деген пiкiрi әбден дұрыс.
Тексеру сұрақтары:
1. Әдеби тiлдiң кандай стилi бар?
2. Iс қағаздары стилiнен ресми стильдiң айырмашылығы не?
3. Публицистикалық стильге түсiнiк бер.
4. Ғылыми стильге мысалдар келтiр.
5. Көркем әдебиет стилiнiң ерекшелiгi қандай?

Тiрек ұғымдар:
Форма – тiл құралдарының көмегiмен болатын сөйлеудiң сыртқы көрiнiсi. 
Стиль – белгiлi бiр қатынастың түрiнде тiлдiк единицаларды сұрыптап пайдалану арқылы, ойды жеткiзу мәнерiнiң көрiнiсi. 

Қазақ тiлiнiң лексикасы

Лексика, лексикология және стилистика – бiр-бiрiмен тығыз байланысты құбылыстар. Лексика – деп әдетте барлық сөз қорын айтады. Лексикология сол сөздiк құрамды тексеретiн ғылым, яғни тiл бiлiмiнiң сөз мағынасын, оның шығу тегiн зерттейтiн бiр саласы. Ал стилистика әр түрлi стильдердi, мысалы, әдеби тiлдiң саласы мен стильдерiн, сөйлеу және көркем әдебиет стильдерiн зерттейдi, әр алуан тiлдiк құралдардың экспрессивтiк-эмоционалдық қасиеттерiн талдайды. Қазақ тiлiнiң сөз қоры лексикология тұрғысынан мынадай бiрнеше негiзгi салаға бөлiнедi: байырғы сөздер, араб-парсы тiлдерiнен ауысқан, моңғол тiлiнен және сол арқылы шет елдер тiлiнен енген терминдер мен түрлi жаңа сөздер. Ал лексиканы тiлдегi жалпы стильдер тұрғысынан жiктейтiн болсақ, әлгi санап өткен салаларды ендi м.лдем басқаша топтауға тура келедi. Өйткенi осы аталған әр алуан тiл қабаттарының қай-қайсысы да стилистикамен тығыз байланысты. Бiрде-бiрi одан сырт емес. Рас, сала-сала бұл сөздердiң әдеби тiл, сөйлеу, көркем әдебиет стильдерiндегi қолданылу дәрежесi бiркелкi емес, түрлi-түрлi болып келедi. Олардың белгiлi бiр қолданылу аясы, өздi-өзiне лайық стильдiк қызметi бар.
Әдеби сөйлеу және көркем әдебиет стильдерiнде сөздердiң өздi-өзiне тән жұмсалу қабiлетi аңғарылады. Мұндай өзгешелiк әсiресе көркем әдебиет стилi мен кеңсе, ғылыми, публицистикалық стильдердiң арасында айқынырақ сезiледi. Көркем шығарма тiлiнiң денi қазақ тiлiнiң байырғы сөздерi болып келедi. Онда әдетте тiлде бар сөздiң қолданылмайтыны аз байқалады. Стильдiк мақсаты керегiне қарай мұнда байырғы құбылыстар да терминдер де, көне сөздер де, диалектизм де кездесiп отырады. Бiрақ солардың iшiнен көбiнесе көркем әдебиет стилiнде жұмсалатындары да бар.
Бейтарап (стиларалық) лексика. Тiлдегi сөздердiң көпшiлiгiнен белгiлi бiр стильдiк бояу аңғарылады. Соған байланысты өздерiнiң қолданылу аясына, ерекшелiктерiне қарай бiрнеше лексикалық топқа бөлiнедi. Лингвистикалывқ әдебиеттерде лексикалық топтар саны әр түрлi қаралып жүр. Мысалы, жалпы қолы тұрмыстық лексика, сөйлеу тiлi, әскери, кiтаби, поэтикалық, диалектiлiк, ресми-iс қағаздар лексикасы, т.б. Сондай-ақ бұдан өзгерек, яғни әлгi аталған салаларды топтап, жинақтап беру әдiсi де бар. Бұл әдiс бойынша лексика үш салаға бөлiнедi: сөйлеу тiлi, бейтарап және кiтаби лексика. Мысалы:
Күз аспаны күңгiрт, бұлыңғыр. Ауада дымқыл сыз бар. т.б. 
Бұл үзiндiден аспан, ауа, жер, су, өзен, тау аттарының ғылыми стильде де сондай-ақ көркем әдебиет тiлiнде де қолданыла беретiнiн көремiз. Олар өзге стильдерде де жұмсалады. Мiне, мұндай сөздердi, яғни стиль түрлерiнiң қай-қайсысында да қолданылатын тiлдiк құбылыстарды бейтарап немесе стиларалық лексика деп атайды.
Бейтарап лексикаға жататын сөздер қай тiлде де сан жағынан бiраз бар. Оған ең алдымен жоғарыда аталған аспан, жер, су, ауа, жел, өзен, тау тәрiздi табиғат құбылыстары жатады. Осы сөздер көркем әдебиет стилiнде де; ғылыми, ресми-кеңсе, публицистикалық стильде де қолданыла бередi. 
Бейтарап лексикаға жататын, яғни стиль түрлерiнiң жалпы қай-қайсысында да келе беретiн мұндай сөздер қазақ тiлiнде осылар ғана емес. Олар көп және әр тарап болып келедi. Бiз солардың тек кейбiрiне тоқталдық.
Сондай-ақ, стиль түрлерiнiң бәрiнде емес, кейбiрiнде ¬ана қолданылатын сөздер де бар. 
Сөйлеу тiлiнiң лексикасы. Адамдардың күнделiктi қарым-қатынасында, қызмет бабында стильдiк бояуы әр түрлi сөздердiң қай-қайсысы да жалпы айтылады. Бiрақ оның бәрi сөйлеу тiлi лексикасына жатпайды. Мысалы, қай тiлде де ғылыми стильде, ресми-кеңсе стилiнде негiзiнен қолданылмайтын, тiптi көркем әдебиет пен публицистикалық стильдердiң өздерiнде де онша көп кездеспейтiн, қайта бұларға қарағанда сөйлеу тiлiнде жиiрек айтылатын  белгiлi бiр сөздер тобы болады. Сөйлеу тiлi лексикасы мiне осынадай сөздердi қамтиды. Алайда мына жағдай есте болуы керек. Сөйлеу стилiне тән бұл сөздер басқа стильдерде қолданылады деу болмайды. Бiрақ сөйлеу стилiндегiдей дәрежеде емес. Олардың өз алдына сөйлеу стилi лексикасы деп аталуы мiне осы жағдайға - қолданылу аясына байланысты. Көбiне-көп сөйлеу стилiне, яғни сөйлеу тiлi лексикасына тән ондай сөздерге қарапайым сөздер, табу, эвфемизм, диалектизмдер және кәсiби сөздер жатады. 
Қарапайым сөздер. Қарапайым сөздер, табу, эвфемизмдер көркем әдебиетте, әсiресе сөйлеу стилiнде жиi қолданылады, ол көркем әдебиет стилiнде белгiлi бiр көркемдiк мақсат үшiн жұмсалады.. Қарапайым сөздер кейде публицистикалық стильден де байқалады. Бұлардың эстетикалық, эмоционалдық әсерi, бейнелiлiгi өте-мөте көркем әдебиет стилiнде ұтымды келедi.
Сөйлеу стилiндегi кейбiр теңеу құралдары әдетте тым қарапайым, тiптi қара дүрсiн, дөрекi болып келедi. Сөйлеу стилiндегi мұндай сөздердiң бәрi бiрдей көркем әдебиет стилiнде қолданыла бермей тек авторлық ремаркада ғана ара-тұра кездеседi. Бұл тәрiздi жекелеген қара дүрсiн сөз қолданыс ертеректегi әдеби шығармалардың тiлiнде, атап айтқанда, авторлық баяндауда ұшырасатын.
Сөйлеу тiлi лексикасына стильдiк бояуы жағынан табу сөздер мен эвфемизмдер жатады. Табу, эвфемизм – бiр-бiрiне мағыналары жақын, мәндес терминдер. Әлдебiр дiни нанымға, ескi әдет-ғұрыпқа байланысты айтуға болмайтын, сондай-ақ цензуралық ретпен де қолдануға тыйым салынған сөздердi табу деп атайды. Бiр жағдайды, хабарды тура айтпай, тұспалдап жеткiзген сөздер де табу делiнедi. Өйткенi стиль тұрғысынан алғанда, тура сөзден гөрi де (тура айтуға қарағанда) осы ауыстырған тұспал сөздiң өзi ұтымды. Табу мен эвфемизмнiң көбiне-көп сөйлеу стилi мен көркем әдебиетте қолданылатыны олардың осы ерекшелiгiмен тығыз байланысты.
Адамға байланысты әлде бiр жайсыз, суық хабарды, ауыр жағдайды сарт еткiзiп салмау да әрiден келе жатқан ескi әдет. Мысалы, қазақ тiлiнде өлдi дегендi әр түрлi сөзбен айтады. Өлдi дегеннiң орнына қолданылатын астарлы, ауыс мағыналы сөздер де табуға (эвфемизмге) кiредi. Табудың (эвфемизмнiң) осы түрi де көбiнесе сөйлеу стилi мен көркем әдебиет стилiнде қолданылады. Себебi, сөйлеу стилiнде, әсiресе, көркем әдебиет стилiнде «өлдi» дегеннен гөрi, жан тәслiм қылды, үзiлдi, өттi, көштi тәрiздi етiп айту жат, суық хабарды жiңiшкелеп, өте бiр жұмсақ, нәзiк түрде жеткiзу (суреттеу) жағынан алғанда, жатық, ұғымды.   
Диалектизмдер,  кәсiби сөздер. Диалектизм, кәсiби сөздер стилистика мәселесiмен тығыз байланысты. Солай екенiн оларды стиль түрлерiне қатысы жағынан алып талдағанда айқын көремiз. Бiрақ диалектизм мен кәсiби сөздердiң стильге қатысы бiрдей деуге болмайды. Өйткенi бұлардың өздi-өзiне тән ерекшелiгi, бiр-бiрiнен айырымы бар. Кәсiби сөздер диалектизмге қарағанда, көркем әдебиет және сөйлеу стилiнде көп кездеседi. Белгiлi бiр көркемдiк мақсатпен әдеби шығарма тiлiнде жұмсалады. Сондай-ақ публицистикалық стильден де байқалады. Диалектизм ғылыми,ресми-кеңсе стильнде де қолданылады. Кәсiби сөздер қажетiне қарай стиль түрлерiнiң қай-қайсысында да бола бередi. Кейбiр кәсiби сөздiң диалектiлiк те сыңары болуы мүмкiн. Кәсiби ондай диалектизм түрiнде келетiн сыңары стиль түрлерiнiң бәрiнде бiрдей қолданылмайды.
Көркем әдебиет стилiнде кейбiр диалектизм әдеби тiлдiк баламасы бола тұрса да қолданылады. Бұл – таза стильдiк мақсатпен байланысты мәселе. Кейде бiр сөйлемде бiр сөздi екi рет немесе одан да көбiрек қайталап қолдануға тура келедi. Егер ондай әдеби сөздiң жергiлiктi халық тiлiнде диалектiлiк сыңары болса да оны жазушылар көркем әдебиет әдебиет стилiнде қолданылады. Бiрақ Жамбыл облысы тұрғындарының тiлiндегi ашық-машық сөзi сияқты диалектизм сөз қайталаудан қанша қашқанмен де, көркем әдебиет стилiнде, авторлық ремаркада қолданылмайды. Осы ашық-машық (топса) немесе Жайық маңы да аманбыз, сау-сәлеметпiз деген ұғымда жұмсалатын мұз қара көк (мұздай қара көк) тәрiздi диалектiлiк құбылысты автор сөзiнде де қолданылудың орынсыздығын былай қойғанда, кейiпкер тiлiнiң өзiнде де үнемi ұтымды бола бермейдi. Демек, жергiлiктi тiлдiк ерекшелiктi көркем әдебиет стилiнде қолдануда да белгiлi бiр шек бар.
Диалектизмнiң көркем әдебиет стилiндегi қолданылуы екi түрлi: Бiрi – авторлық ремаркада, екiншiсi – диалогта. Авторлық ремаркада кейiпкер тiлiндегiмен салыстырғанда, диалектизм аз қолданылады.
Диалектизмге қарағанда, кәсiби лексиканың қолданылу аясы кеңiрек. Лексиканың бұл саласына белгiлi бiр аймаққа ғана тән кәсiп түрлерiмен, мысалы көмiр өнеркәсiбiмен, мақта өсiрумен, балық шаруашылығымен байланысты сөздер, термин ыңғайындағы әр түрлi атаулар жатады. Бұлар стиль түрлерiнiң жалпы қай-қайсысында да азды-көптi кездесiп отырады. Әсiресе белгiлi аймақтағы жергiлiктi халықтың күнделiктi ауызекi тiлiнде және сол облыстың газет тiлiнде жиi қолданылады. Кәсiби лексика элементi белгiлi бiр көлемде әдеби шығармалардан байқалады.
Кәсiби лексика публицистикалық стильде де, мысалы, түрлi қол жазбада, очеркте т.б. ара-тұра қолданылады. Автор оны мұнда да сол суреттелiп отырған уақиғаны оқушының көз алдына нақтылы түрде, дәл елестету үшiн пайдалынылады.
Кiтаби лексика. Кiтаби лексикаға саяси әлеуметтiк терминдер, әр алуан техникалық атаулар т.б. жатады. Бұлар өздерiнiң стиль түрлерiндегi қолданылу аясына қарай бiр-бiрiнен өз ара ерекшеленедi. Мысалы, ғылыми стильде, әр түрлi оқулықтар тiлiнде терминдер, техникамен байланысты сан сала атаулар көбiрек ұшырасады. Мысалы: 
Химиялық элементтердiң барлығы дерлiк тотықтар түзе алады. Көпшiлiк қышқылдар суда жақсы еридi. Негiзгi және қосымша топша дегенiмiз оттек бойынша валенттiлiгi бiрдей ... (Химия)
Көнерген сөздер мен неологизмдердiң қолданылуы. Тiлдiң сөздiк құрамы баяу болса да үнемi өзгерiп отырады. Себебi халықтың әлеуметтiк өмiрiндегi: өнеркәсiптегi, ауыл шаруашылығындағы, ғылым және техникадағы, өнер мен мәдениет саласындағы әркезгi даму, олардағы ертелi-кешкi жаңалықтар лексикаға да үнемi ықпалын тигiзiп отырады. Осы ретте кейбiр сөздiң қолданылу аясы бiрте-бiрте тари бастайды не кеңи түседi. Ал жеке сөздiң қолданудан жалпы шығып қалуы бiрден бола қоймайды. Өткен дәуiрлерде болған кейбiр наным, әр түрлi әдет-ғұрып, күнделiктi пайдаланып келген жекелеген үй мүлкi, шаруашылық  бұйымдары халық тұрмысында бiрте-бiрте азайып, кейiн ақыры мүлдем жоғалып кетедi. Соларға қатысты сөздер мен атаулар да ескiре бастайды, өте сирек қолданылатын болады. Мысалы, би, болыс, старшын, елубасы, онбасы, отарба, қосын, бәйбiше,  тоқал, әмеңгер, күндес, сеп, ояз, дулыға, шарайна, дуан, ұя, перi, перiште, дию, азан, ысқат,өлара, сәукеле т.б. Мiне бұлар тiлде көнерген сөздер деп аталады. Көнерген сөздер архаизм және историзм болып екiге бөлiнедi.
Неологизмдер. Неологизмдер стиль түрлерiнiң жалпы қай-қайсысында да, тiптi сөйлеу тiлiнде де азды-көптi қолданылады. Олар көбiнесе ғылыми стиль мен публицистикалық стильде жиi ұшырасады. Өйткенi неологизмдер көбiне-көп сонда қалыптасады. Бiрақ көркем әдебиет стилiндегi неологизмдер мен өзге тiлдердегi неологизмдер бiр емес. Осы екi сала – неологизмдер бiр-бiрiне ұқсамайды. Мысалы, оқырман, балмұздақ, аялдама, жасанды жер серiгi, кiшi механизация, Қазақстан сағаты, биiкшiлер, озаттар тұғыры, ұстаз-бригадир сияқты жеке сөз не бiртұтас тiркес стильде жиi кездеседi. Ғылым мен техника саласындағы неологизмдер өте көп. Олар сол ғылыми стильдiң өзiнде жиi пайдаланылады. Неологизмнiң сондай-ақ тағы бiр түрi бар. Ол – контекстiк неологизмдер. Бұлар публицистикалық, өте-мөте көркем әдебиет стилiне тән.
Жоқтың барлыққа жiберген келгiнi бiз дегендей шаттана жайнайды. Шабарман емес, сабарман ғой. т.б.
Неологизмдер қоғам дамуына байланысты стиль түрлерiнiң бәрiнде де жасалады. Бiрақ бiрiнде көп болса, екiншiсiнде одан азырақ мөлшерде кездеседi. Жаңа сөздердiң тiлiмiздегi стильдердiң қай-қайсысында да қолданыла беретiнi мiне осы себептi. Олар сондай-ақ ресми-кеңсе стилiнде де жиi жұмсалады.
Қоғам дамуы белгiлi дәрежеде адамдардың рухани-эстетикалық жетiлуiне де, олардың өздерiн қоршаған дүниенi экспрессивтiк, эмоционалдық тұрғыдан түйсiнуiне де, жалпы сөз мағынасына да әсерiн тигiзедi.
Тексеру сұрақтары:
1. Лексика дегенде ненi түсiнемiз?
2. Бейтарап лексика мен сөйлеу тiлiнiң лексикасының айырмашылығы.
3. Қарапайым сөздер қайсы сөздер?
4. Диалектизмдер мен көнерген сөздер дегенiмiз не?
5. Кiтаби сөздерге түсiнiк бер.
6. Көнерген сөздер мен неологизмдердiң айырмашылығын түсiндiр.

Тiрек ұғымдар:

Лексика – тiлдегi сөздер. Табу – тура атамау, ауыстырып айту. Эвфемизм – сыпайылап сөйлеу.

    


Сөздiң экспрессивтiк және эмоционалдық бояу
Тiлiмiздегi сөздер өзiнiң экспрессивтiлiгi жағынан да әр түрлi. Демек экспрессивтiк сапа белгiлi бiр сөздерден ғана байқалады. Мысалы, адам, көл, қабырға, үлкен, сусын, бала, тау, көтеру, аға, таныс, киiм, шөп, отын тәрiздi бiр топты сөздi мындау, шалжию, тұштақтау сияқты т.б. сөздердi салыстырсақ, өздерiнiң көркемдiк бейнелiлiгi, эстетикалық әсерлiлiгi тұрғысынан бұлардың екi сала нәрсе екенiн аңғарсақ болады. Мысалы, соңғы топтағы ғана экспрессивтi сөздер. Бұлар көбiнесе көркем әдебиет стилi мен публицистикалық стильдерде жиi жұмсалады.
Экспрессивтiк бояу – жеке сөздерге де, фразеологиялық орамдарға да, сөз формаларына да, синтаксистiк конструкциялардың кай-қайсына да тән сипат. Бiрақ бұл арада мына бiр мәселенiң бетiн аша кету керек. Әдетте әр сөздiң өзiне тиiстi қолданылу ерекшелiгi, белгiлi бiр стиль түрiне бейiмi, яғни стильдiк сипаты болады. Мысалы: жоғарыда талданған саңлақ, парыз, пәтi, еше, аға, қала, шырайлым, т.б. кез келген стильде қолданылмайды. Кейбiреуi ғылыми стильге тән болса, өзге бiр тобы көркем әдебиетте тиiмдi, ал ендi бiр саласы ресми кеңсе қағаздарына лайықтырақ. Бұлардан басқа тағы бiрқыдыру сөз стиль түрлерiнiң бәрiнде кездесiп отырады. Мысалы бейтарап лексика солай. Демек, тiлдегi сөздiң қай-қайсысының да өзiндiк қолдану аясы, дәлiрек айтқанда, белгiлi бiр стильдiк сипаты болады. Ал тiлдегi сөздiң қай-қайсысының да экспрессивтi бояуы бола бермейдi, бала мен бөбек, бүлдiршiн дегендi, немесе қала мен кент, шаһар есiмдерiн өз ара салыстырып көрейiк. Қала, бала сөздерi экспрессивтi емес, ал бұл екеуiне қарағанда, бөбек, бүлдiршiн, кент, шаһар дегендерден экспрессивтi бояу айқын сезiледi. 
Экспрессивтi бояу әдетте екi тұрғыда сөз етiлуi тиiс. Бiрiншiден, лексикалық мағынасы әуелден экспрессияға бейiм тұратын сөздер, екiншiден, қолдану процесiнде жүре келе экспрессивтiк бояу алатын есiмдер мен етiстiктер. Бiрақ сөздiң лексикалық мағынасында экспрессивтiк өн үнемi бола бермейдi. Әрбiр жазушы белгiлi бiр образ жасау үстiнде өз шығармасының тiл көркемдiгiн жетiлдiре түсу үшiн бейнелеу құралының  осы түрiн де ретiне қарай пайдалануға тырысады. Экспрессивтi сөз қолданылу тәсiлi автордың жалпы сөз байлығына  ғана емес, сондай-ақ материалды көркемдiк мақсатқа сай қаншалықты дәл iрiктеп ала бiлмеуi емес бiлумен де тiкелей байланысты. Сөздiң бұндай экспрессивтiк қызметi публицистикалық, сөйлеу стильдерiнде, әсiресе көркем әдебиетте барынша ерекшелене түседi.
Бүгiлген бойында құнысып, қозғалақтай бердi. Кейде жер шұқып қап, кейде жымыңдап, қозғақ қағады. Қызыл құлжаны қымқырып алып, өз үйiне жөнеле берген болатын. Шаптығып қатты ұрсып, асығып келе жатқан кiшi шешесi Айғызды таныды. Жаңа жамыраған қозылар ауылдардың екi жағындағы адырларға тырағайлап өрiп барады.
Бiр күн тыртың етедi, бiр күн бұртың...
Тиянақсыз, байлаусыз байғұс қылпың (Абай)
Қаза болды Мұради, ажал оны қақшыды (Рудаки)
Тартына берме тайтаңдап
Күй шiркiн ылпылдап, бипыңдады (Iлияс)
Экспрессивтiк бояу тiлдiң жалпы әр түрлi қабатынан-ақ байқалады. Әдеби нормада әбден тұрақтап кеткен қала зат есiм кейде көркем әдебиет стилiнде шаhар түрiнде қолданылып кетедi. Өйткенi қаладан гөрi шаhар түрi айтылса, одан әлдебiр пафостық әуен, поэтикалық сарын сезiлiп тұрады, көркемдiгi де әсерлi шығады. Бiрақ бұған қарап, қала сөзi бұл стильде мүлдем қолданылмайды екен деуге болмайды. Тiлiмiдегi жырақ сөзi де сондай, ол да қашық сын есiммен қатар қолданылады. Қашық сөзiне қарағанда, мұның да экспрессивтiк мына бiр мысалдардан көркем әдебиет стильнде айқын сезiледi. Мысалы: Бәрiнде ел аз, иесiздiк мол. Iргелi мекен, өнерлi шаhар жоқ. Қазiргi бұлтсыз аспандай алысқа, тазалық рақатқа шақырып, жыраққа меңзейдi.
Шаhар сөзiнiң экспрессивтiк бояуы алдыңғы сөйлемде анық көрiнiп тұр. Көркем әдебиет стилi үшiн өнерлi қала дегеннен өнерлi шаhар тiркесi жарасымды. Жалпы осындай жекелеген сөздердiң қай-қайсының да экспрессивтiк бояуы негiзiнен көркем әдебиет стилiнде айқынырақ  көрiнедi. Сөйлеу стилiндегi мына бiр экспрессивтiк құбылыс кейде көркем әдебиет стилiнде де өте ұтымды пайдаланылады. Мысалы, дағдылы ауызекi тiлде, кекесiндi, юморлық ыңғайда кейбiр адамдар жөнiнде сөлпекбай немесе беспебай деп те өзара айтылады. Мұндағы экспрессивтiк бояу Сәрсенбай, Маратбай тәрiздi кiсi аттарының iзiмен жасалып тұр. Осы әдiстi жазушы кейде таза стильдiк мақсатқа, көркемдiк, ұтымдылық үн пайдаланылады. Мысалы, Ғ.Мүсiрепов “Желкеден бiр-екi рет түйiп жiбердi” немесе “Бiр-екi рет жекелеп жiбердi” деудiң орнына былай дейдi: “Колхоздың көпшiлiгi тосқауыл тосқан жаудың үгiтi екенiн түсiнiп, Есiлбай мен Сүйiнбай молданы сәлдесiнен батап иманына дейiн сыпыра боқтап, үйiне де бiрқуып тыққан. Бiр-екi рет Желкебай да берiп жiберген”. Сөйлеу стилiндегi бұл тәрздi экспрессивтiк бояу басқа автордан да байқалады. Мысалы, I.Жансүгiров келген қонақтардың күн көрiс, дәулет дәрежесiнiң бiркелкi еместiгiн бiр сөзбен ғана өте әсерлi етiп суреттейдi. Қыр мен қаланың қоспасынан құралған бай ауылының реңi сияқты олардың қонағы араласпай болушы едi. Академик В.В.Виноградов айтқандай, тiлдiң экспрессивтiк сапасы стильдiк қалыптастырудың бiр құралы болып табылады.
Экеспрессивтiк бояу сондай-ақ тiлдегi кейбiр көне құбылыстан да айқын сезiледi. Мысалы бояу зат есiмi көркем әдебиет стилiнде кейде көне бояқ формасында қолданылады. Оның (бояқ сөзiнiң) көркем әдебиет стилiндегi экспрессивтiк бояу мына бiр өлең жолынан анық көрiнедi.
Қозға ендi, бота көзiм, Қызыл атым,
Серттi iсте өнерiңдi қызынатын!
Көк бояқ ен далада құлаш керiп,
Жұлдыздай көктегi ағып сызылатын (Сейфуллин)
Экспрессивтiк бояуы бар жоғарыдағы тәрiздi жеке сөз, кейбiр көне құбылыс сөйлеу стилiнде, публицистикалық стиль мен көркем әдебиет стилiнде көбiрек кездеседi. Ал ғылыми және ресми кеңсе стильдерiнде сирек ұшырасады.
Экспрессивтiк бояу қай стильде болса да әр түрлi болып келедi. Лексикалық мағынасының өзiнен экспрессивтiк бояу бiлiнiп тұратын сөздердiң қатарына селтию, iншiк, көйту, желкебай, араласпай, итiну, тарғайлау, шертию, алшию, кеститу, сүңгiту, сөлектеу, қылпың, құйтыңдау, қымыңдау, құқай, күйкi т.б. жатады. Бiрақ бұлардың өздерi де бiлдiретiн мағыналарына қарай өзара бiрнеше түрге бөлiнедi. Оны мына тәрiздi тұтас сөйлем iшiнде контекстiк қоршаудан айқын көруге болады: Кейбiреулер тыраштанып жуынып жатыр. Жез мұрты мысықтың мұрты ғұсап селтиедi де тұрады. Жалаудан жел де сарнайды т.б.
Осы сөйлемдердiң қай-қайсысы да экспрессивтi. Бұлардағы экспрессивтiк бояу сөйлемнiң мазмұнына түрлiше стильдiк өн берiп тұр. Өйткенi жоғарыдағы тыраштану, селтию етiстiктерi белгiлi дәрежеде автордың суреттелiп отырған оқиғаға деген көзқарасын аңғартады. Экспрессивтiк сөздер көркем әдебиетте әдетте осындай белгiлi бiр стильдiк мақсат үшiн қолданылады. Экспрессивтiк бояу тыраштану, селтию, сарнау дегендердегi сияқты бiрыңғай жағымсыз мағынаға құрылмайды. Көбiнесе көркем әдебиет стилiнде жиiрек қолданылатын тыраштану, селтию, сарнау т.б. етiстiктердiң экспрессиялары өзгешелеу болады. Экспрессивтiк бояу әдетте не бiр түрлi әзiл-оспақ, юмор түрiнде де, салтанатты көтерiңкiлiк мәнiнде де, адамның мiнез-құлқына, көңiл-күйiне байланысты да болады. Бiрақ экспрессивтiк бояудың осы қатпар-қабаттарының да бәрi қай стильде болса да үнемi түгел көрiнбейдi, кез-келген көркем шығарма тiлiнен бәрi бiрдей байқала бермейдi. Себебi бұл әрбiр автордың тiл шеберлiгiне, әрбiр шығарманың жазылу стилiмен тiкелей байланысты.
Әзiл сыңқылды майысқан қатар салдарға қарсы басты. Жаяу салдардың қатарында өңшең iрiктi сұлу келiншектер келедi екен. Өз үйiнде шертиген паңы құрсын. Манасты көп көйiткiздi. Шоқша сақалы шанжау-шанжау боп, тырағайлап шыққан. Ысқақ пен әйелi майы туралған бiр табаққа итiне түстi. Сасық iншiк түбiнде Отыр жалғыз келiншек (Сейфуллин)
Осы мысалдардағы сылдырлы, сыңқылды, iрiктi, шертию, тырағайлау, итiну, iншiк сөздерi өздерiнiң экспрессивтiк сипаты жағынан әр түрлi. Мысалы, итiну, шертию, көйткiзу етiстiктерiнiң экспрессивтiк бояуы мысқылға, сықаққа құрылған. Ал желкебай, араласпай, тырқу, тырағайлау сөздерiнiң экспрессивтiк бояуынан сыпай юмор айқын көрiнедi. Егер автор тырағайлап деудiң орнына әр жерде сирек шыққан десе, одан дәл мұндай экспрессивтiк байқалмас едi. Iншiк сөзiнiң негiзгi, лексикалық сөзiнiң мағынасы экспрессиялы. Жоғарыдағы өзге экспрессивтiк сөздердiң мағынасы сән-салтанатқа, той-думанды жиынға меңзейдi. Бұлар контекске әлдебiр көтерiңкiлiк сипат бередi. Мысалы, сыңқылды, iрiктi сөздерiнiң стильдiк экспрессивтiк бояуы тырқу, тырағай, желкебай сөздерiнiң итiну, көйткiзу етiстiктерiнiң экспрессивтiк бояуына ұқсамайды. Iншiк кейiпкердiң тұрмысының жүдеулiгiн көрсететiн экспрессивтiк сөз. Iрiктi, сыңқылды негiзiнен көркем әдебиет стилiне тән сөздер.
Экспрессивтiк сөздер сондай-ақ публицистикалық стильде де қолданылады. Мысалы, тiлiмiздегi сабаз зат есiмiнде де, жалаңдату деген етiстiкте де экспрессивтiк бояу бар. Экспрессивтiк бояу олардың лексикалық мағыналарының өздерiнен-ақ аңғарылып тұр. Осы екi сөз көркем әдебиет стилiнде ғана емес, кейде публицистикалы стильде де жұмсалады.
Жеңiлiп қалғаннан кейiн бiздiң сабаздар жылап және қиын жағдай туралы байбалам салды. Әскерлер шақырылды. ёландар мен казактар қылыштарын жалаңдатып, тобырға тарпа бас салды.

Тексеру сұрақтары:

1. Сөздiң экспрессивтiк мағынасы деген не?
2. Экспрессия ненi аңғартады?
3. Эмоционалдық бояуға қалай түсiнесiң?

Тiрек ұғымдар:

Эксрессивтiк бояу – лексикалық мағынасы әуелден экспрессияға бейiм тұратын сөздер.

Сөз  және  оның  мағынасы

Тiлдiң стильдiк мүмкiншiлiгi жалпы халық шаршылығының қала мен ауылдың өсу-өркендеу қарқынынан, халықтың заттық және рухани мәдениетiнiң даму дәрежесiне сәйкес бiрте-бiрте жетiле түседi, кеңейiп отырады. Сөздiң түрлi ауыс мағыналар осы тұста қалыптасады. Олар белгiлi бiр стильдiк қажетке байланысты, сөздiң негiзгi мағынасынан келiп шығады. Ауыс мағына екi түрлi: бiрi – жалпы халықтық стильде, екiншiсi – оған керiсiнше, яғни белгiлi бiр автордың сөз қолдануынан жалғыз-ақ өте сирек кездесетiн ауым мағынада келедi. Соңғыны әдетте контекстiк ауыс мағына деп атайды. Сөздiң осы тура, ауыс және контекстiк мағыналарын мына мысалдардан анық көруге болады.
Күйме алыстап барып, сар көделi белден аса бердi. Қыр жолаушысы сияқты саптамасы бар. Тәттi ауыздан дәм кетпей.
Осы үзiндiдегi бел, қыр, тәттi есiмдерi өздерiнiң тура мағынасында да, сондай-ақ ауыс мәнде де жұмсалған.
Жалпы халықтық ауыс мағына үш түрлi: метафоралық, метонимиялық және синекдохалық жолмен жасалады.
Метафора. Метафораның ең көп қолданылатын жерi – публицистикалық стиль мен әсiресе көркем әдебиет стилi. Сөздiң метафоралық мағынасы шешендiк сарындағы өсиет өлеңдерден, мақал-мәтелдерден, айтыс жырларынан, қиссалардан, жұмбақ пен жаңылтпаштардан, ауыз әдебиетiнiң өзге де үлгiлерiнен кездеседi. Бiрақ осылардың iшiнде өте-мөте көркем әдебиет стилiнде жиi және әр тарап түрде келiп отырады.
Сөз бақпаған момын ағайынның бәрi де Қодарды қаралады. Өмiр бойы кiмге кездессе де ылғи тарқап кеткен базардың соңына iлiну мен өткенi ме? Өткен соң базар, Қайтқан соң ажар... Сен едiң базарым. Балуан қолы атаның, ұстады заман тұтқасын. Бұзау тiс қамшы құйрығын шаншып алып қайқайып барады.
Осы үзiндiдегi қаралады деген етiстiк метафоралық тәсiлмен өзiнiң тiкелей мағынасынан шығып, стильдiк жаңа ұғымда жұмсалған. Метафораның ең басты стильдiк ерекшелiгi – бейнелiлiгi, ойды бейнелi түрде жеткiзетiндiгi.
Метафораға қарағанда, метонимияның қолданылу аясы әлдеқайда тар. Метафора стиль түрлерiнiң қай-қасысында қолданылатын болса, метонимия мүлдем олай емес. Метонимия тiлдегi стильдердiң бәрiнде бiрдей қолданылмайды. Ал ғылыми стиль мен ресми-кеңсе стилiнде жалпы кездеспейдi. Оның көбiрек қолданылатын жерi – көркем әдебиет стилi. 	Метонимияның көркем әдебиет стилiндегi қолданылуы метафорадан гөрi өзгешелеу: яғни бұл екi троптың жазушы шығармаларындағы жұмсалу дәрежесiн бiрдей деуге болмайды. Өйткенi метонимияны көркем әдебиетте қолдану мәселесi, яғни оның шығармадағы аздығы немесе көптiгi ең алдымен әрбiр жеке автордың сөз қолдануындағы өзiндiк шеберлiгiмен тығыз байланысты. Шығармада метонимияның кей жазушыда азырақ, кейiнде көбiрек болатыны мiне осы себептi. Осы тұрғыдан алғанда, метонимияны М.Әуезов пен Ғ.Мүсiреповтiң қолдану шеберлiктерi ерекше көңiл аударады.
Теңiз қарнын семсердей тiлгiлеп жүрген жалғыз өзi ғана емес екенiн көкқасқа ендi абайлады. Өзiмен ата тегi бiр Азат – мая нәсiлiнiң естияр еркектерi түгел құтырынып, олар да жарқырап ағып, жорық әнiн салып тұр. Теңiз астында найзағай көбейген, жарқылдау көбейген. Сол найзағайлар барлық ана балықтарға ұлы жорықтың бет алысын алысын, жөнiн сiлтейдi.
Жазушының мұндағы найзағай деп отырғаны – көкқасқа тәрiздес ата балықтар. Әрине, «Теңiз астында да балық көбейген. Сол ата балықтар барлық ана балықтарға ұлы жорықтың бет алысын, жөнiн сiлтейдi» деп те жазуға болар едi. Бiрақ мұның көркем эскпрессивтiк, эмоционалдық бояуы алдыңғыдан әлдеқайда солғын да, өте көмескi. Жазушы соны алдын ала ескерiп, ата балық деудiң орнына найзағай метонимиясын әдейi және өте тапқырлықпен, дәл қолданып отыр. Демек, метонимия – көркем әдебиет стилiне барынша тән құбылыс. Сөздiң синекдохалық мағынасы басқа стиль түрлерiне қарағанда әсiресе сөйлеу стилiнде және көркем әдебиет пен публицистикалық стильдерде көбiрек байқалады. Ал ғылыми, ресми-кеңсе стильдерiнде ондай дәреже кездеспейдi. Синекдоха өте-мөте көркем шығармада неше алуан стильдiк мақсатта қолданылады. Бұл жеке жазушылардың тiл байлығымен, сөз қолдану шеберлiгiмен байланысты.
Қонақ үйлер дағды бойынша көп жедi... Дiлдә келiсiмен ас жасалып, төр де, шымылдық iшi де ас жедi. Менiң алдымнан жемiрiлген өкшелер, жырым-жырым шалбар балақтар өтiп жатты. Термостар бiресе поселкеге қарай, бiресе шышынаруға қарай жөнкiлдi. Өзге тамақтар азаяр емес.
Шынында да, синекдохалық сөз қолдану тәсiлi көбiне-көп сөйлеу тiлi табиғатына бейiм тұрады. Сөздiң метафоралық, метонимиялық мәнiнен гөрi, синекдоханың бiлдiретiн мағынасын оқушы әдетте оңай байқамайды. Ол осы ерекшелiгiне байланысты көркем әдебиет стилiнде көп те және барынша жан-жақты пайдаланылады. Жазаушылар оны өзiнiң айтайын деген ойына әлде бiр әзiл нышанын, юморлық  өң беру үшiн де жиi қолданылады.
Көп мағыналы сөздер өздерiнiң сырт формасы жағынан омонимдерге ұқсайды. Олардың осы сырт ұқсастығы бiрiнен-бiрiн ажыратуда көп ретте қиындық та келтiрiп тұр. Студенттер сияқты стилистика сабағындағы талдау жұмыстарында бұл екеуiне байланысты кейде қате де жiберiп жатады. Мысалы, ай зат есiмi - қазақ тiлiнде әдетте көп мағыналы сөз де, сондай-ақ омоним ретiнде де қаралады. Ол көп мағыналы сөз ретiнде астрономиялық атауды да, уақыт өлшемiн де теңеу құралы қызметiнде жұмсалып әдемiлiк, көрiк ұғымын да, ауыс мағынаны да бiлдiредi.
Сөздiң көп мағыналылығы жалпы халықтық ауыс мағынаның негiзiнде жасалады. Көп мағыналы сөз қай стильде болса да қолданылады. Бiрақ оның ең көп жұмсалатын жерi – көркем шығарма.
Омоним. Омонимдер жеке тұрған қалпында стиль түрлерiнiң жалпы қайсысында да қолданылады. Омонимдердiң қатар алып, қабаттастыра қолдануға келгенде, стиль түрлерiнiң бәрiнен мұндай ерекшелiк байқалмайды. Оларды бiр контексте, не бiр сөйлемнiң өзiнде  дәл осылай өз ара жарыстыра пайдалану көбiнесе публицистикалық стиль мен сөйлеу, көркем әдебиет стильдерiнен айқын көрiнедi. 
Омонимдердiң әдеби шығарма стилiндегi көркемдiк қызметi әр түрлi. Бұл - әрбiр жазушының шеберлiгiмен байланысты құбылыс. Бiрақ көркем әдебиет стилiндегi омонимдер мен сөйлеу стилiндегi омонимдердi бiр-бiрiнен ажыратуда бiраз қиындық бар. Себебi, көркем әдебиет стилiнде қолданылатын омонимдердiң көпшiлiгi – күнделiктi сөйлеу стилiнде әдеби қалыптасқан, жалпыхалықтық сипат алып кеткен сөздер. Ал, бұлардан басқа, көркем әдебиет стилiне бейiм тұратын омонимдердiң қашан да контекстiк сипаты басым болып келедi. Сырт тұлғасы бiрдей, екi сөздiң өз ара омонимдiк қатынасы белгiлi бiр контекс iшiнде ғана байқалады. Мысалы: Қара түнде қара баспасы, Ертiстi арлы-берлi кезген қайықшыны қашан көрдiң. Мысалдағы  түс мәнiндегi қара сын есiмi әдебиеттегi албасты мағынасындағы қара сөзiмен омонимдiк сипат алып тұр. Бiрақ  қара сөзi осы контексте ғана омоним бола алады. Қара қасқа кедей болсам да, қара ниет болмаспын деушi ең. Жамандық сенiң датың едi. Қасиетiң сол едi. Мұндай контекстiк омонимдер ақын, жазушыларда бiркелкi бола бермейдi. Өйткенi, жоғарыдағыдай контекстiк омонимдердiң көркем әдебиет стилiндегi қолданылуы автордың сөз қолдану шеберлiгiмен байланысты.
Синоним. Синонимдер қай стильде болса да, бәрiнде бiрдей дәрежеде қолданылмайды. Ресми-кеңсе, ғылыми стильдерде синонимдердiң жеке бiр сыңарлары кейде ретiне қарай қолданылады Ал, екi не үш синоним бiрдей жұмсалмайды. Бұлай тек публицистикалық және сөйлеу стилiнде, көбiнесе көркем әдебиет стилiнде жұмсалады. Мысалы: ағайын және қарындас сөздерiнiң өз ара синонимдiк сипаты бар. Бiрақ, соңғы сөз көбiнесе көркем әдебиет стилiнде ғана қолданылады, сөйлеу тiлi стилiнеде өте сирек айтылады. Жалпы туыс, ағайын мағынасындағы қарындас негiзiнен көркем әдебиет стилiнде, шешендiк стильде, ара-тұра сөйлеу тiлiнде қолданылады. Серт,уәде, ант  сөздерi бiр-бiрiмен мағыналас. Жеке күйiнде стиль түрлерiнiң қай-қайсысында да қолданыла бередi. Екеуi, не үшеуi қатар көбiнесе көркем әдебиет стилiнде, сондай-ақ публицистикалық стильде кездеседi.
Жазушы да, ғалым да, баскалары да синонимдi әдетте бiр сөздi қайталай бермеу үшiн қолданылады. Синонимдер, әсiресе, көркем әдебиет стилiнде жиi ұшырасады. Көркем әдебиет стилiнде синоним белгiлi бiр ойды толықтыра түсу, нақтылап, дәлдi айту ыңғайында қолданылады.
Антонимдер. Антонимнiң де әрбiр стиль түрiндегi қолданылу дәрежесi басқа. Рас, көп мағыналы сөз, омоним, синоним тәрiздi, антоним де жеке тұрған күйiнде стильдердiң жалпы қай-қайсысында да қолданыла бередi. Мысалы, қара мен ақ, iшi мен сырты, аз бен   көп дегендер өз ара антонимдiк қатынастағы, яғни қарама-қарсы мағыналы сөздер. Бұлардың бәрi де жеке-жеке түрiнде кез келген стильде жұмсала бередi. Бiрақ қарсы мәндi мұндай сөздердi қатар алып, қабаттастыра қолдану кейбiр стильде ғана мүмкiн болады. Ғылыми, ресми-кеңсе стильдерiнде антоним сөздер сирек ұшырайды. Көркем әдебиет стилiнде антонимдердiң қызметi де айрықша байқалады. Бұл ерекшелiк олардың мағыналық табиғатымен байланысты. Өйткенi, тiлiмiздегi осы қарсы мәндi сөздердi ақын, жазушылар-өз ара қатар алып, шығарма тiлiнiң көркемдiгiне жұмсайды.
Ақ денесi ашылып, қара шашы төгiле жайылып жатыр. Бұлардың тобынан жырылып қалған сұлу қыз ақ көйлек, қара кемзелiмен ауылдың түсiн ашып.
Антонимдер сондай-ақ публицистикалық стильде де қолданылады. Онда да сол белгiлi бiр ойды әсерлi етiп жеткiзу мақсатында қосарлана жұмсалады.
Тексеру сұрақтары:

1. Сөз мағыналарын тiлдiң қайсы саласы қарастырады?
2. Сөздiң ауыс мағыналары қайсылар?
3. Көп мағыналы сөзбен омоним сөздердiң айырмашылығы қандай?
4. Антоним дегенiмiз не?
5. Синоним ше?
Тiрек ұғымдар:

1.Метафора – ауыс мағынадағы не әсiрелеу   мағынасынадағы сөз.
2.Метонимия -  бiр зат пен екiншi заттың өз ара ұқсастығының негiзiнде жасалатын сөздер.

Фразеологизмдердiң стилистикалық қызметi

 «Фразеология» терминi кең мағынада алғанда, белгiлi бiр тiлдегi тұрақты сөз тiркестерiнiң барлық түрлерiнiң жиынтығы деген ұғымды бiлдiредi.
Тiлiмiзде қолданылатын жеке сөздермен бiрге көптьеген ерекше қалыптасқан сөз тiркестерi және сөйлемшелер бар. Ол сөз тiркестерiнiң екi не онан да көп компоненттерi болады, бiрақ сөз тiркестерi семантикалық бiрлiкте болып, тұтас бiр ұғымды бiлдiредi. Мысалы: көз бояу, жүрегiнiң түгi бар, қу бастан қуырдақтың ет алғаны.т.б. Мұндай тұрақты сөз тiркестерiнiң мағынасы ғасырлар бойы қалыптасып, ел аузында көп айтылып жалпы халыққа түсiнiктi болып кеткен.
Мағынасы жалпыға белгiлi, грамматикалық байланысы жағынан бiр бүтiн единица болып, қолданылуы дәстүрге айналған тұрақты сөз тiркестерiн тiл бiлiмiнде фразеологиялық орам немесе фразеологизмдер деп атайды.
Фразеологизмдерге идиом, фраза, мақал-мәтелдер жатады. Сонымен бiрге қалыптасқан тиянақты фразеологиялық топқа жататын сөздердiң бiр саласы -  қос сөздер. Қазақ тiлiндегi қос сөздер форма жағынан да, семантика жағынан да түрлi-түрлi болып келедi. Қос сөздер әдетте екi сөздi болады. Үш сөз қос сөздер сирек кездеседi.
Фразеологизмдердiң өзiне тән негiзгi қасиеттерi:
1. Дайын тiлдiк единица ретiнде жұмсалады.
2. Жалпыға бiрдей танылған қолдану заңы болады.
3. Мағына бiрлiгi сақталады.
4. Екi сөзден кем болмайды.
Фразеологизмдердiң қай-қайсысы болмасын бәрi де ең алғаш халықтың сөйлеу тiлi негiзiнде қалыптасқан. Сондықтан олар өмiрдiң барлық саласын қамтып, iшкi мазмұны жағынан өте бай келедi. Фразеологизмдер, алдымен, адамдардың ой-сезiмiн, ара-қатынасын, өмiр тануын бiлдiредi.
Қазақ тiлi фразеологизмдерiнiң бiразы өткiр сықаққа құрылған. Ол қасиет әсiресе жағымсыз образдарды сипаттайтын идиом, мақал-мәтелдерде баса сезiледi. Мысалы: «түйе үстiнен сирақ ұйыту», «қу бастан қуырдақтық ет алу», «жұмыртқадан жүн қырыққан», «ит екеш итке де бiр сүйек қарыз» т.б.
Фразеология – тұрақты сөз тiркестерiнiң жүйесiн зерттейтiн тiл туралы ғылымның бiр саласы. Фразеология – соңғы жылдары дамып, қалыптаса бастаған жаңа лингвистикалық пән.
Фразеология өз алдына бөлек лингвистикалық пән ретiнде тiлiмiздегi фразеологизмдердi құрылысына, мағыналық ерекшелiгiне қарай жiктеп, топтастырады және тұрақты сөз тiркестерiнiң құрамын анықтап, оның жасалу жолдарын, даму заңдылықтарын зерттейдi.
Тұрақты сөз тiркестерi тiлiмiзде екi түрлi қызмет атқарады:
Бiрiншi, фразеологиялық единицалардың негiзгi қызметi – заттың не құбылыстың атын бiлдiретiн және сөйлем түрiнде келiп, пiкiр алысу құралы болатын тiлдiн элементi.
Екiншi, фразеологиялық единицалар тiлiмiзге образды: бейнелi және мәнерлi рең беруде, тiлiмiздiң эмоционалды-экспрессивтi бояуын арттыруда зор мәнi бар. Тұрақты сөз тiркестерiнiң осы қызметiнiң стилистика үшiн мәнi ерекше зор.
Фразеологиялық единицалар тiлiмiзде көркем, бейнелi етiп, оған айрықша өн бередi. Ол сөйлеу және жазу тiлiмiзде ауыс мағыналы метафоралы сөз тiркестерiн және басқа да бейнелi сөз орамдарын орнын тауып, нақтылы дәл қолданумен байланысты.
Образдылық - тұрақты сөз тiркестерiне тән қасиет. Мысалы, алдану – тақырға отырып қалу; момын - қой аузынан шөп алмас; алыс – ит арқасы қиян; жас – белiнен бесiк табы кетпеген т.б. Бұл тұрақты сөз тiркестерiнiң құрамындағы компоненттерiнiң бәрi де ауыс мағыналы сөздер. Мұндай сөздер – айтылатын ойды бейнелi және әсерлi мағыналы сөздер. Мұндай сөздер – айтылатын ойды бейнелi және әсерлi жеткiзу үшiн таптырмайтын тiлдiк құрал.
Фразеологизмдер өздерiнiң бейнелiк құрылысы жағынан да әр алуан болып келедi. Онда тұрақты эпитет, тұрақты теңеу, тұрақты әсiрелеу сияқты поэтикалық тiл үлгiлерiнiң бәрi де бар:
Тұрақты эпитет: қыпша бел, бұраң бел,ай қабақ, сүмбiл шаш, ақ сұңқар, алма мойын, ин жанды, жылқы мiнездi, айыр тiлдi т.б.
Тұрақты теңеу:  атқан таңдай, иненiң жауысындай, көздiң қарашығындай, шөккен нардай, қордың қызындай, есектiң миындай, инемен құдық қазғандай, көзге бiткен сүйелдей, тонның iшкi бауындай, сөзi түйеден түскендей т.б.
Тұрақты әсiрелеу: көл-көсiр, телегей-теңiз, көп түкiрсе көл болар, әлемде теңi жоқ, ай десе аузы, күн десе көзi, көзi шарасынан шығу, жаны мұрнының ұшына келу т.б.
Тұрақты литота: Әсiрелеуде белгiлi бiр зат не құбылыс шамадан тыс үлкейтiлiп айтылса, литотада, керiсiнше, өте кiшiрейтiлiп сипатталады. Мысалы, тiзе бүкпеу, бел жазбау, кiрпiк қақпау, көз iлiнбеу, тiрi жан жоқ, бiр минутқа немесе дүниенi бiр уыс қылу, бiр тарының қауызына сию т.б.
Фрезологизмдерге образдылық, мәнер беретiн синтаксис, фонетика және ырғақ сияқты көптеген тәсiлдер бар. Бұл тәсiлдер тұрақты сөз тiркестерiн поэтикаға жақындатады. Мәселен, фразеологизмдердiң көпшiлiгi шендестiру, дамыту, параллелизм, анафора сияқты поэтикалық синтаксиске құралған.
Шендестiру: антитеза жолымен құрылған тұрақты сөз тiркестерi: мың асуға бiр тосу, бiрде бие, бiрде түйе, түздегi май iшсе, үйдегi зәр iшедi т.б. Антонимге құрылған мақал-мәтелдер: көп тыңда, аз сөйле, бетегеден биiк, жусаннан аласа, ерiншек егiншiден елгезек масақшы озады т.б.
Оксюморон: мағынасы қарама-қарсы, антоним сөздер өз ара тiркесiп, бiр ұғымды бiлдiредi: тiрi өлiк, тiрi жетiм, жаман жақсы көру. Уәдеден шығу, жiпсiз байлану, пышақсыз бауыздау, қайырсыз пайдадан, қайырсыз залал, тiкеннен гүл, захардан бал, түйенiң құйрығы жерге тигенде т.б. дегендердiң әзiл-ойын аралас келетiн сөйлеу тiлi фразеологизмдерiнiң оксюморонға ұқсастығы байқалады.
Дамыту: оқу – бiлiм бұлағы, бiлiм - өмiр шырағы, тай құнанға жеткiзер, құнан атқа жеткiзер, ат мұратқа жеткiзер т.б.
Параллелизм: киiм кiрi жуса кетер, көңiл кiрi айтса кетер, гүл өссе жердiң көркi, қыз өссе елдiң көркi, сүңгiнiң жарасы бiтер, тiл жарасы бiтпес т.б. Бұл құбылыс мақал мен афоризмдерде жиi кездеседi.
Анафора: анафора деп сөздi не сөйлемшенi сөйлемнiң басында бiр ыңғай қайталауды айтады: қол-қолды табады, бояушы-бояушы дегенге сақалын бояйды, көре-көре көсем болады, сөйлей-сөйлей шешен болады т.б.
Эпифорада қайталанатын сөз керiсiнше сөйлемнiң аяғында келедi. Мысалы, жаз шанаңды сайла, қыс арбаңды сайла, аласаны атқа санама, жақыныңды жатқа санама, аштық ас талғатпайды, аштықтық жас талғатпайды т.б.
Қайталаудың бұл түрлерi каламбурдың жасалуына негiз болады. Дүниеқор – дүниенiң құлы, қашпаған қашар сиырдың уызы, бояушы бояушы дегенге сақалын бояйды, жақсыда кек жоқ, кектiде тек жоқ мысалдар түбiрлес сөздердiң әр түрлi мағынада қолданылуы арқылы жасалған каламбурлар.
Тұрақты сөз тiркестерi мен сөйлемшелердiң бiр-бiрiмен мағына ұқсастығын әдетте фразеологиялық синоним дейдi. Мысалы, жұмған аузын ашпау, «үндемеу» деген сөзге эквивалент болса, екiншi жағынан, тiс жармау «ләм демеу» деген сөз тiрксетерiне синонимдер эквивалент болады.
Фразеологиялық синонимдер екi, үш, төрт одан да көп болып келе беретiнi байқалады. Мысалы:
Телегей-теңiз, көл-көсiр. Ит жанды, жылқы мiнездi (төзiмдi). Маңдайы ашылған, қыдыр дарыған, бақ қонған (бақытты). Сағы сыну, тауы шағылу, жүрегi шайылу (бетi қайту) т.б.
Кейбiр фразеологиялық синонимдер бiрiнен соң бiрi сатылап дамып, сөз тiркестерiнiң мағынасы кеңейе түскен. Бұған уақыт пен қашықтықты бiлдiретiн фразеологизмдердi мысалға келтiруге болады: шай қайнатым, сүт пiсiрiм, ет асым, бие сауым; таяқ тастам, арқан бойы, қозы көш жер, ат шаптырым т.б.
Фразеологизмдердiң бiр ерекше сипаты – мақал-мәтелдердiң өзара синонимдес келуi. Мысалы:
1. Алдыңғы арба қалай жүрсе,
    Соңғы арба солай жүредi.
2.  Сиыр су iшсе,
     Бұзау мұз жалайды.
1. Тау мен тасты су бұзар
   Адамзатты сөз бұзар.
2. Қотыр қолдан жұғады,
   Пәле тiлден жұғады.
Сөйтiп, фразеологиялық синоним дегенiмiз - әр түрлi образдарға кұралған, бiрақ мағынасы бiр-бiрiне жақын, тұрақты сөз тiркестерi.Фразеологиялық синонимдерде плеоназмдар мен перифразалар да жатады.
Плеоназмдарға мысалдар: жарым-жарты, самал жел, ұлан-байтақ, қоңыр салқын, жарық сәуле, сәске түс, ақыр аяғы т.б.
Перифразаларға жататындар: қыз бала – тақия тiгер, қырық жетi; ер бала – ат ұстар, еркек кiндiк; ақшам аз - қалам таяз; Перифразаның ерекше бiр түрi – эвфемизм. Перифразаның бұл түрiне бiрнеше мысал келтiрейiк. Өтiрiкшi – аузының желi бар; түсiнедi – төбесi тесiк; ұры- қолының жымырқасы бар; ұрлану - қолды болу т.б.
Фразелогогиялық синонимдер бiр-бiрiнен семантикалық реңiне, стильдiк бояуына және қолдану аясына қарай ерекшеленедi. Мысалы, тайға таңба басқандай, атқан таңдай, соқырға таяқ ұстатқандай синонимдер ашық, айқын деген ұғымды бiлдiретiн мағынасы жақын сөздердiң тiркестерi болғанымен, олардың экспрессивтi қасиетi мен қолдану аясы бiрдей емес. Мұндай өзгешелiктi алдыңғы арба қалай жүрсе, соңғы арба солай жүредi мен сиыр су iшсе, бұзау мұз жалайды сияқты мақал-мәтелдерден де байқаймыз. Ал кейбiр фразеологиялық синонимдер бiрыңғай болып келедi: бетi қайту, сағы сыну, тауы шағылу, жүрегi шайлығу т.б.

Тексеру сұрақтары:
1. Фразеологияның зерттеу обьектiсi.
2. Тұрақты сөз тiрксетерiнiң стилистикалық қызметi қандай?
3. Фразеологиялық синоимдердiң түрлерi.

Тiрек ұғымдар:
Фразеология – белгiлi бiр тiлдегi тұрақты сөз тiркестерiнiң барлық түрлерiнiң жиынтығы деген ұғымды бiлдiредi. Фразеология – тұрақты сөз тiркестерiнiң жүйесiн зерттейтiн тiл туралы ғылымның бiр саласы.

Фразеологиялық единицалардың эмоциональды-экспрессивтiк бояуы
Жеке сөздерге тән эмоциональды-экспрессивтi тұрақты сөз тiркестерiнде де болады. Яғни бұрыннан қалыптасып тұрақталған айрықша экспрессивтi бояулы сөз тiркестерi болады. Экспрессивтi тұрақты сөз тiркестерiн сол дайын күйiнде пайдаланып сөйлеушi зат не құбылыс туралы өзiнiң көзқарасын және оны қалай бағалайтынын бiлдiредi. Экспрессивтi тұрақты сөз тiркесi сезiмге айрықша әсер етедi. Мысалы, үрiп ауызға салғандай, жүрек жұтқан деп жағымды образ туралы айтылса, қоян жүрек, тас бауыр, жұмыртқадан жүн қырыққан дегендер жағымсыз образдар жайында айтылады. Бұл мысалдардағы экспрессивтi тұрақты сөз тiркестерi адамның бойында болатын жағымды және жағымсыз қылықтарды әсерлi бейнелейдi.
Экспрессивтi тұрақты сөз тiркестерi әр түрлi көңiл-күйiне байланысты жұмсалады. Мысалы, көзiмнiң қарашығы! Iске сәт! Неткен сұмдық! Қара басқыр! Тәрiздi экспрессивтi сөз тiркестерi тiлiмiзде әр түрлi жағдайда қолданылады.
Эмоциональды-экспрессивтi сөздердiң тiркесiн мына төмендегiдей бiрнеше топқа бөлiп көрсетуге болады. Бiрiншi топқа үрiп ауызға салғандай, iшi-бауыры елжiреген, емешесi құрыған, жүрек жұтқан, қоян жүрек, тас бауыр, қу табан, сор маңдай, жұмыртқадан жүн қырыққан, қу бастан қуырдақтық ет алған, ит екеш иттен де бiр сүйек қарыздар сияқты жағымды және жағымсыз образды сипаттайтын эмоцинальды-экспрессивтi тұрақты тiркестерiн жатқызуға болады.
Екiншi топқа әр түрлi көңiл-күйiн бiлдiретiн тұрақты сөз тiркестерi жатады. Бұл топқа жақсы көру, еркелетумен байланысты қолданылатын тiркестер: көзiмнiң қарашығы, жан қалқам т.б. жатқызуға болады.
Көптеген фразеологизмдердiң эмоцинальды-экспрессивтiк бояуы контексте анық сезiледi.

Фразеологизмдердiң экспрессивтi стильдiк қасиеттерiне қарай топтастырылуы

Жоғарыда айтылғандай тұрақты сөз тiркестерi құрамы жағынан бiрыңғай, бiркелкi болып келмейдi. Фразелогизмдер де  жеке сөздер тәрiздi адамдардың бiр-бiрiмен жасайтын қатынасының түрiне қарай жұмсалып, олардың қолдану аясы не кеңейiп, не тарылып отырады. Мұның себебi тұрақты сөз тiркестерiнiң белгiлi бiр қатынас түрiнде көбiрек қолданылып, сол стильге тән болуынан. Өйткенi тiлдiң өзi бiрнеше стильдердiң жиынтығы болып келедi де, ол стильдердiң әрқайсысының өзiне тән тiлдiк тәсiлдерi болады. Фразеологизмдердiң осылайша белгiлi бiр стильге телiнуi оның экспрессивтi қасиетiн түрлендiрiп отырады.
Тұрақты сөз тiркестерiнiң iшiнде сөйлеу тiлi ыңғайында көбiрек пайдаланылатындары – идиомалар. Ал мақал-мәтелдердiң қолдану аясы идиомдарға қарағанда кеңiрек, өйткенi мақал-мәтелдер бейтарап қолдануға бейiм келедi. Сонымен қатар фразеологизмдердiң iшiнде кiтаби-жазба стильдерде жұмсалып танылғандары аз емес. Оларға жазба тiл негiзiнде қалыптасқан, кiтаби сипаттағы сөз тiркестерiн жатқызуға болады: Бостандық аралы – Куба, үлкен химия, қосымша күн, дала падишасы, үндестiк заңы, сұрақ белгiсi т.б.
Мiне, тiлiмiздегi әр алуан фразеологизмдердi бiртектi, бiрыңғай қолдануға болмайды. Сондықтан фразеологизмдердi экспрессивтiк-стильдiк бояуына қарай бөлiп топтастыру ыңғайлы.
Қазiргi қазақ тiлi фразеологиясы осындай белгiсiне қарай мынандай үш топқа бөлiнедi: бейтарап қолданылатын фразеологизмдер, сөйлеу тiлi фразеологизмдер, кiтаби фразеологизмдер.
Бейтарап қолданылатын фразеологизмдер. Бейтарап қолданылатын фразеологизмдер. Бейтарап сөзi жалпылама деген мағынаны бiлдiредi. Бейтарап фразеологизмдер дегенiмiз – сөйлеу стилiнде болсын, кiтаби-жазба стильдерiнде болсын жалпылама қолданылатын тұрақты сөз тiркестерi. Өйткенi, бұл топтағы сөз тiркестерiнiң, стильдiк сипаты болмайды.
Сондай-ақ бейтарап қолданылататын фразеологизмдердiң эмоциональды-экспрессивтi бояуы да болмайды, зат пен құбылысты атап қана қояды. Мысалы, ит арба, ит аяқ, ит көйлек сияқты сөз тiркестерiн алатын болсақ, бұлар тек заттын аты болғандықтан, олардың экспрессивтiк бояуы да, бейнелегiштiк қасиетi де жоқ.
Осы тұрғыдан алып қарағанда, бейтарап фразеологизмдер тобына тұрақты ұғым болып қалыптасқан жер-су аттары және кейбiр терминдiк сипаттағы сөз тiркестерi енедi. (Қара теңiз, Ақ теңiз, көз әйнек, ауыр өндiрiс).
Сөйлеу тiлiнiң фразеологиясы. Фразеологизмдер ең алғаш сөйлеу тiлiнде де жазба тiлінде қолданылып жалпыға танылады. Қазақ тiлiнiң фразеологизмдерiнiң денi жазба тiл дамымай тұрып, сөйлеу тiлiнiң негiзiнде қалыптасқан.
Бұл топқа қазақ тiлiндегi идиом, мақал-мәтелдер және нақыл сөздер жатады. Сөйлеу тiлiнде жұмсалатын тұрақты сөз тiркестерiнiң құрамында қарапайым, тұрпайы сөздер және кәсiби фразеологизмдердi жатқызуға болады.
Кәсiби сипаттағы фразеологияға шопанның әке таяғын ұстауы, студенттердiң құлап қалуы, оқытушылардың ашық сабақ сияқты тiркестердi атауға болады. Ескi қоғамға тән фразеологияға жаугершiлiк, барымта, саудагерлiк, пайдакүнемдiкпен байланысты туған тiркестер жатады: барымтаға қарымта, сауда сақал сипағанша, саудада достық жоқ, есепсiз дүние жоқ т.б. Қарапайым, тұрпайы  фразеологизмдердiң қолданылу аясы тар: соқырға таяқ ұстатқандай, ит жоқта шошқа үредi т.б.
Сөйлеу тiлiнiң фразеологиясы басқа стильдерге қарағанда варианттар мен синонимдерге өте бай келетiнi байқалады. Сөйлеу тiлiндегi фразеологиялық синонимдер образдылығы және экспрессивтi бояуы жағынан сан қырлы, құбылмалы келедi. Бұл құбылыс тiлiнде айрықша бiр эмоциональды рең бередi.
Кiтаби сипаттағы фразеологизмдер. Қай стиль болмасын өзiнiң ерекшелiгi болады. Ол ерекшелiк стильдердi бiр-бiрiмен салыстыруда байқалады. Сөйлеу тiлiнiң фразеологиясы күнделiктi тұрмыста ауызекi сөйлеуде қолданылып, оның экспрессивтi стильдiк  бояуы еркелету, әзiл-сықақ, тұрпайы, қарапайымдылық мәнде болса, кiтаби тiл фразеологизмдегi кiтаби тiлге тән. Көркем шығармада поэтикалық сипат, публицистикалық шығармада салтанаттылық басым болса, ғылыми шығармалар логикалық дәлдiктi тiлейдi т.б.
Ал жазба тiл фразеологиясы поэтикалық, публицистикалық және терминдiк сипатта болып келедi. Бұл топтағы фразеологизмдерге жазба тiлiнiң негiзiнде  қалыптасқан тұрақты сөз тiркестерi түгел енедi.
 Жазба тiлдiң негiзiнде қалыптасқан фразеологизмдер құрамы жағынан әр алуан. Бұл топта қанатты сөзге айналып кеткен саяси қайраткерлер мен жазушылардың әр алуан әр кезде айтқан сөздерi мен күрделi терминдер, саяси ұрандар бар. Қанатты сөздерге жататын тiркестер: «Аз да болсын, жақсы болсын, қуып жету және басып озу». «Өлi жандар», «Дворян ұясы», «Құндақтағы адам» т.б.
Бұл сөз орамдары орыс тiлiнен публицистикалық және көркем шығармалар арқылы енiп, қазақ тiлi фразеологиясын байыта түстi, сондай-ақ қазақ-ақын жазушыларының қаламына тән қанатты сөздер де аз емес. Мысалы, Әкесiнiң баласы адамның дұшпаны, адамның баласы бауырың. Адам баласына адам баласының бәрi дос. Адамның адамшылығы iстi бастағанынан бiлiнедi (Абай)
Жазба тiлдiң негiзiнде қалыптасқан фразеологизмдердiң бiр түрi – терминдер. Терминдерге ұқсас болатын жерлерi бар. Алдымен күрделi терминдер сөз тiркесi күйiнде жұмсалып, зат және құбылыстың атын бiлдiредi. Заттың, құбылыстың аты – тұрақты категория. Солай болғандықтан күрделi терминдер де тұрақты сөз тiркестерi ретiнде қолданылады. Кейбiр күрделi терминдер бейнелi сөз тiркестерiнiң үлгiсiнде келедi. (Су қараңғы, соқыр iшек, асқазан, көз әйнек, сегiз көз, ақ олимпиада, Жетiқарақшы, көгiлдiр отын т.б.)
Күрделi терминдегi бұл белгiлер оны тұрақты сөз тiркестерi ретiнде қарауға мүмкiндiк бередi.
Күрделi терминдер заттың не құбылыстың аты болғандықтан өмiрдiң әр түрлi салаларын қамтиды. (ғылым, техника, спорт, шаруашылық т.б.)
Көнерген тұрақты сөз тiркестерi. Тiлiмiзде тек қана көнерген сөздер ғана емес, сонымен қатар көнерген сөз тiркестерi де бар. Фразеологизмдердiң құрамында архаизмдер де, историзмдер де кездеседi. Сондықтан оларды фразеологиялық архаизмдер мен фразеологиялық историзмдер деп екi түрлi атау орынды сияқты.
Фразеологиялық архаизмдерге тiлдiң даму процесiнде жалпылама қолданудан шығып қалған кейбiр тұрақты сөз тiркестерi жатады. Бұл топтағы фразеологизмдер көбiнесе дiни ұғым мен салт, әдет-ғұрыппен байланысты сөз тiркестерiн қамтиды.
Дiни ұғыммен байланысты келетiн сөз тiркестерiне бесiн намаз, сегiз жұмбақ, жетi тамұқ, қыл көпiр, ақыр заман, топан су, құрбан айт, құрбан шалу, құрмалдық айту, көк қошқарың болайын, жерге түскен жетi әлiп, ғайып ерен қырық шiлтен, әулиеге ат айтып, қорасанға қой айдатып т.б. жатады. Салт, әдет-ғұрыппен байланысты сөз тiркестерiне жататындар: қырық жетi, отыз жетi, ұрын бару, iрге көру, отқа май құю, шашу шашу, қол ұстатар, бет ашар, шаш сипатар, бауыздау құда, өлi-тiрiсiн беру, қос қатын алу, тоқал алу, төсек жаңғырту, сүйек жаңғырту.
Фразеологиялық историзмдерге тарихи бiр кезеңде зат не құбылыс туралы ұғымды бiлдiрiп, қазiр онша көп қолданылмайтын тұрақты сөз тiркестерiн жатқызуға болады.
Историзмдерге жататын тұрақты сөз тiркестерi: бай баласы, жарлы баласы, ата баласы, қара шаруа, қара шекпен, бас байлылық, кедей теңдiгi, әйел теңдiгi, өз ара салық, тап жауы, халық жауы, кедейлер комитетi т.б.
Ал кейбiр фразеологиялық историзмдердiң бiр компонентi жаңартылып қолданылады.
Фразеологизмдер ертеден халықпен бiрге жасасып келе жатқан бейнелi сөйлеу үлгiлерi болғандықтан, онда көнерген грамматикалық формалар да кездеседi. Мысалы: «ат жақсысы қартада, негiзiне тартады» немесе «жақсы сылаумен жариды, жаман сылаумен керидi» дегендегi «керидi», «қартады» формалары – көнерген формалар.
Тұрақты сөз тiркестерiнiң iшiнде өзiнiң көнелiгi жағынан идиомдар ерекше орын алады. Бұл ретте I.Кеңесбаев былай дейдi: «Идиомдар әр бiр тiлдiң өзiне тән категориясы болумен қатар, бұл категория – басқа сөз тiзбектерiне қарағанда анағұрлым көнеленген категория. Басқаша айтқанда, бiрнеше сөздiң тобы идиом болу үшiн көп замандар болу керек, өйткенi идиомның шеңберiне енген сөздер дерексiзденiп, өзiнiң тiкелей мағынасынан айрылу үшiн белгiлi бiр мерзiмдiк шарт керек. Әр тiлдiң өзiне лайық идиомды сөздерi болу үшiн, сол тiлге бұл шарттан басқа халықтың салт-сана, әдет-ғұрып, тұрмыс-күй, мәдени дәрежесi, орталықтығы керек екендiгi белгiлi нәрсе»
Көнерген тұрақты сөз тiркестерi және әлеуметтiк мәндi фрзеологизмдердi М.Әуезовтiң «Абай жолы», С.Мұқанов «Сұлушаш», «Ботагөз», Ғ.Мүсiреповтың «Оянған өлке» және басқа шығармаларынан кездестiремiз.
Тексеру сұрақтары:
1. Бейтарап қолданылатын фразеологизмдер дегенiмiз не?
2. Фразеологизмдердiң экспрессивтi стильдiк қасиетiне қарай қалай топтастырылады?
3. Сөйлеу тiлiнiң фразеологизмдерi мен кiтаби сипаттағы фразеологизмдердiң айырмашылығы неде?
4. Көнерген тұрақты сөз тiркестерi дегенiмiздi қалай түсiнесiң?

Тiрек ұғымдар:
Бейтарап – жалпылама деген сөз. Фразеология – тұрақты сөз тiркестерi.

Фразеологизмдердi қолданудың стилистикалық                тәсiлдерi

Фразеологизмдер сөздi жандандырып, тiлiмiзге өткiрлiк сипат, ұлттық ажар беретiн стильдiк мәнi айрықша құрал болып саналады.
Тұрақты сөз тiркестерi (қанатты сөз, мақал-мәтелдер, идиомдар) аз сөзбен көп мағынаны бiлдiредi, тiлдiң стильдiк сапасын арттырады.
Мақал-мәтел – астарлап, кестелеп айтатын ойдың бейнелi көрiнiсi. Мақал көбiнесе тиянақталған қорытынды ой ретiнде, сөйлем түрiнде келедi. (Көп сөз – көмiр, Аз сөз – алтын. Жақсыдан үйрен, жаманнан жирен. Аңдамай сөйлеген ауырмай өледi т.б.)
Мәтел формасы жағынан бейнелеп сөйлеудiң элементтi сияқты. Онда ой аяқталмай, келте қайрылды. (ұзын арқау, кең тұсау. Ауырдың үстiмен, жеңiлдiң астымен т.б.)
Сөз өнерiнiң асылы мақал-мәтелдер ақын-жазушыларының стилiнiң қалыптасуына ықпал жасайды. Бұл жайында М.Горький «Менiң жазуды қалай үйренгенiм жөнiнде» деген мақаласында былай деп жазды: «Асылында мақал-мәтелдер еңбекшi халықтың тұрмысындағы басынан кешiргенiн, көргенiн, саяси-әлеуметтiк тәжiрибесiнен қалыпқа шебер құяды, сол себептi жазушының бұл материал бес саусақты жұмып, жұдырығыңды түйгендей сөздi сығымдауға үйретедi, өзгелердiң солай сығымдап айтқан сөздерiндегi астарын аша бiлiп, дәуiрiмiздiң мiндеттерiне зиянды, өлi пiкiрлердi әшкерелеуге үйретедi. Өз басым мақалдан көп нәрсе үйрендiм, басқаша айтқанда, ойларымды нақыл сөзбен жұп-жұмыр етiп беру үйрендiм»
Фразеологизмдер – сөйлеу тiлiнде де, жазба тiлде де көп қолданылады. Ал оның бейнелегiштiк-мәнерлегiштiк сипаты әсiресе көркем және публицистикалық шығармаларда айқын көрiнедi.
Көркем шығармада: «Осындай аумалы сағаттарда қаланың халi қыл үстiнде тұрған едi».
Фразеолгизмдердi қолданудың екi түрлi тәсiлi бар:
1. Фразеологизмдердiң жалпы халықтық формада қолданылуы.
2. Фразеологизмдердiң өзгертiлiп, авторлық өңдеумен қолданылуы.
Фразеологизмдердiң жалпы халықтық формада қолданылуы. Фразеологизмдердi жалпы халықтық формада қолдану – жалпыға танылған белгiлi тәсiл. Мұнда айтылып не жазылып жеткiзiлетiн ойға көркемдiк сипат беру мақсаты көзделедi.
Автор тiлiнде: «Қарагөз 32-ақ жаста. Қаралы жаулық салынып, қызулы базар есiгiн жапқанына алты жыл болды... Одан бұрын Қарагөз тiршiлiк базарында еркiн жүзiп жүрген еркемiн дейтiн» немесе «Бұл өзi жетi атасынан уызы арылмаған, бағы таймаған, қолынан ұры кетпеген, бiр жақсылық етпеген, басы сәждеге тимеген, жамандықтан басқаны сүймеген, бiрдi-бiрге атастырып, елдi қан жылатумен шынжыр балақ, шұбар төс, қанды ауыз атанған бiр жауыз едi».
Бұл келтiрiлген мысалдарда қаралы жаулық, тiршiлiк базары, жетi ата, уызы арылмаған, бағы таймаған, шынжыр балақ, шұбар төс сияқты фразеологизмдер қолданылған. Оларда жалпыхалықтық форма сақталып, автор тiлi мен кейiпкер тiлiнде бейнелегiш мәнерлi құрал ретiнде пайдаланылған.
Фразеологизмдер жалпы халықтық формада ғана қолданылмайды. Сонымен қатар өзгертiлiп, өңделiп те жұмсалады, бұл тәсiл көбiнесе ақын-жазушыларға тән.
Жалпы халықтық қордағы тұрақты сөз тiркестерiн көркемдiк мақсатта өңдеп пайдаланудың мына төмендегiдей жолдары бар:
1. Фразеологизмдердiң мағынасы кеңейiп, экспрессивтi бояуы айқындала түседi.
Бар жазам – күштiлермен жарысқаным,
Жыртқаным сорлы жұрттың намыстарын.
2. Жалпы халықтық формадағы тұрақты сөз тiркесiн өзгертiп қолдану арқылы жаңа мағына берiледi.
Мысалы, «берекелi болса ел, жағасы жайлау ол бiр көл» деген мақалдың желiсi былай пайдалынылған.
Абайда:
          Кең жайлау – жалғыз бесiк жас балаға
          Алла асырған пендесi аш болама?
          Ер жеткен соң сыймасын  кең дүниеге,
          Тыныштық пен зар боларсың баспанаға.
3. Тұрақты сөз тiркесiнiң құрылысы өзгертiлiп қолданылады. Мысалы: Абай «Бiр асқанға бiр тосқан»  деген мәтелге сүйенiп, өлеңдi былай құраған:
Бiр ғылымнан басқаның
Кеселi көп асқанға.
Одан үмiт кiм қылар,
Жол табар деп сасқанда
Сөйтiп асқан жолығар
Кешiкпей-ақ тосқанға...
4. Жалпы халықтық тұрақты сөз орамы шешендiк сөз үлгiсiнде құрылып, оның бұрынғы мағынасы толықтырылып дамытылады. Бұл тәсiл көбiнесе М.Әуезовтiң стилiне тән. Мысалы:
Арыстан айға шауып мерт болғанымен, артынан жортқан баласы арыстандық  етпей қоймас. Ақ сұңқар ауға шырмалғанмен, ұясынан ұшқан балапан сұңқарлық етпей қоймас».
5. Тұрақты сөз тiркесiнiң бiр компонентi өзгертiлiп, жаңа мазмұнда қолданылады:
           Дүние кiрiн жуынып
           Көрiнiп ойға сөз салар  (Абай) 
6. Фразеологизмдер көбiнесе ауыс мағынада жұмсалып, тiлiмiзде бейнелегiш мәнерлiлiк қызмет атқаратыны белгiлi. Бiрақ стилистикалық тәсiл ретiнде тұрақты сөз тiркестерi тура мағынада да қолданылады.
С. Мұқанов «жай түскендей»  деп теңеу ретiнде жұмсалатын тұрақты сөз тiркесiн:
       Капиталдың байлығын,
       Октябрь жерге таптады
       Күлiн көкке ұшырды
       Төбеден жай түсiрдi – деп қолданады.
7. Ақын-жазушылардың стилiне тән тағы да бiр ерекшелiк ол – бұрыннан белгiлi тұрақты сөз тiркесiнiң үлгiсiмен жаңа сөз орамдарын қалыптастыру. Мысалы: «сырты жылтырауықтың iшi қалтырауық» - деген мәтелдiң ¯лгiсiмен төмендегiдей сөз орамдары жасалған.
«Көбiнiң сырты бүтiн, iшi түтiн», «Iшiм өлген, сыртым сау», «Iшiм толған у мен өрт, сыртым дүрдей» т.б.
Сөйтiп, фразеологизмдер әр түрлi жолмен жұмсалады. Кейде жалпы халықтық формада авторлық өңдеумен өзгерiп те қолданылады. Фразеологизмдердi қолданудағы бұл тәсiлдер әр түрлi стильдiк мақсатты көздейдi. Сонымен қатар әр ақын-жазушы тұрақты сөз тiркесiнiң жаңа үлгiсiн жасап, фразеологиялық қорды байытуда өздерiнiң үлесiн қосады.
Тұрақты сөз тiркесiнiң құрылысы жағынан өзгерiске ұшырауы - әсiресе өлеңдi сөзге тән құбылыс.
Әр халықтың өзiнiң дәстүрлi тiл өнерi болады. Жалпы халықтық тiл қолдану мен жазушылардың тiлдi қолдану тәсiлi бiр-бiрiмен тығыз байланысты. Көркем шығарма тiлi жалпы халықтық тiл өнерi - қалам қайраткерлерiнiң қажымай-талмай үйренетiн мектебi. Сонымен бiрге бұл мектеп әр жазушының өзiндiк стилiнiң қалыптасуына негiз болады. Оны фразеологизмдердi қолдану тәсiлiнен анық байқаймыз. Бұрыннан белгiлi көптеген тұрақты сөз тiркестерiнiң түрлi өзгерiске ұшырап, стильдiк сапасының артқанын сипаттайтын мысалдар жоғарыда келтiрiлдi.

Орыс тiлi арқылы енген фразеологизмдердiң                     қолданылуы

Фразеологизмдер – тарихи категория: бұл оған дәуiрлiк сипат бередi. Тұрақты сөз тiркестерi жеке сөздер сияқты тiлдiк единица ретiнде жұмсалады да үнемi дамуда болады. Бiрақ бұл құбылыс лексикаға қарағанда, фразеологизмдерде өте көп, баяу сезiледi. Оны әр кезде қалыптасқан тұрақты сөз тiркестерiнен айқын көремiз.
Фразеологизмдердiң дамуының екi түрi бар: Бiрiншi, тұрақты сөз тiркестерi, ең алдымен, сол тiлдiң иесi болып табылатын халықтың ұлттық еркшелiгiне қарай жасалып, қалыптасады. Бұл әр тiлдiң өзiнiң iшкi даму процесiмен байланысты болады. Екiншiсi тұрақты сөз тiркестерi дамуының процесi. Халықтар арасындағы қарым-қатынас бiр тiлден екiншi бiр тiлге фразеологизмдердiң ауысып отыруынан мүмкiндiк туғызады. Фразеологизмдер бiр тiлден екiншi бiр тiлге сөйлеу тiлi және жазба нұсқалар арқылы ауысады. Мәселен: көк базар, көк бояу, өмiр сабағы, әрбiр iстiң басталуы қиын, ештен кеш жақсы, жылтырағанның бәрi алтын емес, бейбiтшiлiк көгершiнi т.б. тiркестер бiздiң тiлiмiзде орыс тiлiнiң ықпалымен қалыптасып, фразеологиялық қорымызды байыта т¯суде.
Сондай-ақ, Келдiм, көрдiм, жеңдiм (Юлий Цезарь). Уақыт бiздiң пайдамызға қызмет етедi (Гладсон). Бәрi де ағады: бәрi де өзгередi. Стиль – ол адам (Баффон). т.б. сияқты әр түрлi халықтық афоризмдерi де бiзге орыс тiлi арқылы енгенi белгiлi.
Сөйтiп қай тiлдiң болмасын фразеологиясы халықтардың өзара қарым-қатынаста болуының нәтижесiнде бiрiн-бiрi толықтырып отырады. Ал бұл мәселе, бiр жағынан, фразеологизмдердiң сәттi аударылуына да байланысты. Яғни бiр тiлдегi фразеологизмдердiң екiншi тiлге аударылғанда олардың жымдасып, жатық болып жұмсалуында.
Фразеологизмдердi бiр тiлден екiншi бiр тiлге аударуда әр халықтың өзiнiң тiлдi қолдану дәстүрiн мұқият ескеру қажет. Сонымен бiрге ол фразеологизмдердiң  ең алғаш қай тiлге тән екенiн және оның қалай қалыптасқанын бiлу керек. Мысалы, жоғарыда келтiрiлген «Вот где закрыто собака» (Иттiң көмiлген жерi осы) мен «Буря в стакане воды» (Стакандағы судың бұрқылы) деген сөйлемшелер – орыс тiлiнде басқа тiлдердiң әсiрiнен туған аудармалар. 
«Иттiң көмiлген жерi осы» деген сөйлемше ең алғаш немiс тiлiнде қолданылып қалыптасады. Мұның қалыптасу тарихы былай болған: ХVI ғасырда өмiр сүрген немiс жауынгерiнiң итi болады. Ол ит бiр кезде иесiн өлiмнен алып қалса керек. Иттiң бұл жақсылығын бағалаған иесi о¬ан өлгеннен кейiн оған айрықша көз тартарлық ескерткiш орнатады. Ескерткiштi көруге жер-жерден адамдар келетiн болған. Олар келген  бетте жергiлiктi тұрғындардан «Әйгiлi ит қайда көмiлген» (Где зарыта знаменитая собака) деп сұрайды екен. Осылайша айтыла-айтыла, ол ақыры қанатты сөзге айналып кеткен.
«Буря в стакане воды» - стакандағы судың бұрқылы сөз тiркесiнiң де осындай қалыптасу тарихы бар. Сөйлемше ауыс мағынада, елеусiз көңiл бөлуге тұрмайтын нәрсеге бола жанжал шығару, босқа қынжылу дегендi бiлдiредi. Мұны тұңғыш қолданған француз философы Монтескье (1755-1889). Бiрақ Монтескьеге дейiн де оның «буря в горошке», «буря разливательной ложке» деген сияқты варианттары да болған екен.
Жоғарыда келтiрiлгендей тұрақты сөз тiркестерiн өзге тiлдерге аударма жасау үшiн, алдымен, сол тiлдегi мағынасына көңiл бөлiнiп, оны әбден ұғып алған жөн. 
Тексеру сұрақтары:
1. Фразеологизмдердi қолданудың қандай тәсiлдерi бар?
2. Фразеологизмдердiң жалпы халықтық формада қолданылуына түсiнiк бер.
3. Басқа тiлдердегi, әсiресе орыс тiлдерiндегi тұрақты сөз тiркестерiн өз тiлiмiзге аудару үшiн неге көңiл бөлiнедi?
Тiрек ұғымдар:
Фразеология – тұрақты сөз тiркестерi.

Грамматикалық стилистика
Грамматикалық стилистика туралы жалпы түсiнiк

Стилистиканың басты мақсаты,бұдан бұрын айтылғандай, жеке сөздер мен грамматикалық тұлғалардың, сондай-ақ синтаксистiк конструкциялардың қолданылу заңдылықтары мен экспрессивтiк сапасын айқындау. Олай болса, грамматикалық стилистиканың басты мiндетi – грамматикалық категориялар мен синтаксистiк конструкциялардың мәнi мен мағынасын айқындау, сол мән-мағынамен тууы, пайда болу тәсiлдерiн көрсету және жеке тұлғалар мен шумақтардың қолданылу жүйесi мен сферасын белгiлеу. Осы мiндеттер тұрғысынан келгенде, стилистиканың грамматикалық саласының маңызы аса ден қоярлық, Өйткенi оған мына тәрiздес себептер бар: грамматикалық тұлғалар мен синтаксистiк конструкциялардың жеке сөздер тәрiздес стильдiк салаларға жiктелiп, қалыптасуы кең таралған құбылыс емес. Белгiлi тұлғалар мен шумақтардың қолданылу заңдылығы олардың мән-мағынасы мен табиғатына тәуелдi болады. Арагiдiк жазуда не ауызекi сөйлеуде жеке грамматикалық тұлғаларда оғаш қолдану олардың сыр-сипаты мен табиғатын жете бiлмеуге байланысты болып отырады. Газет беттерiнен кездескен мынандай бiр фактiлердi талдап көрейiк: Сауданың мұндай басшылары өз тұтынушылары ненi қажет етiп отыр, ненi талғайды – бұл жағын зерттеуге селқос қарайды (газет). Москвадан келген Колотов деген жолдас өте бiр тығыз шаруа жөнiнен сiзбен сөйлескiсi келедi. Осы сөйлемдердiң қайсысы да бiр оқығанда сындарлы көрiнгенiмен, грамматикалық кателерден құр емес. Алғашқы сөйлем құрамындағы сауданың мұндай басшылары шумағын қарастырайық. Әдетте, ауылдың басшысы, мекеменiң басшысы деп iлiк жалғау қолданылғанмен, жалпылық мәнде, әсiресе абстракт ұғым туғызатын тiркестер туғызатын тiркестер құрамында iлiк жалғау түсiрiлiп мемлекет басшысы, ел ағасы, сауда мәдениетi деп айтылып, жазылады. Бұл нормаға айналды. Олай болса, жоғарғы шумақты да мұндай сауда басшылары деп құру әлдеқайда жатық, түсiнiктi, құлаққа жа¬ымды. Сол сияқты, екiншi сөйлемдегi тығыз шаруа жөнiнен сөйлескiсi келедi шумағының құрамындағы жөн сөзiнiң шығыс жалғауында қолданылуы да аса жарасымды емес. Шығыс жалғаулы сөз әдетте iс-қимылдың шығар көзiн, таралу мекен-орнын бiлдiредi. Ал мына сияқты реттерде жатыс жалғауын қолдану икемдi (жөнiнде). Баяндауыш қызметiндегi сөйлескiсi келедi күрделi етiстiгi де сол жалғауды қажет етедi.
Жазуда, сөйлеуде грамматикалық тұлғалар мен шумақтардың орнын айқын бiлiп, айырмау кейде қате түсiнiкке соқтырады. Мынадай бiр мысал келтiрейiк: Сауда жұмысын жақсарту көп жағдайда сауда қызметкерлерiнiң өздерiне, олардың тапсырылған iске жан ашырлықпен қарауына, инициативашылдығы мен iскерлiгiне, тұтынушыларға жайдары жұмсақ мiнезбен сапалы қызмет көрсете бiлуiне байланысты. Осы сөйлемдi бiр оқығанда алғашқы «Сауда жұмысын жақсарту көп жа¬дайда сауда қызметкерлерiнiң өздерiне» дейтiн бөлiгiн бүкiл сөйлем бойында айтылған мағынаны жалпылай қорытындылап тұр. Автордың айтайын дегенi: сауда жұмысының жақсаруы сауда қызметкерлерiнiң iскерлiгiне, инициативашылдығына, тұтынушыларға жақсы қатынас жасауына, қысқасы, олардың шумақты сөйлемнiң соңғы жағына көшiру орынды, түсiнiктi болатын едi. Әдетте халық тiлi мұндай реттерде: «алма, жүзiм, жидек, өрiк – бәрi жемiс» деп жалпылауыш сөздi соңында айтады.
Ұзақ мәтiндерде бiрiнен соң бiрi айтылатын синтаксистiк шумақтардың формалық жағынан да, мағыналық жағынан да бiр-бiрiмен қабысып, үйлесiп келуi сөздiң әуездiлiгiн арттырады. Сондықтан әр шумақты тиянақтап, даралап тұратын грамматикалық тұлғалардың өз орнында, өз иiнiнде қолданылуы қажеттi шарт. Осы орайда мынадай мысалға назар аударайық: Әрбiр сатушы тұтынушыларға биязы, кiшiпейiлдiлiк мiнез көрсете, мiнсiз қызмет етiп қана қоймай, сонымен бiрге сауданың осы заманғы жаңа прогрестiк түрлерi мен тәсiлдерiн кеңiнен қолдану жолында табанды күрес жүргiзуге мiндемттi. Осы сөйлемнiң басқы әрбiр сатушы тұтынушыларға биязы, кiшiпейiлдiк мiнез көрсете дейтiн бөлiмi келесi шумақпен («мiнсiз қызметтетiп») мағыналық жағынан да, формалық жағынан да қабыспайды. Өйткенi шумақтың соңында – е тұлғалы көсемше айтылған. Ал бұндай тұлғалы сөздердiң бiр ерекшелiгi - өзiнен кейiн басқа бiр тиянақты мән беретiн сөздiң айтылуын қажет етедi. Сондықтан бұл жерде – п тұлғасын қолдану қолайлы. Сонда бiр-бiрiмен жалғасып, үндесiп жатқан екi шумақ форма жағынан да, мәнi жағынан да қабысып тұрар едi.
Ұзақ мәтiн құрамындағы дербес сөйлемдер жiгiнде де тұлғалардың мағыналық жағынан қабыса, үйлесе айтылуы қажеттi шарт екенi мәлiм. Мағыналары бiр-бiрiмен ұласып жатқан дербес сөйлемдердiң баяндауыштары мәнi жағынан бiр-бiрiмен қабыспай тұрса, логикалық ойдың жүйесi бұзылып, сөздiң ырғағы кемидi. Мынандай үзiндi келтiрейiк: Мiне, үкiметiмiз осы товарларды алдағы жылы жеткiлiктi мөлшерде шығарудың шұғыл шараларын қолдануда. Сонымен қатар, халықтың мал шаруашылығы өнiмдерiне деген қажеттiлiгiн тез арада толық өтеудiң мүмкiндiктерi де қарастырыла бастады. Жергiлiктi кеңес ұйымдары мен сауда мекемелерi өздерiндегi қорларды шебер пайдаланып, халықты тұтыну товарларымен үзбей жабдықтауды қамтамасыз етiп отыруға тиiс. Әйтсе де республикамыздағы сауда iсiнде елеулi олқылықтар орын алып келедi. (Газеттен) Үшiншi сөйлемнiң мәнi оған дейiн не одан кейiн тұрған сөйлемдердiң мәнiмен ұласпайды. Өйткенi баяндауыш формасы өзгеше. Ойдың логикалық жүйесi әуелi iстелiп жатқан шараларды баяндап, содан соң болып жатқан кемшiлiктердi айтып, осыдан кейiн ғана мiндеттердi көрсетудi қажет етедi.
Бұдан шығаратын қорытынды: грамматикалық тұлғалардың қалыптасқан қолданылу жүйесiн айқындап көрсету қажет. Ал бұл – грамматикалық стилистиканың мiндетi. Грамматикалық стилистика жеке тұлғалар мен шумақтардың қолданылу жүйесiн айқындап, дәлелдеуде нормативтiк грамматиканың деректерiне сүйенедi. Алайда, бұдан нормативтiк грамматика мен стилистика бiрдей деген қорытынды шықпайды. Нормативтiк грамматика сөздердiң құрылысы мен өзгерiсiне көп көңiл бөлсе, стилистика грамматикалық тұлғаларды мағынасы мен қолданылу тұрғысынан қарастырады.
Стилистика сонымен қатар сөзге қосымша жалғаудың тiлiмiзде қалыптасқан нормаларын айқындау мәселелерiн де қарастырады. Сөз мағынасы қажет етпейтiн жағдайда, қандай қосымшаның болсын жалғанып, қолданылуы тiлдiң қалыптасқан нормасын, сыпатын бұзады. Қазiргi уакытта күнделiктi баспасөз тiлiнде әрдайым жиi ұшырайтын кiшiпейiлдiлiк мiнез, балалар дәрiгерлерi, өндiрiстiк технологиялық процесс тәрiздi тұлғалануды мағыналық қажеттiктен туған деуге болмайды. Қазақтың халық тiлiнде болсын, әдеби тiлiнде болсын зат есiмнiң анықтауышы қызметiнде жұмсалған сын есiмге тағы басқа бiр қосымша жалғамайды. Өйткенi мағыналық тұрғыдан ешбiр қажетi жоқ. Сондықтан кiшi пейiлдiлiк мiнез емес, кiшi пейiл мiнез болуға тиiс. Сөз тұлғасын орынсыз күделендiрудiң қажетi жоқ. Осы қосымшаның (-лық, -дық) қолданылуында кейде басқа да ыңғай байқалады. Мысалы: Жеңiл өнеркәсiп орындарында осындай өрескел кемшiлiктердiң әлi де болса орын алуының басты себебi өндiрiстiк технологиялық процестер тәртiбiнiң бұзылуында болып отыр (газеттен). Сөйлем құрамындағы «өндiрiстiк технологиялық процесс» шумағында –лық қосымшасының қатарынан екi рет қолданылуы, әрине, орынсыз. Алғашқы сөзге –лық қосымшасының қажетi жоқ. –лық  - сөз бен сөздi байланыстырушы емес, сөзге жаңа мән бередi, сын есiмге қосылып, зат есiм туғызады, зат есiмге жалғанып, сын есiм жасайды. Бұл жерде –лық емес, iлiк септiктiң қолданылуы қажет едi.
Кейде әдеби тiлде қалыптасқан формалардың орнына диалектiлiк ерекшелiктердi қолдану да ұшырасады. Мысалы: Республикадағы жеңiл және тамақ өнеркәсiбiнiң кейбiр түрлерi, суармалы жерлердiң кейбiр бөлегi осында шоғырланулы (газеттен). Сiрә, мақала авторы батыс облыстардың бiрiнен болса керек, сол аймаққа тән ерекшелiктi қолданған. Әдеби тiлде бұл ретте -ған (шоғырланған) тұлғасы айтылған. Мұндай тұлғалардың әдеби нормаға жатпайтыны әдетте нормативтiк грамматикада баяндалады. Сол себептен мұндай ауытқулар стилистиканың объектiсi бола алмайды.
Стилистиканың айрықша көнiл аударатын мәселелерiнiң бiрi – грамматикалық тұлғалар мен синтаксистiк шумақтардың белгiлi бiр мағына беруде синонимдес қолданылуы. Мұндай синонимдiк топтар – сөз қайталамаудың, жинақы да жатық болудың аса таптырмас құралы, тiлiмiзде икемдiлiгiнiң дәлелi. Қазақ тiлiнiң морфологиялық категорияларының iшiнде де, сирек болса да, бiр-бiрiмен синонимдес мәнде қолданылу фактiлерi кездеседi. Мысалы, сын есiмнiң шырай түрлерiн жасайтын –рақ және –лау аффикстерiн алайық. Сөйлем iшiнде күштiрек, күштiлеу тәрiздi сын есiмдiк тұлғалар бiр-бiрiне балама есебiнде қолданыла бередi. Кейде олар мағынасы жағынан синонимдес болғанымен, әр түрлi мәнде қолдануға икем келедi.
Қорыта айтқанда, стилистика грамматикамен тығыз байланысты, онымен тығыз ұштасып жатады. Бiрақ стилистика сөз бен оның формаларын синтаксистiк тәсiлдердi белгiлi бiр мән-мағына мен экспрессиялық мән туғызудың тәсiлдерi есебiнде ғана қарастырады. Стилистика мен грамматиканың арасындағы түбiрлi айырмашылық осында жатыр.
Сол себептен де сөйлем мен сөздi стильдiк жағынан талдау мен грамматикалық қолданылу талдау әдiстерi бiр емес. Стильдiк талдауда сөйлемнiң қолданылу мақсаты, сөздердiң мағыналық, экспрессиялық жағынан сәйкестiгi ғана еске алынады.

Тексеру сұрақтары:
1. Стилистиканың қандай мақсаты бар?
2. Стилистиканың грамматикамен байланысы қандай?
3. Ұзақ мәтiндерде қолданылатын синтаксистiк шумақтарға түсiнiк бер.

Тiрек ұғымдар:
Стилистика – стиль туралы ғылым.

Морфологиялық құрылыстың негiзгi стильдiк                                     белгiлерi

Морфологиялық құрылыстың стильдiк қолданыс тұрғысынан сөздiк қормен салыстырғанда бiршама бейтарап екенi айқын. Өйткенi морфологиялық құрылыс стильдiк топтардың қай саласында да бiрдей, барлығына да тән. Сондықтан сөз таптарының немесе сөз тудырушы аффикстер мен сөз өзгерту тәсiлдерiнiң бiр-бiрiнен оқшау қолданылу сырлары анық байқала бермейдi. Солай бола тұрса да, тiлдiң морфологиялық тұлғаларының стильдiк қолданылу жүйесi мен заңдылықтары бар. Оны мына өзгешелiктерден де байқауға болады. Алдымен стилистика тiлдегi синонимдiк құбылыстармен ұштасып жатады. Ал бiздiң тiлiмiздiң морфологиялық құрылысында да мұндай синонимдiк қатарлар кездеседi.
Әрине, сөз өзгертушi, сөз жасаушы қосымшалардың синонимдiк қатарларын айқындау, жiктеу тiлдiң лексикалық қорымен салыстырғанда әлдеқайда қиын жұмыс. Тiптi сөз қолдану тәжiрибесiнде белгiлi бiр аффикстiң қай аффикспен синонимдiгi барлығын ажырату мүмкiн де бола бермейдi. Оған себеп: бiрiншiден, қандай бiр аффикс болмасын өзi жалғанған (немесе, бiрiккен) түбiрге қосылып, оның өз мәнi айқын жiктелiп тұрмайды. Екiншiден, тiлдiң грамматикалық құрылысында кез келген аффикс абстрактану процесiнде ұшырайды. Соның салдарынан, оның өзiне ғана тән мән-мәнер бiрте-бiрте көмескiленiп, өшуге айналады. Қазiргi тiлiмiздегi бүршiк, талшық, келiншек т.б. сөздердi осы сипатында, осы күйiнше тұтас ұғынамыз. Оны түбiр мен қосымшаға жiктеу былай тұрсын, -шiк, -шық, -шек аффикстерiне бiркезгi кiшiрейту мәнерi айқын сезiледi. Соңғы сөздер құрамындағы мәндес болмағанмен, алдыңғы сөздер құрамындағы сондай аффикстермен мәндес есептелмейдi. Осылар тәрiздес, жеке сөздер ыңғайында, бiр-бiрiмен мәнерлiк айырмасы бар, бiрақ орайлас мағыналы сөздер жасайтын қосымшалар қатарына сын есiм жасайтын -ғаш, -пен, -шақ, -қыр, -мен, -ғыш, -шiл, -мен, -қай, -шыл және –паз, -қор  қосымшаларын жатқызуға болар едi. Осылар арқылы жасалған сөзшеңмен сөйлегiш, тапқыр мен тапқыш, сауықшыл мен сауыққой тәрiздi сөздер оралас мағыналы бiрақ бiр мәнерлi емес. Осы ыңғайда аталған аффикстердiң синонимдiк қатар құрай алатындығын көруге болады. Бiрақ аффикстер арқылы жаңа сөз жасауда кездесiп отыратын грамматикалық шектелу процесi де ескерiлуi қажет. Мәселе мынада: сөзшең, сөйлегiш сөздердiң синоним болуы олардың құрамындағы -шең, -гiш  аффикстерiне байланысты болғанмен,  -шаң  аффиксi жалғаса алатын түбiрлердiң бәрiне бiрдей  -гiш  аффиксi қосылып айтыла бермейдi. 
Сонымен, сөз жасаушы аффикстердiң синонимдiк қатар құруы кез келген сөз құрамынан байқала бермейдi. Аффикстердiң синонимдiгi жайында айтқанда, түбiрге қандай аффикс жалғана алатындығы ескерiлу керек болады. 
Егер сөйлем iшiнде бiрыңғайлас зат атаулары қатарынан, бiрiнен соң бiрi айтылатын болса, сөз жинақты, түсiнiктi болу үшiн көптiк жалғауы олардың ең соңғысына ғана жалғанады. Мысалы: Пұшарбай, Садырбай, Мұңсызбайлар боп Майбасарға мықтап дүре соқты. (М.Әуезов) 
1) Iлiк септiктегi сөз конкреттi меншiктi, тәндiлiктi бiлдiрмей, абстрактылы немесе коллективтiк қатынасты бiлдiрген жағдайда: колхоз малы, товар айналымы, сауда айналымы, мемлекет қаржысы, т.б. Бұл әсiресе жазба тiлде қалыптасып келе жатқан салт. Дегенмен, логикалық екпiн түскенде немесе тәуелдiк жалғаулы сөздiң бiлдiретiн мағынасының нендей құбылысқа, затқа, кiсiге қатыстылығын бiлдiру ниетi көзделгенде, iлiк жалғауы түсiрiлмей айтылады. Мысалы: Дүние жүзiнiң халықтары бейбiтшiлiк пен бақыт жолындағы қозғалысты қолдай алады…  (газеттен). Бұл сөйлемде дүние жүзiнiң халықтары, яғни iлiк жалғауымен келген. Бұл жердегi iлiк жалғаулы конструкция нақтылы мақсатпен айтылған. 
2) Кейде жалпының жалқыға, бүтiннiң бөлшекке қатысын бiлдiретiн реттерде де iлiк жалғауы түсiрiлiп айтылуға бейiм болады. Мысалы: гүл иiсi (гүлдiң емес), тауық сорпасы, қой етi  деп қолдану әрi жинақы, әрi қалыптасып қалған норма тәрiздi болып көрiнедi. Жазба тiлде солай қолданылады да. Дегенмен кейде iлiк жалғауын түсiрмей қолдану да қажет болады.
3)  Мән-мағынасы жағынан айқын анықтауды керек етпейтiн жағдайда iлiк жалғаулы сөз бен көмекшi есiмдерден құралған тiркестердiң құрамындағы iлiк жалғауы түсiрiлiп айтылады. Мысалы: бiрде кiтап стол үстiнде жатыр, бiрде кiтап столдың үстiнде жатыр деп айтуға әбден болады. Бiрақ екi сөйлемнiң айтылу мақсаты бiрдей емес. Алдыңғысында кiтаптың бар екендiгi ғана хабарланып тұр, сондықтан стол сөзi жалғаусыз айтылған. Әдетте iс қимылдың болған, болатын, болып жатқан мекенiн айрықша аталып көрсетiлуi керек болғанда, мұндай тiркестердiң құрамындағы iлiк жалғауы түсiрiлмей қолданылады.
4)  Күрделi атаулардың құрамында iлiк жалғауы бiрнеше рет қайталануға тиiс болса, солардың тек бiреуi, кейде екеуi ғана түсiрiлмей толық айтылады да, басқалары түсiрiлiп айтылады. 
Қазiргi  жазба тiлде iлiк жалғауы конструкцияға -лық  аффиксiмен келген тiркестер мәндес болып келедi: қоғамдық мал, ауылдық совет, мемлекеттiк орган, бесжылдық жоспар, т.б. қазiргi тiлiмiздiң қалыптасып, тұрақталып кеткен тiркестер абстрактiлi тәндiктi, қатынасты бiлдiретiнi белгiлi. Мұндай сөз қолданыс - әдеби тiлдiң кейiнгi дамуының жемiсi. Жазба әдеби тiлдiң жаңа қалыптасу дәуiрiнде бұл сияқты тiркестер iлiк жалғаулы конструкция түрiнде айтылған. Бiрақ қазiргi әдеби тiл мұндай қалыптасқан терминдiк тiркестердi iлiк жалғаумен қолданбайды. 
Барыс жалғауы  iс бағытталған, арналған жанама объект мәнiнде, кейде жатыс жалғауымен синонимдiк қатар құрады. Мысалы: Терезе алдындағы алма ағашы бөлмеге күн сәулесiн түсiрмейдi. 
Сонымен қатар, сөйлем iшiнде iргелес орнасласқан сөздердiң бәрi бiрдей жатыс жалғауында айтылуы әуездiлiк тұр¬ысынан да, айқындылық тұрғысынан да пайдасыз болар едi. Мынадай бiр мысал келтiрейiк: Айтқан уақытта дәл келу, айтқан жерде дәл болу – бiздер үшiн қатал заң. Осы мысалда қатар тұрған екi сөздiң де жатыс тұлғалы болуы ойландырарлық жай. Сiрә, дұрысы алдыңғы сөздi барыс тұлғасында қолданып, «Айтқан уақытта дәл келу, айтқан жерде дәл болу-бiздер үшiн қатал заң» деп айту орынды болмақ. Өйткенi, сөйлемнiң алдыңғы бөлiгiндегi келу етiстiгi қимылды бiлдiредi, олай болса, барыс септiк айтылу орынды, ал соңғы бөлiктегi болу - статикалық қалыпты бiлдiредi, сондықтан бағыныңқы сөздiн жатыс тұлғалы болуы дұрыс. 
Табыс жалғауының айтылмауы кейде сөзге логикалық екпiннiң түспеуiмен де байланысты. Мысалы: Абай мен Ербол Семей қаласының өз iшiнен пәтер алды. (М.Әуезов) деген сөйлемдегi пәтер сөзiне табыс жалғаудың қосудың қажетi жоқ. Сөйлемнiң мақсаты – Абай мен Ерболдың қаланың iшiне орналасқанын хабарлау ғана. Егер ой мақсаты пәтер алуын хабарлау болса, табыс жалғауын қосу керек болар едi. Бала кiтап оқыды. Бала кiтапты оқыды деген сөйлемдер құрамындағы кiтап сөзiнiң табыс жалғаулы және жалғаусыз жұмсалуы да осындай.
Бала кiтап оқыды дегенде бала бос отырмады, бiр нәрсемен айналысып отырды деген бiршама жалпы мән болса, бала кiтап оқыды дегенде басқаны емес, тек кiтапты оқығандығын хабарлау мақсаты бар. 
Шығыс жалғауы  мынадай мағыналық мәнерлерде қолданылады:
1) Заттың неден iстелгендiгi бiлдiредi: тастан үй салды. 
2) Нәрсенiң шығар көзiн бiлдiредi: бiлiмдi кiтаптан алады. 
3) Iс-әрекеттiң шығатын, таралатын мекенiн бiлдередi: Қарағандыдан көмiр шығады. 
4) Iс-қимылдың пайда болуы, таралу мезгiлiн, уақытын бiлдiредi: жастайынан сүйретке әуес. Дегенмен халық тiлiнiң практикасында тастан үй салды, ағаштан ыдыс жасады тәрiздi тiркестердi шығыс септiгiнсiз-ақ «тас үй салды, ағаш ыдыс жасады» деп айту да бар. Әдеби тiлдi екеуi де жарыса қолданылады. Бұл екi тәсiлдiң арасындағы айырмашылық: шығыс септiк жалғауы заттың неден iстелгендiгiн бiлдiрiп, сөзге логикалық екпiн бередi. 
Егер мұндай даралап нақтылау қажет болмаса, олар шығыс жалғауынсыз бiр күйiнде айтыла бередi. Мысалы: өнер-бiлiм бар жұрттар, тастан сарай салғызды (Ыбырай). Осы сөйлемдегi ақынның айтайын деген ойының өзi белгiлi дәрежеде шығыс септiк тұлғасына байланысты. Сол сияқты, ағаштан ыдыс жасады - ағаш ыдыс жасады тәрiздi параллелдер мағыналық мәнер тұрғысынан бiрдей емес. Алдыңғысында заттың тегiн көрсету, басында, соңғысында заттың жасалу фактiсi ғана хабарланған. 
Көмектес септiк, негiзi, iс-қимылдың не, кiм арқылы жасалғандығын, iс-әрекеттiң болу ерекшелiгiн, себебiн, орын-мекенiн, мезгiлiн бiлдiретiнi мәлiм. Көмектес жалғауы мекендiк мәнде жатыс септiк орнына жұмсалады. Мысалы: Рахмет бiр күнi Нева проспектiсiмен келе жатты (Ерубаев). Жоғары сөйлемдi Рахмет бiр күнi Нева проспектiсiнде келе жатты деп те айтуға болар едi. Дегенмен бұл жердегi бiр ерекшелiк көмектес жалғауы iстiң мекенiн сол мекен-орынның ұзына бойына созылған қимыл мен байланысты бiлдiредi. Жатыс септiк тұлғасынан мұндай жiктелген мән байқалмайды. Сол сияқты мезгiлдiк мән де қолданылғанда көмектес септiк тұтас мерзiмдi бiлдiредi: Күнiмен күттi, түнiмен жүрдi. 
Көмектес жалғауы бұл мәнде тек бойы көмекшi есiмдi тiркестермен ғана синоним бола алады: Күнi бойы күттi - күнiмен күттi. 
Сонымен, зат есiмнiң септiк жалғаулары, олардың кейбiр қолдану ерекшелiктерi осы тәрiздi. Септiк жалғауларын дұрыс қолдану ең алдымен олардың грамматикалық ерекшелiктерiн, мағыналарын бiлу деген сөз.       
Қолданылу сипаты тұрғысанан назар аударатын грамматикалық категорияның бiрi сын есiмдердiң заттануы, сөйтiп зат есiм мәнiнде қолданылуы. Сөйлеуде болсын, жазба тiлде болсын сын есiмдердiң зат есiм мәнiнде қолданылуы - сөздiң жинақы, ойдың образды болуы үшiн ұтымды тәсiл. Мына төмендегi үзiндiлерде сын есiмдер сондай мәнде қолданылған. 

		Сонан берi рақымсыз көп жыл өттi,
		Орақ келдi, орылар мезгiл жеттi.
		Жылы менен суықтың бәрiн көрiп,
		Қайран көңiл қайыспай қайрат еттi (Абай). 



Морфологиялық тұлғалардың жеке стиль
түрлерiне қатысы
Тiлiмiздегi сөздердiң кейбiр топтары белгiлi бiр стильдiк салаға тән болып, қалыптасқан жүйеде ғана қолданылытыны тәрiздi, кейбiр морфологиялық тұлғалардың да бiр жүйе де ғана, бiр ыңғайда ғана қолдануға бейiмдiлiгi көзге түседi. Әрине, морфологиялық тұлғаның бiр ғана стиль құрамында жиi жұмсалуы оның әдеби тiлдiң басқа бiр саласында кездеспейтiндiгiн дәлелдемейдi. Ол тұлға басқадан гөрi сол стильде жиi қолданылады сол мән-мағына арасында бiршама қалыптасқан деп қана түсiнiлгенi мақұл. Сондықтан да әдеби тiлдiң тек бiр ғана саласында морфологиялық тұлғалардың қолданылып, басқа ыңғайда кездеспейтiн түрлерi аса сирек. Өйткенi морфологиялық категориялар, жеке сөздердей емес, сөйлемнiң субъекттивтiк мәнерiне тiкелей қатысты бола бермейдi. Көбiне ойдың, хабардың объективтiк мазмұнымен тiкелей байланысты болып келедi. 
Кеңсе және ғылыми әдебиеттер тiлiнiң басты ерекшелiгi олардың құрамында автордың субъективтiк көзқарасы, қатынасы көрiнбейдi. Соған орай кеңсе қағаздарының тiлiнде, сондай-ақ ғылыми әдебиеттер тiлiнде кiшiрейткiш мәндi аффикстер көп қолданылмайды. Бұл жерде әсiресе қолданылмайтындар – сын есiмнiң кiшiрейткiш мәндi жұрнақтары: -лау, -леу, -дау, -деу, -тау, -теу, -ғыл, -ғылтым, -ғыш, -iлдiр. 
Зат есiмге қосылып, кiшiрейткiш мәнде үстеме экспрессивтiк мәнер туғызатын аффикстер де мұндай стильдiк салаларда жиi кездесе қоймайды. Олар мына тәрiздiлер: -тай, -ке, -ш, -жан, -сымақ, -ша, -ше, -шақ, -шек, -шық, -шiк, -қан. 
Зат есiмдiк және сын есiмдiк түбiрден зат есiм тудыратын -лық, -лiк жұрнағы. 
-лық аффиксi арқылы нақтылы зат атауы да жасалады. Мысалы: егiндiк, белдiк, ауыздық. 
-шылық, -шiлiк аффиксi арқылы жасалған сөздер көбiне кәсiптiң шаруашылық түрлерiнiң немесе әлде бiр абстракт күй қалыптың атауы болып отырады. Мысалы: мақташылық, диқаншылық, оқытушылық, ойлаушылық т.б.
-шылдық, -шiлдiк  аффиксi арқылы жасалатын төрешiлдiк, кеңсешiлдiк, қантшылдық  тәрiздi сөздер көбiнесе саяси әдебиеттер тiлiнде қолданылады. 
Әдетте етiстiк сөздерден есiм жасайтын  –ма, -ме, қосымшалары да әр түрлi документтер атауларын, сондай-ақ жiктелген зат атауларын жасаудың өнiмдi тәсiлi. Кеңсе қағаздарында  қалыптасып кеткен анықтама, жолдама, мiнездеме, сипаттама, хабарлама, ескертпе сiлтеме жарнама т.б. атауларды немесе  тұнба, қоспа, шығарма, тұндырма тәрiздi ғылымның әр түрлiлi салаларына қатысты сөздер осы аффикс арқылы жасалып қалыптасты. 
Сөйлеу тiлiне тән ерекшелiктiң бiрi - бағыныңқы сөйлемнiң баяндауышы құрамында келген  соң  шылауының қысқартылып, жалғау дәрежесiнде айтылуы. Сөйлеушi мен мектепке барған соң… тәрiздi бағыныңқы сөйлем баяндауышының құрамындағы негiзгi сөз бен шылау сөздi нақтап бөлiп жатпай, шылауды жалғауға айналдырылып, мен мектепке барғасын  түрiнде айтылуы мүмкiн. Ауызекi сөйлеу тiлiн ерекшелейтiн кейбiр морфологиялық белгiлер осындай. Жазба тiлдiң кейбiр морфологиялық ерекшелiктерi төмендегiдей:
-мақ тұлғалы етiстiктердiң жiктелiп те, басқа бiр көмекшi сөзбен тiркесiп келiп те мақсатты келершақ мәнiнде жұмсалуы… бармақпын, бармақ едiм тәрiздi баяндауыштық қызметте жұмсалатын морфологиялық тұлғалар көбiне-көп жазба тiлге тән. Ауызекi сөйлеу тiлi мұндай ыңғайда көбiнесе… барамын деп едiм… тәрiздi тұлғаларды айтуға бейiм. 
-и  жұрнақтары сын есiмдердiң жиi қолданылуы: мәдени, әдеби, ғылыми т.б.  Ауызекi сөйлеуде осы тұлғалы сын есiмдер жазба тiлдiң әсерiмен орнықса керек. 
-с, -ыс, -iс  тұлғалы қимыл есiмдер жазба тiлде түбiр күйiнде де, септелiп, әлде басқа бiр көмекшi сөздермен тiркесiп келiп те сан қилы мағына туғыза алады әрi жиi қолданылады. Ауызекi сөйлеу тiлiнде ондай мағыналарда көбiнесе  -ған  тұлғалы есiмшелер жұмсалады. Жазба тiлде, мысалы, iс-қимылдың күй-қалыпқа байланысты мезгiл-уақыты жатыс жалғауы  -с  қимыл есiмi не оның көмекшi есiммен тiркесi арқылы берiлсе, ауызекi сөйлеу тiлiнде  -ған  есiмшелерiнiң жатыс тұлғасы жұмсалады. Сонымен қатар, жазба тiлде керек, тиiс, мәлiм, қажет  тәрiздi модаль сөздер, сондай-ақ болуы мүмкiн, болуға мiндеттi, бармақ керек, баруға тиiс тәрiзде модальдық конструкциялар жиi кездеседi.

Экспрессивтi - эмоционалдық  лексика  жасайтын
кейбiр  морфологиялық  тұлғалар

 Кейбiр жекеленген морфологиялық тұлғалар өз мәнiне орай белгiлi бiр сөз қолданыс ыңғайында қалыптасады да, белгiлi бiр сөйлеу стилiне сiңiсiп кетедi. Ондай морфологиялық тұлғалар көп емес. 
Қазақ әдеби тiлiнде ерте кезде қалыптасып кеткен сөйлеу стильiнiң бiрi – шенеу, мысқыл. Тiлдiк фактiлерге қарағанда мұндай экспрессия көбiнесе жеке сөздер мен синтаксис шумақтар арқылы берiледi. Дегенмен, ондай сөз саптауда аса жиi қолданылып, қалыптасқан кейбiр морфологиялық тұлғалар да бар. Солардың бiрi мыналар: 
-сымақ есiмдер құрамында қолданылады. Кемсiну, жақтырмау, кекету мәнерiн туғызады. Мысалы: адамсымақ, арсымақ, мырзасымақ, сұлусымақ т.б. 
-сып  аффиксi арқылы жасалған етiстiктер де кекету, кемсiту мағынасында қолданылады. -сып көсемше, яғни тиянақсыз тұлға, бұл тұлға өзiнен кейiн сөз айтылуын қажет етедi. Ал  -сымақ  тиянақты тұлға, сондықтан соңынан сөз еруiн қажет етпейдi. Дегенмен, бұл екi аффикстiң арасында кейбiр тұлғалық айырмашылық та бар. Ол айырмашылық мынада: -сымақ  аффиксiмен айтыла алатын түбiрлерiнiң барлығына бiрдей  -сып  аффиксiн қосып қолдануға болмайды. Айталық, адам, кiсi, үлкен, кiшi тәрiздi сөздерге екеуiн де қосып, адамсып, адамсымақ т.б. деп қолдануға болады. 
Етiстiктердiң құрамында келiп бейнелi (образды) мен туғызатын бiрсыпыра аффикстер де осы топқа жатады: 
	-ти:  бұлти, бати, қылти т.б.
	-би, -ми, -пи:  iлми, қылми, арби, сымпи, үрпи, бажби т.б.
	-ырай, -iрей:  тiкiрей, бүкiрей, бақырай, шақырай, аңырай т.б
	-ши, -жи:  бақши, ақши, мықши, кегжи т.б. 
	-си:  ақси, тырси, бырси, сықси, борси т.б.
	-қи, -ки:  өңки, дөңки, миқи, сықи, тыңқи т.б.
	-ыс, -iс:  қырыс, тырыс, бүрiс т.б.      

Бiрсыпыра күрделi етiстiктер iс-қимылдың, әрекеттiң шапшаң, орындалғанын бiлдiредi. Мұндай күрделi етiстiктердiң бiрiншi (негiзгi) сыңары көсемшенiң  -а (-е) тұлғасы болады да, екiншi сыңар қызметiнде  қой, кет, кел  көмекшi етiстiктер жұмсалады.


             қойды                           қойды                         кеттi
            көре    кеттi                       тани   кеттi             отыра  қойды
             қолды                           қалды                             қалды

Келтiрiлген сөз қатарлары iстiң шапшаңдығын, оқыстығын бiлдiруде бiр-бiрiне синонимдiк мәнде айтылады. Дегенмен, бұл сөз қатарларының өздерiне тән қолданылу аясы да бар. Күрделi етiстiктер мағыналық мәнерiне, контекстiң характарiне лайық таңдалынып алынады. Мысалы: Тек қисайта киген пилотка ғана қызыл шырайлы  жас өңiне ойнақы еркелiк берiп жараса қалыпты (Т.Ахтанов). Бұл мысалдағы жараса қалыпты күрделi етiстiгiн мағынасы ұқсас басқа бiр сөзбен ауыстыруға көнбейдi. 
-а, -е, -й  көсемшесi мен көр көмекшi етiстiгiнен құралған күрделi етiстiктер iстiң iстелуi жайындағы өтiнудi, сұрауды, жалынуды бiлдiредi. Мысалы: Жақыныңды жауға тастай көрме! Досыңның бiр қателiгiн кешiре көр!  Күрделi етiстiктердiң бұл түрiне осы мағынада -шы, (-шi) аффикстi жалаң түбiр етiстiктер синоним болады. Жоғарғы сөйлемдердi былайша қайта құруға болар едi: Жақыныңды жауға тастамашы! Досыңның бiр қателiгiн кешiршi!  Бұл екi тұлғаның арасындағы айырмашылық - күрделi етiстiк экспрессивтi мәндi көтерiңкi әуенмен барынша айқын жеткiзсе, -шы, -шi  тұлғалы жалаң түбiр етiстiктерде бәсең. Iс-әрекеттiң созылыңқылығы, жалғаса түсуi  -а, -е, -й  көсемшелерiне  түс, бер  көмекшi етiстiктерi тiкесу арқылы жасалған күрделi етiстiктермен бiрлеседi. 
Күрделi етiстiктердiң ендi бiр тобы әдейi жасалған iстi, әркеттi бiлдiредi. Мұндай күрделi етiстiктер  -қан, -ған  есiмшелерiне  бол  көмекшi етiстiгiнiң тiркесуi арқылы жасалады. Мысалы: ­айша ұйықтап жатқан болып, шешесi мен Қожаштың әңгiмесiн түгел естiдi (С.Көбеев). Мұнда күрделi етiстiктерге  -сып тұлғалы есiмшелер синоним болады. Мысалы, жоғарғы сөйлемдi былайша қайта құруға болар едi: ­айша ұйықтап жатқансып, шешесi мен Қожаштың әңгiмесiн түгел естiдi.


Есiмдiктердiң қолданылуы

Есiмдiктердiң қолданылу аясы кең. Бұл ерекшелiк ең алдымен олардың лексика-грамматикалық табиғатына байланысты. Өйткенi олар басқа сөздердiң, әсiресе зат пен оның сынын бiлдiретiн сөздердiң орнына айтылып, солардың «орынбасарлары» есебiнде жұсалады. Сондықтан есiмдiктер жеке айтылғанда нақты мағына бере алмайды. Есiмдiктер өзi қолданылып отырған текстен бөлiп алып, жеке қарастырсақ, затты, не оның сынын, немесе сөйлеушiнi бiлдiретiнiн айыру қиын. Олардың нақты мағынасы контекстi тұтас алып салыстырғанда ғана айқын көрiнедi. Ал контекстегi есiмдiктердiң мәнi бiр ғана сөйлем құрамындағы сөздердiң өз ара қатынасынан айқындалса, кейде екi, не үш сөйлем жiгiнен, кейде тұтас абзац бойынан бiр-ақ айқындалады. 
Есiмдiктiң мәнi бiр ғана сөйлемнiң шегiнде, соның құрамындағы сөздердiң логикалық және грамматикалық қатынасынан айқындалып, мән-мағынасы дәл түсiнiледi.
Сөйтiп, есiмдiктердiң мән-мағынасы көбiне тек контекст iшiнде айқындалады. Олардың контекспен мағыналық байланысы да әр қилы болып отырады. 
Демек сөйлеуде, әсiресе жазба жұмыстарда, сөйлем iшiнде қолданылып отырған есiмдiк сөздердiң мәнiн, оның өзiне бұрын не соң айтылатын қандай сөздермен тiкелей мағыналық байланыста екенiн анықтау керек болады. Онысыз сөйлем мәнiне нұқсан келуi мүмкiн. 
Есiмдiктердiң iшiнде қолданылуы, мән-мағынаның кеңдiгi жағынан айрықша бөлектенетiндерi – жiктеу есiмдiктерi. Жiктеу есiмдiктерi мағыналық жағынан жалпы болумен қатар, кейде даралық мәндi де бiлдiре алады, ал кейде бiрөңкей, бiрыңғай заттар мен құбылыстардың жиынтығы, солардың шоғырланған, қорытындыланған бiр тұтас мәнi есебiнде де ұғынылады. Екiншi бiр ерекшелiгi – жiктеу есiмдiктерi көбiнесе тура, номинальды мәнiнен басқа, автордың, сөйлеушiнiң айтып, хабарлап отырған iс-құбылысқа субъективтiк қатынасын көрсетедi. 
Бiрiншi жақты бiлдiретiн  мен  есiмдiгiн қолданудағы кейбiр ерекшелiктер төмендегiдей. 
Қатар, iргелес айтылған сөйлемдер құрамында  мен  есiмдiгiнiң қайталануы екi түрлi мәнерде ұғынылуы мүмкiн. Бiрiншiден, автор қайталау арқылы сол сөзге логикалық екпiн бередi. 
Мысалы:	 Мен сендердi басқадан бұрын көрем, 
		Мен қолымды сендерге бұрын берем.
		Сендермен тек алысар жау табылса,
		Мен бәрiңнен қолында бұрын өлем
					  		(С.Мұқанов)
Екiншiден, сөйлеушiнiң, өзi жайлы әдеттен тыс сыпайылық сақтамауын байқатытын тәсiл есебiнде де қолданылады. Б.Майлиннiң «Бiр адам» әңгiмесiнде мынадай жолдар бар. 
- Мен – мырза. Менде мал көп… Әкем шал, өледi. Малдың бәрi менiкi… 
- Сен мырзасың… Какой черт сен мырза… Вот, мен мырза болсам… Солай ма, Иван? … Мен мырза болсам, б¯кiл қарашұнақты бiр уысқасыйдырар едiм… Солай ма, Иван?... Мен Ивандiкiне қонаққа барар едiм… Иван! Мен қонаққа барсам, сен қалаш бересiң? … Мен са¬ан арақ берем… 
Егер автор әр сөйлем сайын мен есiмдiгiн қайталап қолданбаса, мұнда экспрессия да тумас едi. Алайда мен  есiмдiгiнiң түсiрiлмей немесе түсiрiлiп айтылуы барлық уақытта осындай экспрессиялық мәнмен ұштасып келе бермейдi. Каңес қағаздарында уақиға бiрiншi жақтың атынан баяндалса, сол бiрiншi жақтың, атап айтқанда, кiм екендiгiн қалайда жазу қажет болады. Қол хаттарда, протоколдарда, сенiм қағаздарда т.б. «Мен, Дүйсенбаев Сейсенбаев, осы сенiм қағазды Сабалақов Жартыбайға…» деп, мен есiгiн әдейi түсiрмей жазып отырады. Мұның өзi – iс қағаздарының стандарттылығынан, қалыптасқан жазу стилiнен туатын заңдылық. Дегенмен, сөз ыңғайына, сөйлеушiнiң арнайы мақсатына қарай кейде көптiк жалғауын қабылдайды. 
Сен есiмдiгi өзiнiң тура мәнiнен басқа сөйлеушiнiң тыңдаушыға жаққа қатынасын да бiлдiредi. Жасы үлкен және бейтаныс кiсiге сiз деудiң орнына сен деп сөйлеу сөз иесiнiң олақтығын, немесе әдейi дөрекi қатынасын көрсетедi. Сен есiмдiгi кейде адам арасындағы сырластық қатынастың көрiнiсi есебiнде де қолданылады. 
		Жадырап жаз келегенде, сенi ойлаймын,
		Құс шулап келсе бiзге, сенi ойлаймын.
		Қайтқанда құстар күзде, сенi ойлаймын,
		Ақ ұлпа жамылғанда таудың гүлi,
		Өзгенi ойлар дәрмен жоқ, сенi ойлаймын
						        	(Р.Гамзатов).
                          
Тексеру сұрақтары:
1.Морфологиялық құрылыстың негiзгi қандай стильдiк белгiлерi бар?
2. Морфологиялық тұлғаларда көптiк және септiк жалғаулыраның қолданылу заңдылығы қай тәрiзде берiлген?
3. Қазақ әдеби тiлiнде ерте кезден қалыптасып кеткен сөйлеу стилi не едi?
4. Экспрессивтi мән қандай тұлғалар арқылы берiледi? 
Тiрек ұғымдар:
Морфология - гректiң morphe - форма, тұлға және logos - сөз,iлiм деген сөздерден құралған.
		
Етiстiк  тұлғаларының  қолданылуы

Айтылып, хабарлап отырған iс-әркеттiң иесi етiстiктiң жақтық қосымшалары арқылы көрiнетiнi мәлiм. Кейде текстiң, сөздiң ерекшелiгiне, алдына қояр мақсатына лайық бiрiншi жақтың орнына екiншi жақтық, әлде III жақтық қосымша  қолданылуы мүмкiн. Грамматикалық тұрғыдан мұндай қолданыстың ешбiр өзгешелiгi болмағанмен, мағыналық жағынан, сөз стилi тұрғысынан аса бiр ден қоярлық құбылыс. 
Әдетте сөйлеушiнi бiрiншi жақтық қосымша арқылы танимыз. Екi мына бiр үзiндiге көңiл аударайық. Кейде сенгiсi келмейдi. «Өзiм де қызбамын ғой. Ашу үстiнде аңғармай терiс ұққан шығармын. Қызғаншақ көңiл асыра ойлаған шығар», - дейдi. Бiрақ Раушанның шырылдап Уәлиге ара түскенiн ойлап, «жоқ, жығылғаныңды бiл, өзiңдi өтiрiк жұбатпа», дейдi  (Т.Атаханов). 
Үзiндiде кейiпкер бiрде бiрiншi жақта сөйлесе («Өзiм де қызбамын ғой. Ашу үстiнде аңғармай терiс ұққан шығармын»), бiрде сөз өзiне арналған кезде, екiншi жақтың атынан айтады. «Жоқ, жығылғаныңды бiл, өзiңдi өтiрiк жұбатпа».) Сөйтiп, бұл жерде бiрiншi жақтық қосымша мен екiншi жақтық қосымша бiр ғана мәнде, бiр ғана кiсiнiң бiлдiру үшiн қолданылған. 
Кейде екiншi жақтың орнына бiрiншi жақтың көпше түрi қолданылатыны да болады. Мұндай қолдану сөйлеушi жақтың тыңдайшы жаққа айрықша қатынасын танытады. Мысалы, ауырып жатқан кiсiге халiн сұрауға келген жақын кiсi: «Қалай жақсарып келемiз бе, көңiл күйiмiз қалай? – деп, бiрiншi жақта сөйлейдi. Бұл айрықша интимдi экспрессиялық мән туғызады. Немесе класта отырған оқушыларға қарап мұғалiм тақтаға жазып, жаттығыңыздар деудiң орнына тақтаға жазып жаттығайық, тыныш отырыңдар деудiң орнына тыныш отырайық деп сөйлейдi. Бұлай сөйлеу оқытушы мен оқушының арасындағы қатынасты айрықша бiр көрiнiсi iспеттi болады. 
  Етiстiктiң  шақтық  тұлғалары. Әдетте шақтық тұлғалардың жұмсалу тәсiлiне қарай сөйлем мағынасы әр түрлi ұғынылады. Сол себептен да шақтық тұлғаларды дұрыс қолдану сөз сындарлығының басты бiр белгiсi болып отырады. Нақ осы шақ және ауыспалы осы шақ деп аталатын тұлғалар мән-мәнерi тұрғысынан да бiр-бiрiнен ерекше. Нақ осы шақ сөйлеушi сөйлеп оған сәттегi iс-әрекеттi, қимылды бiлдiредi. Сөйлеп тұрған сәттегi iс-әркет  отыр, тұр, жатыр, жүр етiстiктерi арқылы берiледi. Егер сөйлеушi ендi ғана басталып отырған не ендi анық басталатын iс-әркет жайында хабарлағысы келсе, жоғарғы тұлғаның орнына -а, -е, -й  тұлғалы көсемшелердiң жiктелген түрiн, ауыспалы осы шақ тұлғасын қолданады. 
Үнемi болып отыратын iс-әрекеттi бiлдiру мәнiнде -атын,  -етiн  тұлғалы есiмшелер де жұмсалады. Өткен уақытта болып, тоқталып қалған iс-әрекет  -ған  есiмшелерiнiң жiктелуi тұлғасын немесе осы есiмшелердiң  едi  көмекшi етiстiгiмен тiркесi арқылы және  -п  көсемшелерiмен  едi  көмекшi етiстiгiнiң тiркесi арқылы берiледi. Бұл арада мына жайды ескеру қажет. Бұл тұлғалар бiлдiретiн iс-әркеттер дағдыда өне бойы болып тұр¬ан емес, бiр кезде болып, тоқталған, бiткен iстi еске түсiру, солай болғандығын басқа бiр жағдаймен байланысты тағы да қайталап отырғандығын бiлдiру есебiнде ұғынылады. 
Егер  -мақ  тұлғасын  -шы  (-шi)  аффиксiмен қосалап қолданса, ондай тұлға мақсаттан гөрi мiндеттiлiк мәнге көбiрек ойысады. Уақыт мерзiмi әзiр белгiсiз болса да, болашақта қалайда болуға, бiтуге тиiстi iстi бiлдiрiп, соған мезгейдi. Ол инженер болмақшы, мен кiтап жабақшымын деп айтуға iстiң болашақта болуымен қатар мiндеттеушiлiк те бар. 
Логикалық жағынан мақсатты келер шақ тұлғасына бiр табан жақын тұлға - қалау рай. Қалау рай мен мақсатты келер шақ арасындағы негiзгi айырмашылық - мезгiлдiк мән. -мақ тұлғасында мезгiлi мән басым да, барғым келедi  тұлғасында солай болса дейтiн тiлек мәнi басым. 
Қазiргi әдеби тiлiмiзде қалау, тiлек мәнiнде жиi қолданылатын тұлға  -ғы  (-гi, -қы, -кi)  етiстiктерi мен кел көмекшi етiстiгiнiң тiркесi. Бұл тұлға өзiнiң алдында тұрған есiм сөздiң әр уақытта iлiк септiк жалғаулы болып отыруын қажет етедi. 
Тексеру сұрақтары:
1. Есiмдiктердiң қолданылу аясы қандай? 
2. Есiмдiктердiң iшiнде қолданылуы, мағынасы жағынан айрықша
   бөлектенетiн есiмдiктiң түрi қайсы?
3. Етiстiк  тұлғаларының қолданылуын түсiндiр
4. Етiстiктiң қандай шақтары бар?




Синтаксис
Синтаксистiң стилистикалық қызметi

Синтаксис - сөз тiркесiнiң, сөйлемнiң құрылысын зерттейтiн грамматиканың бiр бөлiмi. Бұл бөлiмде сөздердiң тiркесу қабiлеттiлiгi, байланысы, сөз тiркестерi мен сөйлемдердiң түр-түрi, құрамы қарастырылады. Сонымен қоса тiлдiң синтаксистiк ережелерi мен синтаксистiк заңдылықтарын айқындау мақсаты көзделедi, тiлдiң синтаксистiк тұлғалары мен олардың мағыналық ерекшелiктерi де сөз болады. 
Тiлде мағынасыз, мағына бiлдiруге қатыспайтын нәрсе жоқ. Әсiресе синтаксистiк категория мен синтаксистiк тұлғалар – адам ойын жинақты, тиянақты түрде бiлдiрудiң ұйымдастырушы бөлшектер де, сөйлем – ойды бiлдiрудiң негiзгi формасы болып есептеледi. Сондықтан синтаксистi оқыған кiсi оның мағыналық жақтарына мән беруi тиiс, ал тiл ғылымында синтаксистiк жеке мәселелерi өздерiне тән мағыналарымен бiрлiкте қарастырылуға тиiс. 
Стилистика сөздер қалай тiркеседi, сөйлемдер қалай құралады, олардың тiлдегi қалыптасқан жүйелерi қалай болады, дегендерге жауап iздемейдi және олардың әрқайсысы қандай мағынада айтылады? деп те жатпайды, - кiснiң мақсатты ойын қалайша дұрыс айтуға болады? Ол, мiне, осы сұраққа жауап iздеу мақсатымен синтаксис мәселелерiн қарастырады. Сонда стилистика синтаксистiк тұлғалардың жұмсалу аясын, мағыналық құрылыстарын, кiсiге етер әсерiн, экспрессивтiк мағыналарын тiл жұмсау шеберлiгi тұрғысынан қарастырады. Тiлдiң ой өрнегiн салу қасиетiн ұлы Абай сондықтан да былай суреттейдi.
Өткiрдiң жүзi,
Кестенiң iзi,
Өрнегiн сендей сала алмас.
Бiлгенге маржан,
Бiлмеске арзан, 
Надандар бәhра ала алмас…
Толғауы тоқсан, қызыл тiл, 
Сөйлеймiн десең өзiн бiл!
Стилистика ғылымы, соның бiр саласы синтаксистiк стилистика, осындай «толғауы тоқсан» тiлдiң ой өрнегiн дұрыс салу мүмкiншiлiгiн қарастырады, сөз маржанын тани бiлудi, сөйлемдi дұрыс құрай бiлудi үйретедi. Бiздiң басқаға хабарлайтын ойымыз жеке сөйлемдермен шектелмей, ұласа айтылған көптеген сөйлемдер қатарымен тиянақталып тұрады. Сондықтан сөйлем тiзбектерi бiр-бiрiмен өзара дұрыс байланыста болуға тиiс. Бұл – стилистика ғылымының басты талабының бiрi. Әдеби тiлдiң қай стилiнде болмасын, - оның бәрiне тән нәрсе – ой айқындылығы, ол үшiн сөйлем дұрыс құралу керек. Осы талап тұрғысынан әдеби тiлдiң сөйлемдерi әбден қиюластырылып, сөздерi рет-ретiмен орналастырылып синтаксистiк басқа да тәсiлдер белгiлi қалыпқа түсiрiп жазылады.   
Ойы анық, қаламның ебi бар адамның сөзiнен сөз туып, сөйлемiне сөйлем үлесiп, ондағы сөздер қатары дұрыс тiзiлiп, олар әрi мағыналық, әрi синтаксистiк байланыста айтылады. Бұл – жазу, сөйлеу өнерiнiң басты шарты. Сол өнерге баулитын да – стилистика ғылымы. Сонымен қатар стилистика ғылымының ерекше көңiл бөлетiн мәселесiнiң бiрi – синтаксистiк синонимдердiң қолданылуы. 
Синтаксистiк құрылыс және стильдер жүйесi. Мақсатты ойды дәлме-дәл айтуға жарамды тiлдiк тәсiлдер жүйесi стильдер тобын құрайды. Әдеби тiлдiң ондай жүйелiк қасиетi оның қоғамдық қызметi арту нәтижесiнде, халық тiлiнiң байлықтарын сұрыптап, талғап пайдалану нәтижесiнде қалыптасады. Әдеби тiл қарым-қатынас қызмет бабына лайық түрлi стильдердiң дамуына ұйытқы болса, керiсiнше, стильдер салаларының жетiлiп кемелдене түсуi әдеби тiлдiң дамуына зор үлес қосады. Өйткенi әр алуан әдебиет, мысалы, көркем әдебиет, ғылыми еңбектер әдебиетi, публицистика өсiп-өркендеген сайын әрбiр стильге тән тiл байлықтары сол топқа ойысады да, олар әдеби тiлдiң байлығына айналады. Тiлдiк тәсiлдердiң жеке стильдерге тиiмдiлiк орайында саралану барысында әрбiр стиль тiлде бұрын бардың негiзiнде және өзге тiлдiң игiлiктi ықпалы мен кемелденедi, әдеби тiл жаңа сөз, жаңа орамдар тудырады. Грамматикалық тұлғалар мен синтаксистiк құрылыстардың тiлдегi бұрынғы қызметтерiн жандандырып, молайтып, оларға ерекше мағына үстейдi. 
Тiл байлықтарының жеке стильде бейiмделе саралану дәрежесi әрбiр стильдiң қоғамдық қызметiмен, сол құрамды жұмсалу тарихымен байланысты. Жазба әдебиет стильдерiнде бәрiнен де сөздiк қордың жеке стильдерге тиiмдi болып оқшалануы айқын болады да, морфологиялық тұлғалардың, оларға қарағанда, стильдiк мүмкiншiлiгi солғын болады, ал синтаксистiк формалар мен синтаксистiк тәсiлдердiң соңғылардан гөрi стильдiк орайда жұмсалу мүмкiншiлiгi мол. Соның өзiнде тiлдiң синтаксистiк құрылысы, бiрiншiден, стильге ортақтық қасиетiнiң күштiлiгiнен оның бiр-бiр қазыққа арқандалған, басы байлы бөлшектерi аз болады, екiншiден, дамыған стильдер жүйелерiнiң қарым-қатынасын күшейген сайын, бiрiнен-бiрi нәр алып, ауыс-түйiс орайда дамиды. 
Жақсы стилистер, осылайша, ана тiлiнiң жалпы синтаксистiк нормалары мен басқа да мүмкiншiлiктерiн пайдалана отырып, сөз тiркестерiн, сөйлемдердi өздерiнше ерекше нақыш, әуен, екпiнмен айтуға лайықтап та құрастырады. Көркем сөз шеберлерi «ой толқыны, сезiм ырғағын, психологиялық тартыспен тайталасты, тың-тiлмен, өзiнше бiр ораммен орайлап айтқысы келедi», - дейдi. М.О.Әуезов. сол үшiн сөз зергерлерi тiлде жоқты емес, әдеби тiлде халық тiлiнде барды «қиыннан қиыстырған» «тың-тiлмен» ой өрнегiн құрастырады. Сондайдан әр сөз шеберiнiң өзiндiк стиль ерешелiктерi жасалады.  
Әдеби тiлдiң барлық стильдерiне қойылатын синтаксистiк стиль талаптары тұрғысынан қарағанда, сөз тiркестерi мен сөйлемдер құраудың нысанасы – ой айқындылығы екенiн жоғарыда айттық. Сол үшiн сөйлемдегi сөздер сынға тiзiлген маржандай таңдамалы, талғаулы, сөздердiң, сөйлемдердiң мағыналық және синтаксистiк байланыстары мүлтiксiз болуға тиiс. Синтаксистiк құрылыстың осындай сымбаттылық қасиетi ана тiлiнiң ғасырлар бойына қалыптасқан заңды жүйелерiне негiзделедi. 
Синтаксистiк категориялардың бiрi ол стильге, бiрi бұл стильге ойысады деуге болмайды. Солардың әрқайсысының iшiнара жеке түрлерiнiң, тәсiлдерiнiң белгiлi стиль аумағында көбiрек қызмет атқаруы мүмкiн. 
Әрбiр сөйлемнiң, тұтас сөйлеудiң мазмұнына, стильдiк қызметiне лайық айтылу сазы болады. Оларды өздерiне лайықты үнмен, тиiстi екпiнмен, өз әуенiмен дұрыс оқып, дұрыс айтқанда текст пен оның жеке сөйлемдерiне жан бiткендей болады. Солар арқылы синтаксистiк орамдар мен синтаксистiк тұлғалардың әсiресе стильдiк қызметтер өз орнында дұрыс танылады. 
Синтаксистiк  синонимдер. Жақсы стлист болу - сөз зергерi болу деген сөз. Сөз зергерi мақсатты ойдың: тек түсiнiктi болуын ғана емес, көркем, әсерлi болуында көздейдi. Ол үшiн сөз орамын түрлендiрiп, нақыштап, барынша жатық етiп құруға тырысады. Мысалы, жазушы М.Әуезов «Абай жолы» романында алыс жолдан келе жатқан Әбiштi қарсы алып, алдынан шыққандар туралы былай дейдi:
Омырауларын тер басқан, демiгiп танауратқан сәйгулiктердi зорға тоқтатқан ауыл кiсiлерi күймеге соқтыға жаздап, дабырлап сәлем берiстi. Қуаныштың айғай-шуын, шат күлкiсiн Әбiштiң алдына ала шықты. Осы мысалдағы соңғы сөйлемдi сурет заргерi емес, жай қарапайым қазақ «Ауыл кiсiлерi Әбiштiң алдынан шықты, оны қуанып қарсы алды» дерме едi? Не десе де, сөз нақышын М.Әуезовтей келтiрiп айтпаған болар едi. Немесе:
		        Жанымның жарық жұлдызы, 
		       Жамандық күнде жарымсың,- дегендi Абай ғана айта бiлдi. 
Тiлде бар сөздердi, сөйлем құрылысын осылайша шеберлiк биiгiнде тұрып жұмсаушы ойшылдар санаулы-ақ болар. 
«Көңiл жүйрiк пе, көк дөнен жүйрiк пе?» дегендей, адам ойының ұшы-қиыры жоқ. Сондай-ақ, тiл байлығы да ұшан-теңiз. Сол теңiз дүниесiне сүңгiп, ой өрнегiне керектi тiлдiк материалдарды, грамматикалық тәсiлдердi дұрыс пайдалана бiлу үлкен шеберлiктi керек етедi. 
Iстiң мақсатын бiлдiру үшiн, егер: Мен Алматыға оқуға келдiм десек, осыны тағы қалай айтуға болады? деген сұрақ туады. 
Осы сөйлемнiң пысықтаушы «оқуға» дегеннiң синонимдерiн тауып, сол сөйлемдi былай өзгертiп айтуға болады: 
	1. Мен Алматыға оқу мақсатымен оқуға келдiм.
	2. Мен Алматыға оқу үшiн келдiм.
	3. Мен Алматыға оқығалы келдiм.
	4. Мен Алматыға оқиын деп келдiм.
	5. Мен Алматыға оқысам деп келдiм.
	6. Мен Алматыға оқиыншы деп келдiм.
	7. Мен Алматыда оқысам қайтер екен деп келдiм… 
Мұндайдың айтылу әуенiнде ерекше ырғақ болады, мәндес бiрыңғайлардың мағыналары бiрiне бiрi еселенiп үстелетiндей экспрессивтi мағына сезiледi. Сондықтан олар, бiрыңғайларды осылай құруға жас жазушылар көбiрек елiктейтiн болды. Бiрақ онда оғаштық та бар. «Ұтымды да ұтықты», «құда да құдағай», «түсiнiктiде ұғымды» т.б. Мұндайда пәлендей мән жоқ тек желпiну бар. Өйткенi олай қосақталатын екi сөз бiрiне-бiрi синоним болған мен, дербес мәнi болу керек. Бiр сөздi бұзып екi рет айтқаннан ондай мән шықпайды. 
Сөйтiп, стилистика мәндес синтаксистiк құрылыстардың тиiмдiлерiн пайдалана бiлудi де үйретедi екен, ондай синтаксистiк синоним қазақ тiлiнде мол. 
Әдетте жазуы жатық, тiлi бай стилисттер тiлде бардың бәрiн жай қарапайым қалпында түсiнбейдi, оның өте нәзiк мәнiн, өзгелерге еленбейтiн иненiң жасуындай қылаң еткен стилдiк қызметiн шеберлерше түсiнедi. 
Экспрессивтiктi бiлдiрудiң синтаксистiк тәсiлдерi. Ойды жай хабар ретiнде де, кiсiге әсер ететiндей мәнерлi түрде де айтуға болады. Мысалы, Ендi оны көрмеймiн дегендi күшейтiп: Ендiгәрi оны көрсем, көзiм шықсын! деуге болады. Немесе: Оның қылмысын жасырмаймын деген ойды күшейтiп: Оның қылмысын жасыра алмаймын деуге болады. 
Осындай, ойдың күшейтiлiп, мәнерлi түрде айтылуы сөйлемнiң экспрессивтiлiгi деймiз. 
 Экспрессивтiлiктi бiлдiрудiң синтаксистiк тәсiлдерi әр түрлi болады, олардың бастылары мыналар: 
Сөйлеу тiлiнде және жазғанды оқығанда, дауыс ырғағын құбылту арқылы сөйлемге экспрессивтiк мағына енгiзуге болады. 
Сол сияқты, Бiлмеймiн дейсiң бе, әй! Көрiнде өкiргiр! Ақ дегенi - алғыс, қара дегенi - қарғыс сөйлемдерiн өршелене көтерiңкi, мәнерлi дауыспен айтса, олардың экспрессивтi бояуы айқын сөйлемдер болып ұғынылады. 
Бiр ойды бiлдiретiн болымды сөйлемнiң орнына болымсыз сөйлемдi жұмсау арқылы оған экспрессивтi мағына қосуға болады. Мысалыға мына сөйлемдердi салыстырыңыздар: Мен шындықты айтамын – Мен шындықты айтпай тұра алмаймын. 
Мен университеттi бiтiремiн – Мен университеттi бiтiрмей қоймаймын. Әрбiр жұмысшы күнделiктi жоспарын орындайды - Әрбiр жұмысшы күнделiктi жоспарын орындамаса, көңiлi көншiмейдi. 
Баяндауыштың I жақтық жiктiк жалғауын -мен, -бен, -пен түрiнде жұмсау арқылы сөйлемнiң мағынасын экспрессивтi етуге болады. Ондай болымсыз сөйлемдер қайсарлық пен үзiлдi-кесiлдi айтылған ойды бiлдiредi, Мысалы: 
		Алдың келiп тұрмын деп, 
		Ар-намысымды қашырман!
		Бұлқа жетпей шарт сынба,
		Айта келген сөзiм бар,
		Не қылсам да жасырман!
						(Махамбет)
		Өлеңiм - оқ, ол алдымда 
		Мен де жаудан шегiнбен!
						(Жамбыл)

Тәуекелге келгенде, алдымда тау тұрса да, тайынбан!                                  
                                                               (Ғ.Мустафин)

Сөйлемнiң баяндауышын, кейде сөйлемнiң түрiн мәндес басқа сөздермен не басқа сөйлем түрiмен ауыстырып айту арқылы да оған экспрессивтi мағына үстеуге болады. 
Сөйлемнiң етiстiк баяндауышын қайталап екi рет айту да немесе есiм, етiстiк баяндауыштардың алды-артына олардың мағыналары күшейтетiн сөз қою да экспрессивтiктi бiлдiрудiң синтаксистiк амалы болады. 
Жоғарыда айтылғандардан, келтiрiлген мысалдардан экспрессивтiктi бiлдiрудiң синтаксистiк тәсiлдерi қалай болатынын байқауға болар. Экспрессивтiктiң басқа да туылып жатқан синтаксистiк тәсiлдерi бар. Олардың бiр қатары бұдан былайғы талдауларымызда айтылады. 
                
Тексеру сұрақтар:
1. Синтаксистiң зерттейтiн саласы не?
2. Стилистика сөздер қалай тiркеседi, сөйлемдер қалай
    құралады?
3. Синтаксистiк құрылыстың стильдiк қызметiн, стильдiк 
   бояуын бiлдiретiн амалдың түрi қайсы?
4. Синтаксистiк синонимдердiң мағыналарында стильдiк 
   айырмашылық бар ма?
5. Сөйлемнiң экспрессивтiлiгi дегенiмiз не?
6. Экспрекссивтiлiктi бiлдiрудiң синтаксистiк тәсiлдерi
   қандай?

Хабарлы, сұраулы, бұйрықты, лептi сөйлемдер

Кiсiнiң басқаға айтатын ойы әр уақытта мақсатты болады: кейде бiр iстiң, бiрдеңенiң жайын хабарлауды мақсат етсек, кейде басқадан бiрдеңенi сұрап бiлудi мақсат етемiз. Немесе бiреуге бiрдеңе iстеудi көздесек, кейде айтылған ойға айтушының көңiл күйiн бiлдiрудi көздеп сөйлеймiз. Сол мақсаттарға лайық сөйлемдер түрi, құрылысы, негiзiнде, төрт түрлi болатыны белгiлi: 
хабарлы,  сұраулы,  бұйрықты,  лептi
Сөйлемнiң осы түрлерi жұмсалуы мен мағыналық жақындығы не алшақтығы жағынан ерекше стильдiк қызмет атқарады.
Хабарлы сөйлем - адамның ойын, көрген-бiлгенiн басқаға айтудың формасы. Хабарлы сөйлем арқылы шындық өмiрдегi әр түрлi құбылыстардың жайын бар  (болған)  не болмаған қалпында баяндаймыз. Хабарлы сөйлемдердiң мазмұны әр алуан болатынын ескерiп, алдымен олардың  болымды  және болымсыз  түрлерiн стилистика талғамдары тұрғысынан екi бөлiп қараймыз. 
Болымды  сөйлем арқылы өмiр құбылыстары шындық байланыс күйiнде, бiр қалпында, оған сөйлеушiнiң субъективтi көзқарасы қоса баяндалады. Мысалы: Күн қызыл арай шатырынан жаңа ғана шыққан  (Ғ.Мустафин).  Ораз терезеден басын сұғып тұр екен  (З.Шашкин). 
Осындай  сөйлемде айтылған ойға айтушының субъективтi көзқарасын да бiлдiруiн сөйлемнiң модальдiгi деймiз.
Болымды сөйлемнiң модальды мағынасы көбiнесе баяндауыштар құрамын түрлендiру арқылы құбылып отырады. 
Қазақ тiлiнде болымды сөйлемдi күмәнды, болжалды етiп айтудың бiрнеше тәсiлдерi бар:
        Күмәнды                                             Болжалды

1. Жолаушылар жүрiп кетiптi.        1.Жолаушылар жүрiп кеткен      
                                                                  шығар.
2. Жолаушылар жүрiп кеткен          2. Жолаушылар жүрiп кеткен
   көрiнедi.                                                болар.
3. Жолаушылар жүрiп кетсе            3. Жолаушылар жүрiп кеткен
   керек.                                                    бiлем.
4. Жолаушылар жүрiп кеткен          4. Жолаушылар жүрiп кеткен
   сияқты.                                               болса керек.
5. Жолаушылар жүрiп кеткенге       5. Жолаушылар жүрiп кеткен
   ұқсайды.                                              ғой деймiн.

Болымсыз  сөйлем ұғым арасында байланыстың жоқтығын көрсетедi. Қазақ тiлiнде болымсыз сөйлем жасаудың бiрнеше амалы болатындықтан, оларды талғап жұмсай алудың стильдiк мәнi бар. Мысалы: Ол бүгiн келмедi – Ол бүгiн келген жоқ. Таудың қары әлi ерiмедi - таудың қары әлi ерiген жоқ. Аспан ашылмас – Аспан ашылатын емес - Аспанның ашылатын түрi жоқ. 
Кейде хабарлауға тиiстi ой тiкелей сұраулы сөйлем түрiнде баяндалады. Оны риторикалық (шешендiк) сұрақ деймiз. 
1. Қатал  бұйрықты: - Өшiр үнiңдi! (Ә.Сәсенбаев). Жоғал көзiме көрiнбей! (С.Ерубаев). - Көрсетпе көз жасыңды! (М.Әуезов). 
2. Солғын  бұйрық: - Қарындасым, ондай өтiрiктi айтушы болма!  (Ә.Әбiшев). - Кәне, жiгiттер, аттарыңды қамаңдар! (С.Мұқанов). 
3. Тiлек, өтiнiш мәндi  бұйрық: - Балам, жөнiңдi айтшы! (М.Әуезов). – Келшi, қалқам, менiң қасыма отыршы! Бiр ауыз ғана сөз айтайын, қатар отырып тыңдаңыздаршы! (Ә.Әбiшев).
4. Сес көрсету, қорқыту мәндi  бұйрық: - Кәнi тiл алмай көршi. - Кәне осы баланың бәйгесiн бермей көршi! (Ғ.Сланов). – Менсiз сол үйге барып көршi!
5. Өсиет, үндеу мәндi  бұйрық: - Темiрдi қызған кезде соқ. Жаманнан без, жақсыдан үлгi ал. Жолдастар, егiннен мол өнiм алатын болыңдар!
                   Сыр сандықты ашып қара,
		Ашып қара, сырласым!
		Сым перненi басып қара,
		Басып қара, жырласым!     (С.Сейфуллин).
			   
Сөйлем мүшелерi

Сөйлемдегi сөздер саны аз болса да, көп болса да сөз тiркесiнiң өз ара мағыналық синтаксистiк байланыста болу арқылы белгiлi мүшелiк қатынаста жұмсалады. Жоғары «сөзiм – шекер…» дегендердiң алдыңғылары бастауыш, соңғыларының баяндауыш болу себебi содан. 
Олай болса, сөйлемдi дұрыс құрау үшiн сөйлемдегi сөздердi дұрыс байланыстырып, тиiстi мүшелiк қарым-қатынаста жұмсай бiлу керек. Стильдiк қате жiбермеу үшiн, сөйлем құрағанда, сөздердiң байланысын, мүшелiк қатынасын анық, айқын етiп құру керек болады. 
Сөйлем құрауға негiз болатын бас мүшелер, әсiресе баяндауыш, ойды дұрыс құрастыруға арқау болады. Бас мүшелер болмаса, басқа мүшелердiң болуы да мүмкiн емес. Өйткенi анықтауыш, толықтауыштар, алдымен сол екi бас мүшенiң маңына топталады, қала бердi бiрiн-бiрi анықтап, толықтырып, сөйлемнiң құрамына ене алады. Рас, диалогты сөйлемде тұрлаусыз мүшелер не олардың бiрi-бiр сөйлем орнына жүруi мүмкiн. Мысалы: 
	- Я, кiм бар екен үйде? 
	- Сәбит Смирнов бар екен…
	- Е, ол не қылып отыр екен?
	- Әсемге үйленетiн түрi бар.
	- Әсемге ма? 
	- Я, Әсемге.
Әрбiр сөйлем мүшесi ойды дәл, керегiнде әсерлi, экспрессивтi түрде хабарлаудың басты шарты - сөйлем мүшелерiнiң қызметiн бiрден-бiр дұрыс табылып қолданған сөздерге жүктей бiлуде. Сонымен қатар ойды аз сөзбен сығымдап айту, көршiлес сөйлемдерде бiр сөздi қайталай бермеу талаптары қойылады. Ол үшiн сөйлемде басы артық сөз қолданбау керек, бiр сөздi қайталай бермей, бiрде оның синонимiн, бiрде оның орнын басатын есiмдiктi пайдаланып, кейде бiр сөздi екi-үш сөйлемге ортақ етiп айту керек болады. 
Бiр сөйлем мүшесiн мәндес не басқа сөздермен алмастыруға көркем әдебиет стилiнiң мүмкiндiгi мол. 
Сөйлемдi ықшамды етiп құрастыру үшiн қолданылатын амалдың бiрi – сын есiм, сан есiм, есiмшелердi бастауыш, толықтауыш, iлiк жалғауында анықтауыш қызметiнде жұмсау. Ондайда бұл есiмдер әдетте өздерi қатысты болаты заттардың орнына жұмсалып, әрi зат, әрi оның сапасын бiлдiредi. Мысалы, кiлең сұлулар бiрөңкей отыр десек, сұлулар - сұлу қыз-келiншектер дегендей мағынаны бiлдiредi. Қорққанға қос көрiнер десек, қорқканға - қорққан адамға деген екi сөздiң орнына жұмсалады. 
Осылардай сын, сан есiмдер мен есiмшелердiң субстантивтенiп бастауыш, толықтауыш, анықтауыш қызметiнде жұмсалуы - мақал мен мәтел синтаксисiнiң ерекшелiгi олар аз сөзбен көп мағына бiлдiрудi, сөйлем құрылысы барынша ықшам болуды керек етедi. Халық данышпандығының елегiнен өткен ол тұрақты тiркестердiң көбi сондай сығымдалған сөздерден құралады. Мұндай мысалдарды өлеңдi сөйлемдерден де көп табуға болады:
                  Бiлгенге маржан,
		Бiлмеске арзан,
		Надандар баhра ала алмас    (Абай).

Сөйлем мүшелерiнiң орын тәртiбi

Сөйлем құрылысын жiптiктей етiп айтудың бiр амалы - сөйлем мүшелерiн дұрыс орналастыру. Өз орнында тұрмаған сөз оқушыға оғаш көрiнiп тұрады немесе сөйлем мағынасы өзгерiлiп кетедi. Сөйлемдегi сөздердiң орын тәртiбiнiң қалай болуы жазушының, сөйлеушiнiң ықтиярындағы нәрсе емес. Ол жайында әрбiр тiлдiң өзiне тән iшкi заңы ережелерi болады. Сөйлем құрағанда, соларды ескерiп, әр сөздi орнына қойып айтуда үлкен мән бар. Дұрыс құралған сөйлемнiң түсiнiгi де дұрыс,кiсiге етер әсерi де өзгеше болады. Әдеби тiлде қалыптасқан сөйлем құрылысын бұзып, оның басын аяғына келтiрiп жазу, әрине, шеберлiкке жатпайды - дөрекiлiк. Кейбiреулер солай екенiн сезбей ме, әлде сөйлемнiң аяғын аспаннан келтiрiп айтуды қызық көре ме, әйтеуiр қалай болса, солай жаза бередi. 
Сөйлеу тiлiнде, ел аузында айтылғанының бәрi әдеби норма бола бермейдi. Онда сөйлем мүшелерi ауысып айтыла бередi. Ал әдебиетте тiлдiк биiк нысана болу керек қой. Сол нысанамыз әдеби норма болса, оны жөнi жоқ бұза бермесек керек. 
Сөйлем мүшелерiн қалай болса солай орналастыру жазушының өз еркiндегi нәрсе емес. Сөйлемнiң бастауышын қай жерге қойып айту кiсiнiң субъективтi көзқарасымен емес, тiлдiң белгiлi бiр нормасымен, заңдылығымен байланысты. Сондықтан сол заңды жете бiлмесе де, тiлдiң табиғатынан тыс, құлаққа жат естiлетiн үнiн сезетiн кiсiлер сөйлем мүшелерiн дұрыс орналыстырылады. 
1. Жайылма сөйлемдегi тұрлаусыз мүшелер баяндауышқа қатысты болса, бастауыш сөйлемнiң басында тұрады.
2. Сөйлемде бастауыштың да, баяндауыштың да маңында тұрлаусыз мүшелер болса, бастауыштың қалыпты орны сөйлемнiң ортасы болады. 
3. Тұрлаусыз мүше тек бастауыштың маңында болып баяндауышқа қатыспайтын болса онда бастауыш баяндауыштың дәл алдында тұрады. 

Қайталама сөздер мен бiрыңғай мүшелердiң
стильдiк  қызметi

Сөйлемдердiң стильдiк кескiнiн сөз еткенде, олардың құрамындағы мүшелердiң тек санына қарамаймыз, - сапасына қараймыз. Әдетте сөйлемдердiң сөздерi барынша сығымдалған, аз сөзбен көп мағына беретiндей болмай шұбалаңқы болса, не бiр сөздi бiр және iргелес сөйлемдерде қайта-қайта айтыла берсе, ондайды стильдiк қате, тiл жарлылығы деп бiлемiз. Жазушы Ғ.Мүсiрепов «Әдебиет тiлi жайында» деген бiр мақаласында мына бiр сөйлемдерде сондай басы артық орынсыз қайталауы бар екенiн сынға алған болатын: 
«Сонымен Сұлтанмахмұттың лирикасы поэма сияқты ұзақ болып, поэмасы лирикалық болып, лирикасы мен поэмасының арасы жақын жатады. Яғни, Сұлтанмахмұттың өлеңдерi әлеуметтiк лирика болып, сондықтан да көлемдi, ұзақ болып келсе, поэмалары сюжетсiз болып, бiрақ лирикалы болып, әлеуметтiк лирика болып келедi».
Бiрнеше сөйлемдi бiр сөйлем iшiне сыйыстыру амалы болса, екiншi жағынан, көп сөздердi бiр сөйлем iшiне тiзбектеу арқылы оның iргесiн кеңейтiп, жайылма ету амалы болады. Мұндайда бiрнеше бiрыңғай бастауыштың бiр баяндауышы, бiрнеше бiрыңғай баяндауыштың бiр бастаушы, бiр толықтауыштың бiрнеше анықтауышы т.б. болуы мүмкiн. Сөйтiп, бiрыңғай мүшелi сөйлемдердiң мағыналары кеңейiп, ой айқындала, саралана түседi. 
 Қаратпа,  қыстырма  сөздi  сөйлемдер. Сөйлем стилiн түрлендiруде қаратпа, қыстырма сөздердiң де қызметi ерекше. Олар сөйлемдегi басқа сөздермен синтаксистiк байланыста айтылмағанымен, мағыналық байланысқа жұмсалып, ойды тартымды, әсерлi, дәл түсiндiруге үлкен қызмет атқарады. 
Қаратпа сөз  әсiресе шешендiк сөзде, үндеуде, диалогты сөйлемде, кiм үшiн, кiмге қарап, неге арналғанын және сөйлеушiнiң iшкi сезiмiн аңғарту үшiн жұмсалады. Мысалы, Шырағым, сен ағаңның тiлiн ал – деген сөйлемдi кiм айтса да, жылы шыраймен айтылып отырғаны бiрден аңғарылады, оның орнына Сен, оңбаған, ағаңның тiлiн ал! – десек бiреудiң екiншi бiреуге жек көрiп айтқаны аңғарылады. Бұл ма¬ыналық, эмоциялық айырмашылықтың болуы, бiр жағынан, сөйлемнiң айтылу әуенiмен байланысты болса, екiншi жағынан, ең бастысы сөйлемде қолданылған қаратпа сөздердiң мағынасымен байланысты. 
Әдетте қаратпа сөздер адамды нысанаға алып айтылатын сөз болса, көркем әдебиетте сөйлемде ерекше эмоциялы әр енгiзу үшiн жансыз затты жанды, адам тәрiздi қаратпа етiп те жұмсайды. 

                 Сайра да зарла, қызыл тiл,
		Қара көңiлiм оянсын!     
                                          (Абай)
		Тыңда, дала, Жамбылды,
		Тыңда Қастек, Қаскелең,
		Сөйлесiп кәрi бауырың
				             (Жамбыл)
		Ей, Аққу, сәлемдешi жолыққанға…
		Еркiңдi қу қайғыға берме, көңiлiм.
		Күйленiп бұрынғыдай серме, көңiлiм.
					       (С.Сейфуллин)
		- Е, қызыл гүл, таң атарда шешек атып  сыланасың… 
		                                                                       (С.Ерубаев)
Қыстырма сөз – сөйлемге модальды мағына үстейдi. Модальдiлiк - айтылған ойға айтушының көзқарасын қоса бiлдiру. Әрбiр сөйлемге сондай модальдiлiк тән. Мысалы, сөйлеушi, жазушы бiрдеңенiң жайынан көзi жетiп не болжап, не күмәндәнiп сөйлем құрауы мүмкiн: Балжанай келдi. Балжанай келетiн шығар. Балжанай  келер ме екен?  сөйлемнiң осындай мағыналық айырмашылықтарын түрлендiре түсуi үшiн оның iшiне оқшау сөз қосып айтуға да болады. 
Қыстырма сөздердiң бiр қатары ойдың айтылу тәсiлiн, өзара қатынасын, тағы басқа мағыналарды бiлдiредi. Қысқа сөйлемдегi ойға, оның айтылу тәсiлiне айтушының көзқарасын да бiлдiру мақсатымен қыстырма сөздер сөйлем құрамына енiп отырады. 	Қыстырма сөздер осындай стильдiк қызмет атқаруда сөйлемге ерекше эмоциялы – экспрессивтi де мағына енгiзедi. Бұл жағынан әсiресе кiсiнiң көңiл күйiн, сезiмiн бiлдiретiн қыстырма сөздердiң орны ерекше. 
Толымды және толымсыз сөйлемдер
Айқын ойлы кiсiнiң әрбiр сөйлемi дұрыс құралып, ой-пiкiрi жетер жерiне жеткiле айтылады. Ол үшiн тiлде бар бiр алуан сөйлем түрлерiн дұрыс ойдың формасы ретiнде пайдаланады. Мысалы, жазушының кiтабына көз жiберсек, не баяндамашының сөзiне құлақ қойсақ, олардың сөзiнде сөйлемнiң әр түрi болатынын аңғарамыз. 
Стилистика үылымының талаптары бойынша - ойың анық, дәл айтылсын, бiрде-бiр шашау шыққан басы артық не жетiспей жатқан сөз, дұрыс құралмаған сөйлем болмасын деймiз. Сол талаптар негiзiнде бiршама аяқталған ойды толымды сөйлеммен де, толымсыз сөйлеммен де беруге болады, бiрақ соның екеуi де белгiлi стилдiк талапқа сәйкес құралуға тиiс. Әдетте ойды толық, дәл барынша түсiнiктi етiп айту үшiн құрастырған сөйлемдер толымды болсын деп үйретемiз. Әсiресе мектеп оқушыларына, студенттерге тiлден сабақ бергенде, сұрақтарға жауап қайырғанда, олардың құрастырған сөйлемдерi толық, ойы «семiз» болса екен деймiз. Екiншi жағынан, аз сөзбен көп мағына бiлдiрудi көздеймiз. Осы екi талап тұрғысынан сөйлемдердi толымды етiп те толымсыз етiп те құрай беруге болады. 
Толымды  сөйлемнiң сипаттамасы – белгiлi ойға керектi сөздердiң сөйлем iшiнде түп-түгел айтылатындығы. Ол үшiн сөздi санының көп болуы шарт емес. Мысалы, Раушан үнсiз отыр деген толымды сөйлем үш сөзден құрал¬ан. Раушан бiреуден жәрдем сұраудың жайын қарастырып отыр едi  (Б.Майлин)  дегенде толымды, сегiз сөзден құралған. Бұл екi сөйлемнiң екеуiндегi айтылған ойды көмескi етiп тұрған не әлi де дәлелденкiрей түсер сөз мынау дей алмаймыз. 
Толымсыз   болуы оның жұмсалу жағдайымен, мағынадағы басқа сөйлемдерге қатысымен байланысты. Мұндағы принцiп - қатар айтылған бiрнеше сөйлемнiң бiр сөзге ортақтасуы. Жайық бетiнде… Өз жүрегiнiң соғуымен өзi дiрiлдеп, «Қазақстан» деген кеме тұр. Келiп мiндiм де, ең жоғарғы үшiншi қабатына көтерiлдiм – дегендегi ортақ сөз – кеме (кемеге, кеменiң). 
Тексеру сұрақтар:
1. Хабарлы сөйлем дегенiмiз не және оларды стилистика 
   талғамдары тұрғысынан нешеге бөлiп қараймыз?
2. Риторикалық сұрақ дегенiмiз не?
3. Бұйрықты сөйлемдердiң интонациясы, баяндауыштарының 
   құрамы, сөйлемде орналасу тәртiбiне қарай нешеге бөлiнедi?
4. Бұйрықты сөйлемдер мағыналық жақтан неше топқа бөлiнедi?
5. Лептi сөйлем дегенiмiз не?
6. Сөйлем мүшелерi нешеге бөлiнедi?
7. Каратпа, қыстырма. толымды, толымсыз сөйлемдер дегенiмiз   
   не? 

Тiрек ұғымдар:
Сөйлемнiң модальдiгi -  сөйлемде айтылған айтушының субъективтi көзқарасын  бiлдiруi.
Анафора - қатар айтылған бiрнеше сөйлем, өлең шумағының бiрнеше жолы бiр сөзден басталуы.
Эпифора -  қатар айтылған сөйлемдердiң, өлең жолдарының аяқталауы бiрдей болуы.

Студенттердiң сабақтан тыс уақытта	  өзiнше стильдiк талдау жүргiзуге  көркем шығармадан алынған мәтіндер:
Берiлген мәтіндерге төмендегiдей талдау жүргiзiңiздер:

I. Тiлдi көрiктейтiн құралдардың түрлерiн табыңыздар.
II. Олардың қандай стильдiк мақсаттарда жұмсалғандығын   
    түсiндiрiңiздер.
III. Автордың жазу тәсiлiн, сөйлем құру ерекшелiктерiн 
    көрсетiңiздер. 
1 тапсырма
Сол кезде аса жақын болмаса да Омарларға үш-төрт атадан барып қосылатын Сарбас деген ауылда Жәуке деген кiсiнiң оқу соңында жүрген жиырма бiр жаста Ахмет есiмдi жақсы, зерек баласы бар. 
Жәуке өзi нашар кiсi болса да бар тапқан-таянғанын жалғыз баласы Ахметтiң оқуына салып, жасынан олай сүйреп, былай сүйреп жүрiп әйтеуiр молда атына iлiктiрiп едi. 
Бертiн келген кездерде Жәукеннiң ол бейнетi босқа кетпей Ахметтiң арқасында аузы асқа, ауы атқа тиiп, есiктегi басы төрге жеттi. 
Аса байып кете қоймаса да өзiне шақ, жақсы ғана дөңгелек ауқат та бiттi. 
Ахмет көп ұзамай оқуға түстi. Бертiн уақытта үлгiлi жерлердi аралап тәртiп дүние танығысы келсе де қартайған әкесiн қимай өзi жалғыз болған соң қайтерiн бiлмей, қарайлап жүрген жайы бар едi. (С.Т.)
2 тапсырма
Үлкен жарық бөлменiң есiгiнен төрiне шейiн қымбат қызыл гiлемдер жайылған. Қабырға атаулыда қала сәнiмен жиналған iшектер, кестелi жайнамаз, оюлап жазылған дұғалықтар. Төсек-орын, құс-жастық, жiбек шаршау, шiлтерлер де көп. Үйде тоспалы үлкен үстелдiң жанында жуан-жуан ақ жастықтарға шынтақтап Алшынбай мен Құнанбай отыр екен. Мыналар даурыға сәлем бергенде, үйде отырған екеуiнiң ерiндерi болымсыз ғана жыбыр-жыбыр етiсiп, саран сәлем алысты. 
Келгендер Құнанбай мен Алшынбайдың екi жағынан жарыла отырды. Сөйлеп отырған Алшынбай екен. Сөзiн үзiп мыналарға қарап, аз бөгелiп едi, Құнанбай: «Айта берiңiз!» деп ишарат еттi.  (М.Ә.)
3-тапсырма
Ақыл мен жан-ми өзiм, тән-менiкi, 
«Менi» мен менiкiнiң мағынасы-екi,
Мен өлмекке тағдыр жоқ әуел бастан.
«Менiкi» өлсе, өлсiн, оған бекi.
Адам ғапыл дүниенi дер менiкi,
Менiкi деп жүргенiн бәрi онiкi,
Тән қалып, мал да қалып, жан кеткенде
Сонда ойла, болады не сенiкi?   (А.Қ.)

Тебiнiп қап шаба жөнелдi… Жиреншеге көз жасын көрсетпегiсi келдi. Анау да шапты. Бiрақ - Абай жеткiзер емес. Ол - оқ бойы ұзап кетiп бара жатып, өзi-өзiне ерiк берiп, өксiп-өксiп жылап келе жатыр. Көп жылдан берi Абай жылаған емес едi. Тоқтай алмай егiлiп жылады. Ағындап ұшып келе жатқан бестiнiн екiшi жағында кәделi, бетегелi көк дала тасқын судай зулай жөнелiп, артқа қарай құйылдырып ағып кетiп жатыр. (М.Ә.)

4-тапсырма
Iш құса болған Алма оңаша үйде бой жазып, өзi iштей сөйлеп жүр.
- Қымбаттым да, қызығым да сен, жастық! Жастық деген не десе, жарқыраған нұр деушi ем. Нұр дегенiң не десе, екi шырақ көз деушi ем. Көзсiз өмiр не десе, тас қараңғы көр деушi ем. Бұл не ғажап!.. Көздер көңiл жарық па? Көз барда жөндi көрмеген, көз барда жөндi елемегенiм көңiлге мiне сайрап тұр… Бәрi қызық, бәрi сұлу, құштарлығым артып тұр. Иектей жүзiп бойламаппын. Ендi ғана бойладым. Көре жүрiп ойлаппын, ендi ғана ойладым. Бүгiн маған қымбатты не, қызығы не дегенде, жалғыз ғана тiршiлiк дер едiм. Түпсiз терең, шексiз үлкен, теңсiз сұлу, ей, өмiр! Менi тастап, жанын қиып кеткендерге ғажаппын… Мен өмiр сүрем. Қызық көрем. Қалай қиям! Жайнап, қамалап жiбермей тұр. Мiне жомарт,.. әне Жанат. Туған ел, өсiрген астана, байтақ отан, ұлы думан… бәрiнiң төбесiнде қалықтап ұшып барам. Бәрi маған күлiмдеп қол бұлғайды. Қайда барам? Жоқ, қайта оралам!..  (Ғ.Мұст) 
Жатар уақытта ғана Құнанбай қасынан қайтқан Майырды Ызғұтты шығарып салып қайтып едi. 
- Мырзаның дүниесiн кiм қызықтамаған, ең аяғы пiскен бас Майыр да жаңа бiр қарбытып асап кеттi! – дедi.
- Немене мал алды ма, ақша алды ма? – деп, Қарабас сұрастырып едi. 
- « Ұлықсың ғой, көрнектi боп жегiп жүр!» деп, анау Берiкқарадан келген үш қара атты бердi. Ақшалай бес жүз сомды тағы асатты! – дедi… 
Соңғы күндер Құнанбайдың бергенi жалғыз бұл Майыр емес. Тiлмаш та бiрталай алған.  (М.Ә.) 
5-тапсырма
Аппақ кең далада ауыл көсiле ұйықтап жатыр. Қай үйдiң жанынан өтсе, сол үйдiң тарихы есiне түседi. 
«Амангелдiге» келiсiмен бұл арман шыңына шықты. Шығысымен алмасы түсiп кеттi. 
Жомарттың бiр қолында бүгiн күл алма, бiр қолында гүл алма. Өмiр егер ащыны бермесе, тәттiнi бiлер ме едiк. Тәттiнi бермесе ащыны бiлер ме едiк. Бiрiне мақсаттанып, бiрiне мойымаған адам өмiрде hаман жеңiп шығады, - деген едi Жанат. (Ғ.Мұст)
Әсiресе, кешегi күнде қырық-елу қараны Алшынбай ауылы да Майбасар мен Қаратайдан айдатып жiберiп едi. Абайлар жата бергенде, түнделетiп олар қайтып келдi. Ертеңгi жүрiстi бөгей ме деген солардың кешiгуi едi. Ендi олар да жетiптi. 
Осыдан екi-үш күн iлгерi, Майбасар Алшынбай ауылына барардан бұрын Абайды тағы да қажап көрген… Бiрақ анада Абай өзiн күлкi қып, қатты тойтарып тастағандықтан, ендi туралы айтпай қиялап кеп: «Келiннен ұят болды-ау!» деп едi.      (М.Ә.)    
6-тапсырма
Ақ таяғын кеудесiне тiреп, қара далбайды баса киiп Әлекен тұр. Екi қолын қусырып, бергенiне шүкiр дегендей насыбайдын шырт-шырт түкiрiп, нарттай жанып Әлекенiн мырзасы тұр… 
- Сонымен болысты не қылыпты дедiң? – деп Әлкен кенесiн соза бердi. Жұмағұл насыбайын түкiрiп алып, бастаған әңгiмесiн аяқтау кiрiстi. 
- Әпербақан Сәрсембайдан кетiсiмен Омардың Сыздығы қалаға барып, ұлықтарға жолығыпты. Онда әлгi Қүрдегей дейтiн бар едi ғой. Ана жылғы болыс. Акрамдарды түрмеден шығаратын… сол осы күнi тәуiр орында қызмет қылатын көрiнедi. Омардың Сыздығы сен содия болып тұрған кезiнен таныс екен., сол iстерiн жөндеп берiптi…  (Б.М.)  

7-тапсырма
Ал ендi Қамардың толған жүрегi, толғаннан көңiлi олай да, былай да толқып келiп тоқталған уақытта өзiмен-өзi сөйлескен кiсiдей, мынаны айтушы едiм: «Ахметтi сүйемiн-ақ, сүйгенiм үшiн осынша күйемiн-ақ! Ал ендi шыдамадым… Қараландым… Күнi ертең ел-жұртым екеумiздi екi айырып жiбередi… Онда не болдым? Қосылуға қарар таппаған көңiлiмiз айрылуға неғып шыдатады?! Әке, ағаларым болса, менi оған бермек тұрсын, бұл жазғанын сезсе де, бұл күнiмiздi өзiмiзге көп қылады ғой», - деп, оңашада әлi келетiнi баяғы аяусыз көзден жасы едi.  (С.Т.) 
8-тапсырма
Берiлген текстертеден сөзге өң беру амал-тәсiлдерiнiң бiрi көркемдеудi (эпитет) тауып, оның түрлерiн ажыратыңыздар. 
	Бидай тұр өткiр мұртын тiкiрейтiп,
	Қонақ тұр шал жаурынын бүкiрейтiп. 
	Сыланған бойжеткендей күнбағыстар
	Кәмшәтын шекесiне шiкiрейтiп.
	Қозыдай қауын, қарбыз көгендегi – 
	Тай-тұяқ алмас-күмiс төбендегi.   (I.Ж.)

Салалы мұртын самалға сүйгiзiп, Сарыарқаның саумалы желiмен ұлы теңiз – егiз теңiзi тебiренiп жатты… Тiлсiз жаудың жалаңдаған қызыл жалын тiлдерi диқанның маңдай терiмен бiтiп өскен қалың елiнде қарайлап қойды… Жалақтаған жалынмен арпалысқа түстi… Қып-қызулы шоқты, қып-қызыл өрттi бiтiк өскен бидайға жiбермеу үшiн алапат апатпен жан сала айқасты… Күш атаулы өзiнен күштiге ғана бас имек… Тауды түлеткен, құба жонға гүл еккен, сайын далада сақи селолар салған қаhармандардың салтанатты сапы… Құлан жорытпаған құла дүз… (Ә.Т.) 
9-тапсырма
Тәттiмбет томағасы сыпырылған қырандай, киянды шола бастады. Қиялдың көзi алуан атырапты аралап, ес бiлгелi етене болған сонау Жосалы тауын, тау етегiндегi сазы мол, шалқыған Сарыжайлауға аялдай бердi. Сарыжайлау еске түскенде, Тәттiмбет «уh» «Па, шiркiн-ай!» деп сүйсiне күрсiндi. Оның тiршiлiк қызғынан армансыз кешкен жерi Сарыжайлау. Өмiр-бақи арылмас қайғы-қасiретке, iшқұсталыққа душар еткен де сол Сарыжайлау.  (Т.Ә.) 
10-тапсырма
			Мен Қыранмын iшiнде, 
			Ақша ханның қызы едiм,
			Атам менен анамның,
			Асыранды қызы едiм,
			Жылқыда шапқан боз едiм.
			Қытай менен Қырымнан,
			Тамам жақсы жиылса,
			Аузындағы сөзi едiм    (Е.Т.)
Ықыласқа iш тартушылар көп те, болысушылар аз екен. Аулына қайтып келе жатқанда жол бойы қорытқан ойы осыған сая бердi. Дәмдес - тұздасың, сыйластың көбiсi қаралау қағазды нығытып жiбердi. Егер өзi аңқау баласына зекiмегенде, жалғыз қобызшыны ортасынан құрбандыққа шығару кәдiк екен. Ошақ бұтында сөз бермейтiн талай дiлмар старшынның мөрiнен тайсақтады. Жалғыз мылтықтың үңiрейген аузынан қорыққан қырық кiсiдей, құты қашып, маңқадай мiңгiрлесiп калды.   (Т.Ә.) 
11-тапсырма
Ортадағы жанағы соңғы үн қатып, мұнын сөз қылған ақ шашты, жалпақ беттi егде кiсiнi таныды. Оның бетi жалпақ болғанымен шеке, төбе жағы қушиған кiшкене болатын. Қасында отырған қонқақ мұрын, қоңыр шашты көршiсi де шақша бастау. Сол жағында отырған бiр қайраткер қасқабастау болғанымен ол да кiшкене басты кiсi едi.  (М.Ә.) 
12-тапсырма
Ырғызбай жағынан шыққан қалың қолды көрiсiмен ауылдағы барлық жыйын аттарына қарай, асыға жүгiрiстi. Қолдарына сойыл, найзалары бар. Қарсылыққа бекiнген жыйын. 
Ендi бiр азғантай аяр болса, бұлар да тегiс атқа мiнiп алатын сияқты. Онда қарсылық, шаппа-шап келген соғысқа айналмақ. (М.Ә.)
Абайдың көңiлiне Тоқжанның шолпысы шылдыр-шылдыр етiп, ап-ашық естiлiп бара жатқан сияқты. Өз жүрегiнiң лүп-лүп соққан қатты толқын ырғағы.
Амалсыз ұзап кеттi. Аты жақсы Түйеөркеш, жан мекенiндей өзгеше ыстық Түйеөркеш, мынау сәуiрдiң әдемi ашық рахат сәскесiнде тым құрса, «қош» демей де үнсiз қалды. Жұмбақ мiнездi боп, сұлу мекен сұлу жан қалды. (М.Ә.)
13-тапсырма
		Сауықшыл есiл, елiм-ай,
		Сарыарқа сайран, жерiм-ай!
		Күмiстей таза суы бар,
		Айдын шалқар көлiм-ай!
		                                     (М.Ж.)
Үлкен қара үйдiң iшi де ертедегi байлықтың, қазiргi күндегi жұтау кедейлiктiң жа	йын айтып тұр екен. Ең алдымен бұл мен көрген киiз үй бiткеннiң iшiндегi ең жыртық тесiгi көп үй. Мұндай көп жыртықты, мұндай үлкен тесiктердi мен қойшының қосынан да көрген емеспiн. Қойшының әйелi мына қара құрымды да жамап қойған болар едi. Бес-алты уығы алақандай жалпақ, бiр кезде сырланғандығы, зерленгендiгi байқалады. Өзге уықтары қырық ру – бiрi жiңiшке, бiрi мiнсiз, шаңыраққа тiк тiрелiптi. 
Тағы да бес-алты уықта жосаның iзi де жоқ, ыстық iзi ғана бар. Аңырайған iргеден бiр төрт-көз қара ала ит кiрiп келе жатыр. (Ғ.М.) 

